|| śrīḥ ||

# śiśupāla-vadham[[1]](#footnote-2)

mahākavi-māghena viracitam

(1)

### prathamaḥ sargaḥ

## kṛṣṇa-nārada-sambhāṣaṇaṁ

śriyaḥ patiḥ śrīmati śāsituṁ jagaj

jagan-nivāso vasudeva-sadmani |

vasan dadarśāvatarantam ambarād

dhiraṇyagarbhāṅga-bhuvaṁ muniṁ hariḥ ||1.01||

gataṁ tiraścīnam anūru-sāratheḥ

prasiddham ūrdhva-jvalanaṁ havir-bhujaḥ |

pataty adho dhāma visāri sarvataḥ

kim etad ity ākulam īkṣitaṁ janaiḥ ||1.02||

cayas tviṣām ity avadhāritaṁ purā

tataḥ śarīrīti vibhāvitākṛtim |

vibhur vibhaktāvayavaṁ pumān iti

kramād amuṁ nārada ity abodhi saḥ ||1.03||

navān adho’dho bṛhataḥ payodharān

samūḍha-karpūra-parāga-pāṇḍuram |

kṣaṇaṁ kṣaṇotkṣipta-gajendra-kṛttinā

sphuṭopamaṁ bhūti-sitena śambhunā ||1.04||

dadhānam ambhoruha-kesara-dyutīr

jaṭāḥ śarac-candra-marīci-rociṣam |

vipākas tuṅgās tuhina-sthalī-ruho

dharādharendraṁ vratatī-tatīr iva ||1.05||

piśaṅga-mauñjī-yujam arjuna-cchaviṁ

vasānam eṇājinam añjana-dyutim |

suvarma-sūtrākalitādharāmbarāṁ

viḍambayantaṁ śiti-vāsasas tanum ||1.06||

vihaṅga-rājāṅgaruhair ivāyatair

hiraṇmayor vīruha-valli-tantubhiḥ |

kṛtopavītaṁ hima-śubhram uccakair

ghanaṁ ghanānte taḍitāṁ gaṇair iva ||1.07||

nisarga-citrojjvala-sūkṣma-pakṣmaṇā

lasad-bisa-ccheda-sitāṅga-saṅginā |

cakāsataṁ cāru-camūru-carmaṇā

kuthena[[2]](#footnote-3) nāgendram ivendra-vāhanam ||1.08||

ajasram āsphālita-vallakī-guṇa-

kṣatojjvalāṅguṣṭha-nakhāṁśu-bhinnayā |

puraḥ pravālair iva pūritārdhayā

vibhāntam accha-sphaṭikākṣa-mālayā ||1.09||

raṇadbhir āghaṭṭanayā nabhasvataḥ

pṛthag-vibhinna-śruti-maṇḍalaiḥ svaraiḥ |

sphuṭībhavad-grāma-viśeṣa-mūrcchanām

avekṣamāṇaṁ mahatīṁ muhur muhuḥ ||1.10||

nivartya so’nuvrajataḥ kṛtānatīn

atīndriya-jñāna-nidhir nabhaḥ-sadaḥ |

samāsadat sādita-daitya-sampadaḥ

padaṁ mahendrālaya-cāru cakriṇaḥ ||1.11||

patat-pataṅga-pratimas tapo-nidhiḥ

puro’sya yāvan na bhuvi vyalīyata |

gires taḍitvān iva tāvad uccakair

javena pīṭhād udatiṣṭhad acyutaḥ ||1.12||

atha prayatnonnamitānamat phaṇair

dhṛte kathañcit phaṇināṁ gaṇair adhaḥ |

nyadhāyiṣātām abhi devakī-sutaṁ

sutena dhātuś caraṇau bhuvas tale ||1.13||

tam arghya-marghyādikayādi-puruṣaḥ

saparyayā sādhu sa paryapūjayat |

gṛhān upaituṁ praṇayād abhīpsavo

bhavanti nāpuṇya-kṛtāṁ manīṣiṇaḥ ||1.14||

na yāvad etāv udapaśyad utthitau

janas tuṣārāñjana-parvatāv iva |

sva-hasta-datte munim āsane muniś

ciraṁs tāvad abhinyavīviśat ||1.15||

mahā-mahā-nīla-śilārucaḥ puro

niṣedivān kaṁsa-kṛṣaḥ sa viṣṭare |

śritodayādrer abhisāyam uccakair

acūcurac candramaso’bhir āmatām ||1.16||

vidhāya tasyāpacitiṁ praseduṣaḥ

prakāmam aprīyata yajvanāṁ priyaḥ |

grahītum āryān paricaryayā muhur

mahānubhāvā hi nitāntam arthinaḥ ||1.17||

aśeṣa-tīrthopahṛtāḥ kamaṇḍalor

nidhāya pāṇāv ṛṣīṇābhyudīritāḥ |

aghaugha-vidhvaṁsa-vidhau paṭīyasīr

natena mūrdhnā harir agrahīd apaḥ ||1.18||

sa kāñcane yatra muner anujñayā

navāmbuda-śyāma-vapur nyavikṣata[[3]](#footnote-4) |

jigāya jambū-janita-śriyaḥ śriyaṁ

sumeru-śṛṅgasya tadā tad-āsanam ||1.19||

sa tapta-kārtasvara-bhāsvarāmbaraḥ

kaṭhora-dhārādhipa-lāñchana-cchaviḥ |

vididyute bāḍava-jāta-vedasaḥ

śikhābhir āśliṣṭa ivāmbhasāṁ nidhiḥ ||1.20||

rathāṅgapāṇeḥ paṭalena rociṣām

ṛṣi-tviṣaḥ saṁvalitā virejire |

calat-palāśāntara-gocaras taros

tuṣāra-mūrter iva naktam aṁśavaḥ ||1.21||

praphullatā-piccha-nibhair abhīṣubhiḥ

śubhaiś ca sapta-cchada-pāṁsu-pāṇḍubhiḥ |

parampareṇa cchuritāmala-cchavī

tad-eka-varṇāv iva tau babhūvatuḥ ||1.22||

yugānta-kālam atisaṁhṛtātmano

jaganti yasyāṁ sa-vikāsam āsata |

tanau mamus tatra na kaiṭabha-dviṣas

tapo-dhanābhyāgama-sambhavā mudaḥ ||1.23||

nidāgha-dhāmānam ivādhi dīdhitiṁ

mudā vikāsaṁ munim abhyupeyuṣī |

vilocane bibhrad adhiśrita-śriṇī

sa puṇḍarīkākṣa iti sphuṭo’bhavat ||1.24||

sitaṁ sitimnā sutarāṁ muner vapuḥ

visāribhiḥ saudham ivātha lambhayan |

dvijāvali-vyāja-niśākarāṁśubhiḥ

śuci-smitāṁ vācam avocad acyutaḥ ||1.25||

haraty aghaṁ samprati hetur eṣyataḥ

śubhasya pūrvācaritaiḥ kṛtaṁ śubhaiḥ |

śarīra-bhājāṁ bhavadīya-darśanaṁ

vyanakti kāla-tritaye’pi yogyatām ||1.26||

jagaty aparyāpta-sahasra-bhānunā

na yan niyantuṁ samabhāvi bhānunā |

prasahya tejobhir asaṅkhyatāṁ gatair

adas tvayā nunnam anuttamaṁ tamaḥ ||1.27||

kṛtaḥ prajākṣema-kṛtā prajāsṛjā

supātra-nikṣepa-nirākulātmanā |

sadopayoge’pi gurus tvam akṣayo

nidhiḥ śrutīnāṁ dhana-sampadām iva ||1.28||

vilokanenaiva tavāmunā mune

kṛtaḥ kṛtārtho’smi nibarhitāṁhasā |

tathāpi śuśrūṣur ahaṁ garīyasīr

giro’thavā śreyasi kena tṛpyate ||1.29||

gata-spṛho’py āgamana-prayojanaṁ

vadeti vaktuṁ vyavasīyate yayā |

tanoti nas tām uditātma-gauravo

gurus tavaivāgama eva dhṛṣṭatām ||1.30||

iti bruvantam uvāca sa vratī

na vācyam itthaṁ puruṣottama tvayā |

tvam eva sākṣāt-karaṇīya ity ataḥ

kim asti kāryaṁ guru-yoginām api ||1.31||

udīrṇa-rāga-pratirodhakaṁ janair

abhīkṣṇam akṣuṇṇatayātidurgamam |

upeyuṣo mokṣa-pathaṁ manasvinas

tvam agra-mūrtir nirapāya-saṁśrayā ||1.32||

udāsitāraṁ[[4]](#footnote-5) nigrahīta-mānasair

gṛhītam adhyātma-dṛśā kathañcana |

bahir vikāraṁ prakṛteḥ pṛthag viduḥ

purātanaṁ tvāṁ puruṣaṁ purā-vidaḥ ||1.33||

niveśayāmāsitha helayoddhṛtaṁ

phaṇā-bhṛtāṁ chādanam ekam okasaḥ |

jagat-trayaika-sthapatis tvam uccakair

ahīśvara-stambha-śiraḥsu bhūtalam ||1.34||

ananya-gurvās tava kena kevalaḥ

purāṇa-mūrte mahimāvagamyate |

manuṣya-janmāpi surāsurān guṇair

bhavān bhava-ccheda-karaiḥ karoty adhaḥ ||1.35||

laghūkariṣyann atibhāra-bhaṅgurām

amūṁ kila tvaṁ tridivād avātaraḥ |

udūḍha-loka-tritayena sāmprataṁ

gurur dharitrī kriyatetarāṁ tvayā ||1.36||

nijojasojjāsayituṁ jaga-druhām

upājihīthā na mahītalaṁ yadi |

samāhitair apy anirūpitas tataḥ

padaṁ dṛśaḥ syāḥ katham īśa mādṛśām ||1.37||

upaplutaṁ pātum ado madoddhatais

tvam eva viśvambhara viśvam īśiṣe |

ṛte raveḥ kṣālayituṁ kṣameta kaḥ

kṣapā-tamas-kāṇḍa-malīmasaṁ tamaḥ ||1.38||

karoti kaṁsādi-mahī-bhṛtāṁ vadhāj

jano mṛgāṇām iva yat tava stavam |

hare hiraṇyākṣa-puraḥsarāsura-

dvipa-dviṣaḥ pratyuta sā tiraskriyā ||1.39||[[5]](#footnote-6)

pravṛtta eva svayam ujjhita-śramaḥ

krameṇa peṣṭuṁ bhuvana-dviṣām asi |

tathāpi vācālatayā yunakti māṁ

mithas tvad-ābhāṣaṇa-lolupaṁ manaḥ ||1.40||

tad indra-sandiṣṭam upendra yad vacaḥ

kṣaṇaṁ mayā viśva-janīnam ucyate |

samasta-kāryeṣu gatena dhuryatām

ahi-dviṣas tad bhavatā niśamyatām ||1.41||

abhūd abhūmi pratipakṣa-janmanāṁ

bhiyāṁ tanūjas tapana-dyutir diteḥ |

yam indra-śabdārtha-niṣūdanaṁ harer

hiraṇya-pūrvaṁ kaśipuṁ pracakṣate ||1.42||

samatsareṇāsura ity upeyuṣā

cirāya nāmnaḥ prathamābhidheyatām |

bhayasya pūrvāvataras tarasvinā

manas tu yena dyusadāṁ nyadhīyata ||1.43||

diśām adhīśāṁś caturo yataḥ surān

apāsya taṁ rāga-hṛtāḥ siṣevire |

avāpur ārabhya tataś calā iti

pravādam uccair ayaśas-karaṁ śriyaḥ ||1.44||

purāṇi durgāṇi niśātam āyudhaṁ

balāni śūrāṇi ghanāś ca kañcukāḥ |

svarūpa-śobhaika-phalāni nākināṁ

gaṇair yamāśaṅkya tadādi cakrire ||1.45||

sa sañcariṣṇur bhuvanāntareṣu

yāṁ yadṛcchayāśiśriyād āśrayaḥ śriyaḥ |

akāri tasyai mukuṭopala-skhalat-

karais trisandhyaṁ tridaśair diśe namaḥ ||1.46||

saṭā[[6]](#footnote-7)-cchaṭā-bhinna-ghanena bibhratā

nṛsiṁha saiṁhīm atanuṁ tanuṁ tvayā |

sa mugdha-kāntā-stana-saṅga-bhaṅgurair

uro-vidāraṁ praticaskire nakhaiḥ ||1.47||

vinodam icchann atha darpa-janmano

raṇena kaṇḍvās[[7]](#footnote-8) tridaśaiḥ samaṁ punaḥ |

sa rāvaṇo nāma nikāma-bhīṣaṇaṁ

babhūva rakṣaḥ kṣata-rakṣaṇaṁ divaḥ ||1.48||

prabhur bubhūṣur bhuvana-trayasya yaḥ

śiro’tirāgād daśamaṁ cikartiṣuḥ |

atarkayad vighnam iveṣṭa-sāhasaḥ

prasādam icchā-sadṛśaṁ pinākinaḥ ||1.49||

samutkṣipan yaḥ pṛthivī-bhṛtāṁ varaṁ

vara-pradānasya cakāra śūlinaḥ |

trasat-tuṣārādri-sutā-sasambhrama-

svayaṁ-grahāśleṣa-sukhena niṣkrayam ||1.50||

purīm avaskanda lunīhi nandanaṁ

muṣāṇa ratnāni harāmarāṅganāḥ |

vigṛhya cakre namuci-dviṣā balī

ya ittham asvāsthyam ahar-divaṁ divaḥ ||1.51||

sa-līlayātāni na bhartur abhramor

na citram uccaiśravasaḥ pada-kramam |

anudrutaḥ saṁyati[[8]](#footnote-9) yena kevalaṁ

balasya śatruḥ[[9]](#footnote-10) praśaśaṁsa śīghratām ||1.52||

aśuknuvan soḍhum adhīra-locanaḥ

sahasra-raśmer iva yasya darśanam |

praviśya hemādri-guhāgṛhāntaraṁ

nināya bibhyad divasāni kauśikaḥ ||1.53||

bṛhac-chilā-niṣṭhura-kaṇṭha-ghaṭṭanā-

vikīrṇa-lolāgni-kaṇaṁ sura-dviṣaḥ |

jagat-prabhor aprasihiṣṇu vaiṣṇavaṁ

na cakram asyākramatādhi-kandharam ||1.54||

vibhinna-śaṅkhaḥ kaluṣī-bhavan muhur

madena dantīva manuṣya-dharmaṇaḥ |

nirasta-gāmbhīryam apāsta-puṣpakaṁ

prakampayāmāsa na mānasaṁ na saḥ ||1.55||

raṇeṣu tasya prahitāḥ pracetasā

sa-roṣa-huṅkāra-parāṅ-mukhīkṛtāḥ |

prahartur evoraga-rāja-rajjavo

javena kaṇṭhaṁ sabhayāḥ prapedire ||1.56||

pareta-bhartur mahiṣo’munā dhanur

vidhātum utkhāta-viṣāṇa-maṇḍalaḥ |

hṛte’pi bhāre mahatas trapā-bharād

uvāha duḥkhena bhṛśānṛtaṁ śiraḥ ||1.57||

spṛśan sa-śaṅkaḥ samaye śucāv api

sthitaḥ karāgrair asamagra-pātibhiḥ |

agharma-gharmodaka-bindu-mauktikair

alañcakārāsya vadhūr ahaskaraḥ[[10]](#footnote-11) ||1.58||

kalā-samagreṇa gṛhān amuñcatā

manasvinīr utkayituṁ[[11]](#footnote-12) paṭīyasā |

vilāsinas tasya vitanvatā ratiṁ

na narma-sācivyam akāri nendunā ||1.59||

vidagdha-līlocita-danta-patrikā-

vidhitsayā nūnam anena māninā |

na jātu vaināyakam ekam uddhṛtaṁ

viṣāṇam adyāpi punaḥ prarohati ||1.60||

niśānta-nārī-paridhāna-dhūnana-

sphuṭāgamāpy ūruṣu lola-cakṣuṣaḥ |

priyeṇa tasyānaparādha-bādhitāḥ

prakampanenānu[[12]](#footnote-13)cakampire surāḥ ||1.61||

tiraskṛtas tasya janābhibhāvinā

muhur mahimnā mahasāṁ mahīyasām |

babhāra bāṣpair dviguṇīkṛtaṁ tanus

tanūn apād dhūma-vitānam ādhijaiḥ ||1.62||

parasya marma-vidham ujjhatāṁ

nijaṁ dvi-jihvatā-doṣam ajihma-gāmibhiḥ |

tam iddham ārādhayituṁ sa-karṇakaiḥ

kulair na bheje phaṇināṁ bhujaṅgatā ||1.63||

tadīya-mātaṅga-ghaṭā-vighaṭṭitaiḥ

kaṭa-sthala-proṣita-dāna-vāribhiḥ |

gṛhīta-dikkair[[13]](#footnote-14) apunar-nivartibhiś

cirāya yāthārthyam alambi dig-gajaiḥ ||1.64||

abhīkṣṇam uṣṇair api tasya soṣmaṇaḥ

surendra-vandī-śvasitānilair yathā |

sa-candanāmbhaḥ-kaṇa-komalais tathā

vapur-jalārdrāpavanair na nirvavau ||1.65||

tapena varṣāḥ śaradā himāgamo

vasanta-lakṣmyā śiśiraḥ sametya ca |

prasūna-kḷptiṁ dadhataḥ sadartavaḥ

pure’sya vāstavya-kuṭumbitāṁ yayau ||1.66||

amānavaṁ jātam ajaṁ kule manoḥ

prabhāvinaṁ bhāvinam antam ātmanaḥ |

mumoca jānann api jānakīṁ na yaḥ

sadābhimānaika-dhanā hi māninaḥ ||1.67||

smaraty ado dāśarathir bhavan bhavān

amuṁ vanāntād vanitāpahāriṇam |

payodhim ābaddha-calaj-jalābilaṁ

vilaṅghya laṅkāṁ nikaṣā[[14]](#footnote-15) haniṣyati ||1.68||

athopapattiṁ chalanā-paro’parām

avāpya śailūṣa[[15]](#footnote-16) ivaiṣa bhūmikām[[16]](#footnote-17) |

tirohitātmā śiśupāla-saṁjñayā

pratīyate samprati so’py asaḥ paraiḥ ||1.69||

sa bāla āsīd vapuṣā caturbhujo

mukhena pūrṇendu-nibhas trilocanaḥ |

yuvā-karākrānta-mahībhṛd uccakair

asaṁśayaṁ samprati tejasā raviḥ ||1.70||

svayaṁ vidhātā sura-daitya-rakṣasām

anugrahāvagrahayor yadṛcchayā |

daśānanādīn abhir āddha-daivatā-

vitīrṇa-vīryātiśayān hasaty asau ||1.71||

balāvalepād adhunāpi pūrvavat

prabādhyate tena jagaj-jigīṣuṇā |

satīva yoṣit-prakṛtiḥ suniścalā

pumāṁsam abhyeti bhavāntareṣv api ||1.72||

tad enam[[17]](#footnote-18) ullaṅghita-śāsanaṁ vidher

vidhehi kīnāśa[[18]](#footnote-19)-niketanātithim |

śubhetarācāra-vipaktrimāpado

nipādanīyā[[19]](#footnote-20) hi satām asādhavaḥ ||1.73||

hṛdayam ari-vadhodayād udūḍha-

draḍhima dadhātu punaḥ purandarasya |

ghana-pulaka-pulomajā-kucāgra-

druta-parirambha-nipīḍana-kṣamatvam ||1.74||

om ity uktavato’tha śārṅgiṇa iti vyāhṛtya vācaṁ nabhas

tasminn utpatite puraḥ sura-munāv indoḥ śriyaṁ bibhrati |

śatrūṇām aniśaṁ vināśa-piśunaḥ kruddhasya caidyaṁ prati

vyomnīva bhrukuṭi-cchalena vadane ketuś cakārāspadam ||1.75||

iti śrī-māgha-kṛtau śiśupāla-vadhe mahā-kāvye śry-aṅke

kṛṣṇa-nārada-sambhāṣaṇaṁ[[20]](#footnote-21) nāma

prathamaḥ sargaḥ

||1||

--o)0(o--

(2)

### dvitīyaḥ sargaḥ

## mantra-varṇanaṁ

yiyakṣamāṇenāhūtaḥ pārthenātha dviṣan muram |

abhi caidyaṁ pratiṣṭhāsur āsīt kārya-dvayākulaḥ ||2.1||

sārtham uddhava-sīribhyām[[21]](#footnote-22) athāsāv āsadat sadaḥ |

guru-kāvyānugāṁ bibhrac cāndrīm abhinabhaḥ śriyam ||2.2||

jājvalyamānā jagataḥ śāntaye samupeyuṣī |

vyadyotiṣṭa sabhā-vedyām asau nara-śikhi-trayī ||2.3||

ratna-stambheṣu saṅkrānta-pratimās te cakāśire |

ekākino’pi paritaḥ pauruṣeya-vṛtā iva ||2.4||

adhyāsāmāsur uttuṅga-hema-pīṭhāni yāny amī |

tair ūhe keśāri-krānta-trikūṭa-śikharopamā ||2.5||

guru-dvayāya[[22]](#footnote-23) guruṇor ubhayor atha kāryayoḥ |

hari-vipratiṣedhaṁ tam ācacakṣe vicakṣaṇaḥ ||2.6||

dyotitāntaḥ-sabhaiḥ kunda-kuḍmalāgra-dataḥ smitaiḥ |

snapitevābhavat tasya śuddha-varṇā sarasvatī ||2.7||

bhavad-girām avasara-pradānāya vacāṁsi naḥ |

pūrva-raṅgaḥ prasaṅgāya nāṭakīyasya vastunaḥ ||2.8||

karadīkṛta-bhūpālo bhrātṛbhir jitvarair diśām |

vināpy asmad-alambhūṣṇur ijyāyai tapasaḥ sutaḥ ||2.9||

uttiṣṭhamānas tu paro nopekṣyaḥ pathyam icchatā |

samau hi śiṣṭair āmnātau vartsyantāv āmayaḥ sa ca ||2.10||

na dūye sātvatī-sūnur yan mahyam aparādhyati |

yat tu dahyante loka-mado duḥkhākaroti mām ||2.11||

mama tāvan matam idaṁ śrūyatām aṅga vām api |

jñāta-sāro’pi khalv ekaḥ sandigdhe kārya-vastuni ||2.12||

yāvad artha-padāṁ vācam evam ādāya mādhavaḥ |

virarāma mahīyāṁsaḥ prakṛtyā mita-bhāṣiṇaḥ ||2.13||

tataḥ sapatnāpanaya smaraṇānuśaya-sphurā |

oṣṭhena rāmo rāmoṣṭha-bimba-cumbana-cuñcunā ||2.14||

vivakṣitām artha-vidas tat-kṣaṇa-pratisaṁhṛtām |

prāpayan pavana-vyādher giram uttara-pakṣatām ||2.15||

ghūrṇayan madirāsvāda-mada-pāṭalita-dyutī |

revatī-vadanocchiṣṭa-paripūta-puṭe dṛśau ||2.16||

āśleṣa-lolupa-vadhū-stana-kārkaśya-sākṣiṇīm |

mlāpayann abhimānoṣṇair vana-mālāṁ mukhānilaiḥ ||2.17||

dadhat-sandhyāruṇa-vyoma-sphurat-tārānukāriṇīḥ |

dviṣad-dveṣoparaktāṅga-saṅginīḥ sveda-vipruṣaḥ ||2.18||

prollasat-kuṇḍala-prota-padmarāga-dala-tviṣā |

kṛṣṇottarāsaṅga-rucaṁ vidadhac cauta[[23]](#footnote-24)-pallavīm ||2.19||

kakudmi-kanyā-vaktrāntar-vāsa-labdhādhivāsayā |

mukha-modaṁ madirayā kṛtānuvyādham udvaman ||2.20||

jagāda vadana-chadma-padma-paryanta-pātinaḥ |

nayan madhulihaḥ śvaityam udagra-daśanāṁśubhiḥ ||2.21||

yad vāsudevenādīnam anādīnavam[[24]](#footnote-25) īritam |

vacasas tasya sapadi kriyā kevalam uttaram ||2.22||

naital laghv api bhūyasyā vaco vācātiśayyate |

indhanaugha-dhag apy agni-tviṣā nātyeti pūṣaṇam ||2.23||

saṅkṣiptasyāpy ato’syaiva vākyasyārtha-garīyasaḥ |

suvistaratarā vāco bhūṣya-bhūtā bhavantu me ||2.24||

virodhi-vacaso mūkān vag-īśān api kurvate |

jaḍān apy anulomārthān pravācaḥ kṛtināṁ giraḥ ||2.25||

ṣaḍ-guṇāḥ śaktayas tisraḥ siddhayodayās trayaḥ |

granthān adhītya vyākartum iti durmedhaso’py alam ||2.26||

anirloḍita-kāryasya vāg-jālaṁ vāgmino vṛthā |

nimittād aparāddheṣor dhānuṣkasyeva valgitam ||2.27||

sarva-kārya-śarīreṣu muktvāṅga-skanda-pañcakam |

saugatānām ivātmānyo nāsti mantro mahī-bhṛtām ||2.28||

mantro yodha ivādhīraḥ sarvāṅgaiḥ saṁvṛtair api |

ciraṁ na sthātuṁ parebhyo bheda-śaṅkayā ||2.29||

ātmodayaḥ parajyānir dvayaṁ nītir itīyati |

tad ūrīkṛtya kṛtibhir vācaspatyaṁ pratāyate ||2.30||

tṛpti-yogaḥ pareṇāpi mahimnā na mahātmanām |

pūrṇaś candrodayākāṅkṣī dṛṣṭānto’tra mahārṇavaḥ ||2.31||

sampadā susthiraṁ-manyo bhavati svalpayāpi yaḥ |

kṛta-kṛtyo vidhir manye na vardhayanti tasya tām ||2.32||

sa-mūla-ghātam aghnantaḥ parān nodyanti māninaḥ |

pradhvaṁsitāndha-tamasas tatrodāharaṇaṁ raviḥ ||2.33||

vipakṣam akhilīkṛtya pratiṣṭhā khalu durlabhā |

anītvā paṅkatāṁ dhūlim udakaṁ nāvatiṣṭhate ||2.34||

dhriyate yāvad eko’pi ripus tāvat kutaḥ sukham |

puraḥ kliśnāti somaṁ hi saiṁhikeyo’sura-druhām ||2.35||

sakhā garīyān śatruś ca kṛtrimas tau hi kāryataḥ |

syātām amitrau mitre ca sahaja-prākṛtāv api ||2.36||

upakartrāriṇā sandhir na mitreṇāpakāriṇā |

upakārāpakārau hi lakṣyaṁ lakṣaṇam etayoḥ ||2.37||

tvayā viprakṛtaś caidyo rukmiṇīṁ haratā hare |

baddha-mūlasya mūlaṁ hi mahad-vaira-taroḥ striyaḥ ||2.38||

tvayi bhaumaṁ gate jetum arautsīt sa purīm imām |

proṣitāryamaṇaṁ meror andhakāras taṭīm iva ||2.39||

ālāpyālam idaṁ babhror yat sa dārān apāharat |

kathāpi khalu pāpānām alam aśreyase yataḥ ||2.40||

virāddha evaṁ bhavatā virāddhā bahudhā ca naḥ |

nirvatyate’riḥ kriyayā sa śrutaśravasaḥ sutaḥ ||2.41||

vidhāya vairaṁ sāmarṣe naro’rau ya udāsate |

prakṣipyodarciṣaṁ kakṣe śerate te’bhimārutam ||2.42||

manāg anabhyāvṛttyā vā kāmaṁ kṣāmyatu yaḥ kṣamī |

kriyā-samabhihāreṇa virādhyantaṁ kṣameta kaḥ ||2.43||

anyadā bhūṣaṇaṁ puṁsaḥ kṣamā lajjeva yoṣitaḥ |

parākramaḥ paribhave vaiyātyaṁ surateṣv iva ||2.44||

mā jīvan yaḥ parāvajñā duḥkha-dagdho’pi jīvati |

tasyājananir evāstu jananī-kleśa-kāriṇaḥ ||2.45||

padāhataṁ yad utthāya mūrdhānam adhirohati |

svasthād evāpamāne’pi dehinas tad varaṁ rajaḥ ||2.46||

asampādayataḥ kañcid arthaṁ jāti-kriyā-guṇaiḥ |

yadṛccha-śabdavat puṁsaḥ saṁjñāyai janma kevalam ||2.47||

tuṅgatvam itarā nādrau nedaṁ sindhāv agādhatā |

alaṅghanīyatā-hetur ubhayaṁ tan manasvini ||2.48||

tulye’parādhe svar-bhānur bhānumantaṁ cireṇa yat |

himāṁśum āśu grasate tan mradimnaḥ sphuṭaṁ phalam ||2.49||

svayaṁ praṇate’lpe’pi paravāyāv upeyuṣī |

nidarśanam asārāṇāṁ laghur bahu-tṛṇaṁ naraḥ ||2.50||

tejasvi-madhye tejasvī davīyān api gaṇyate |

pañcamaḥ pañca-tapasas tapano jāta-vedasām ||2.51||

akṛtvā helayā pādam uccair mūrdhasu vidviṣām |

kathaṅkāram anālambā kīrti-dyām adhirohati ||2.52||

aṅgādhiropitaś candramā mṛgalāñchanaḥ |

keśarī niṣṭhurākṣipta-mṛga-yūtho mṛgādhipaḥ ||2.53||

caturthopāya-sādhye tu ripau sāntvam apakriyā |

svedyam āma-jvaraṁ[[25]](#footnote-26) prājñaḥ ko’mbhasā pariṣiñcati ||2.54||

sāma-vādāḥ sa-kopasya tasya pratyuta dīpakāḥ |

prataptasyeva sahasā sarpiṣas toya-bindavaḥ ||2.55||

guṇānām āyathātathyād arthaṁ viplāvayanti ye |

amātya-vyañjanā rājñāṁ dūṣyās te śatru-saṁjñitāḥ ||2.56||

sva-śakty-upacaye kecit parasya vyasane’pare |

yānam āhus tadāsīnaṁ tvām utthāpayati dvayam ||2.57||

lilaṅghayiṣato lokān alaṅghyān alaghīyasaḥ |

yādavāmbhonidhīn rundhe veleva bhavataḥ kṣamā ||2.58||

vijayas tvayi senāyāḥ sākṣi-mātre’pādiśyatām |

phala-bhāji samīkṣyokte buddher bhoga ivātmani ||2.59||

hṛte hiḍimba-ripuṇā rājñi dvaimāture[[26]](#footnote-27) yudhi |

cirasya mitra-vyasanī sudamo damaghoṣa-jaḥ ||2.60||

nītir āpadi yad gamyaḥ paras[[27]](#footnote-28) tan mānino hriye |

vidhur vidhuntudasyeva[[28]](#footnote-29) pūrṇas tasyotsavāya saḥ ||2.61||

anyad ucchṛṅkhalaṁ sattvam anyac chāstra-niyantritam |

sāmānādhikaraṇyaṁ hi tejas-timirayoḥ kutaḥ ||2.62||

indraprastha-gamas tāvat kāri mā santu cedayaḥ |

āsmāka-danti-sānnidhyād vāmanībhūta-bhūruhaḥ ||2.63||

niruddha-vīvadhāsāra-prasārā[[29]](#footnote-30) gā iva vrajam |

uparundhantu dāśārhāḥ purīṁ māhiṣmatīṁ dviṣaḥ ||2.64||

yajatāṁ pāṇḍavaḥ svargam avatv indras tapasvinaḥ |

vayaṁ hanāma dviṣataḥ sarvaḥ svārthaṁ samīhate ||2.65||

prāpyatāṁ vidyutāṁ sampat samparkād arka-rociṣām |

śastrair dviṣac-chiraś-cheda-procchalac-choṇitokṣitaiḥ ||2.66||

iti saṁrambhiṇo vāṇīr balasyālekhya-devatāḥ |

sabhā-bhitti-pratidhvānair bhayād anvavadann iva ||2.67||

niśamya tāḥ śeṣa-gavīr[[30]](#footnote-31) abhidhātum adhokṣajaḥ |

śiṣyāya bṛhatāṁ pratyuḥ prastāvam adiśad dṛśā ||2.68||

bhāratīm āhita-bharām athānuddhatam uddhavaḥ |

tathyām utathyānujavaj[[31]](#footnote-32) jagādāgre gadāgrajam ||2.69||

sampraty asāmprataṁ vaktum ukte musala-pāṇinā |

nirdhārite’rthe lekhena khalūktvā[[32]](#footnote-33) khalu vācikam[[33]](#footnote-34) ||2.70||

tathāpi yan mayy api te gurur ity asti gauravam |

tat prayojaka-kartṛtvam upaiti mama jalpataḥ ||2.71||

varṇaiḥ katipayair eva grathitasya svarair iva |

anantā vāṅmayasyāho geyasyeva vicitratā ||2.72||

bahv api svecchayā kāmaṁ prakīrṇam abhidhīyate |

anujjhitārtha-sambandhaḥ prabandho durudāharaḥ ||2.73||

mradīyasīm api ghanām analpa-guṇa-kalpitām |

prasārayanti kuśalāś citrāṁ vācaṁ paṭīm iva ||2.74||

viśeṣa-viduṣaḥ śāstraṁ yat tavodgrāhyate puraḥ |

hetuḥ paricaya-sthair ye vaktur guṇanikaiva[[34]](#footnote-35) sā ||2.75||

prajñotsāhavataḥ svāmī yatetādhātum ātmani |

tau hi mūlam udeṣyantyā jigīṣor ātma-sampadaḥ ||2.76||

sopadhānāṁ dhiyaṁ dhīrāḥ stheyasīṁ khaṭvayanti ye |

tatrāniśaṁ niṣaṇṇās te jānate jātu na śramam ||2.77||

spṛśanti śaravat tīkṣṇāḥ stokam antar viśanti ca |

bahu-spṛśāpi sthūlena sthīyate bahir aśmavat ||2.78||

ārabhante’lpam evājñāḥ kāmaṁ vyagrā bhavanti ca |

mahārambhāḥ kṛta-dhiyas tiṣṭhanti ca nirākulāḥ ||2.79||

upāyam āsthitasyāpi naśyanty arthāḥ pramādyataḥ |

hanti nopaśaya[[35]](#footnote-36)-stho’pi śayālur mṛgayur mṛgān ||2.80||

udetum atyajann īhāṁ rājasu dvadaśasv api |

jigīṣur eko dinakṛd ādityeṣv iva kalpate ||2.81||

buddhi-śastraḥ prakṛty-aṅgo ghana-saṁvṛti-kañcukaḥ |

cārekṣaṇo dūta-mukhaḥ puruṣaḥ ko’pi pārthivaḥ ||2.82||

tejaḥ kṣamā vā naikāntaṁ[[36]](#footnote-37) kālajñasya mahīpateḥ |

naikam ojaḥ prasādo vā rasa-bhāva-vidaḥ kaveḥ ||2.83||

kṛtāpacāro’pi[[37]](#footnote-38) parair anāviṣkṛta-vikriyaḥ |

asādhyaḥ[[38]](#footnote-39) kurute kopaṁ prāpte kāle gado yathā ||2.84||

mṛdu-vyavahitaṁ tejo bhoktum arthān prakalpate |

pradīpaḥ sneham ādatte daśayābhyantara-sthayā ||2.85||

nālambate daiṣṭhikatāṁ[[39]](#footnote-40) na niṣīdati[[40]](#footnote-41) pauruṣe |

śabdārthau sat-kavir iva dvayaṁ vidvān apekṣate ||2.86||

sthāyino’rthe pravartante bhāvāḥ sañcāriṇo yathā |

rasasyaikasya bhūyāṁsas tathā netur mahībhṛtaḥ ||2.87||

tantrāvāpa-vidā[[41]](#footnote-42) yogair maṇḍalāny adhitiṣṭhatā |

sunigrahā narendreṇa phaṇīndrā iva śatravaḥ ||2.88||

kara-praceyām[[42]](#footnote-43) uttuṅgaḥ prabhu-śaktiṁ prathīyasīm |

prajñā-bala-bṛhan-mūlaḥ phalaty utsāha-pādapaḥ ||2.89||

analpatvāt prabalatvād vaṁśasyevetare svarāḥ |

vijīgīṣor nṛpatayaḥ prayānti parivāratām ||2.90||

apy anārabhamāṇasya vibhor utpāditāḥ paraiḥ |

vrajanti guṇatām arthāḥ śabdā iva vihāyasaḥ[[43]](#footnote-44) ||2.91||

yātavya-pārṣṇigrāhādi-mālāyām adhika-dyutiḥ |

ekārtha-tantu-protāyāṁ nāyako nāyakāyate ||2.92||

ṣāḍguṇyam upayuñjīta śakty-apekṣo rasāyanam |

bhavanty asyaivam aṅgāni sthāsnūni balavanti ca ||2.93||

sthāne śamavatāṁ śaktyā vyāyāme vṛddhi-raṅginām |

ayathā-balam ārambho nidānaṁ kṣaya-sampadaḥ ||2.94||

tad īśitāraṁ cedīnāṁ bhavāṁs tam avamaṁsta mā |

nihanty arīn eka-pade ya udāttaḥ svarān iva ||2.95||

mā vedi yad asāv eko jetavyaś cedi-rāḍ iti |

rājayakṣmeva[[44]](#footnote-45) rogāṇāṁ samūhaḥ sa mahī-bhṛtām ||2.96||

sampādita-phalas tena sa-pakṣaḥ para-bhedanaḥ |

kārmukeṇeva guṇinā bāṇaḥ sandhānam eṣyati ||2.97||

ye cānye kālayavana-śālva-rukmi-drumādayaḥ |

tamaḥ-svabhāvas te’py enaṁ pradoṣam anuyāyinaḥ ||2.98||

upajāpaḥ[[45]](#footnote-46) kṛtas tena tān ākopavatas tvayi |

āśu dīpayitālpo’pi sāgnīn edhān ivānilaḥ ||2.99||

bṛhat-sahāyaḥ kāryāntaṁ kṣodīyān api gacchati |

sambhūyāmbhodhim abhyeti mahā-nadyā nagāpagā ||2.100||

tasya mitrāṇy amitrās te ye ca ye cobhaye nṛpāḥ |

abhiyuktaṁ tvayainaṁ te gantāras tvām ataḥ pare ||2.101||

makha-vighnāya sakalam ittham ity utthāpya rājakam |

hanta jātam ajātāreḥ prathamena tvayāriṇā ||2.102||

sambhāvya tvām atibhara-kṣama-skandhaṁ sa-bāndhavaḥ |

sahāyam adhvara-dhurāṁ dharma-rājo vivakṣate ||2.103||

mahātmano’nugṛhṇanti bhajamānān ripūn api |

sapatnīḥ prāpayanty abdhiṁ sindhavo naga-nimnagā ||2.104||

cirād api balāt-kāro balinaḥ siddhaye’riṣu |

chandānuvṛtti-duḥsādhyāḥ suhṛdo vimanīkṛtāḥ ||2.105||

manyase’ri-vadhaḥ śreyān prītaye nākinām iti |

puroḍāśa-bhujām iṣṭam iṣṭaṁ kartum alantarām ||2.106||

amṛtaṁ nāma yat santo mantra-jihveṣu[[46]](#footnote-47) juhvati |

śobhaiva mandara-kṣubdha-kṣubhitāmbhodhi-varṇanā ||2.107||

sahiṣye śatam āgāṁsi sūnos ta iti yat tvayā |

pratīkṣyaṁ tat-pratīkṣyāyai[[47]](#footnote-48) pitṛṣvasre[[48]](#footnote-49) pratiśrutam ||2.108||

tīkṣṇā nāruntudā buddhiḥ karma śāntaṁ pratāpavat |

nopatāpi manaḥ soṣma[[49]](#footnote-50) vāg ekā vāgminaḥ sataḥ ||2.109||

svayaṁ-kṛta-prasādasya tasyāhno bhānumān iva |

samayāvadhim aprāpya nāntāyālaṁ bhavān api ||2.110||

kṛtvā kṛtya-vidas tīrtheṣv antaḥ praṇidhayaḥ[[50]](#footnote-51) padam |

vidāṁ-kurvantu mahatas talaṁ vidviṣad-ambhasaḥ ||2.111||

anutsūtra[[51]](#footnote-52)-pada-nyāsā sad-vṛttiḥ san-nibandhanā |

śabda-vidyeva no bhāti rāja-nītir apaspaśā[[52]](#footnote-53) ||2.112||

ajñāta-doṣair doṣajñair uddūṣyobhaya-vetanaiḥ |

bhedyāḥ śatror abhivyakta-śāsanaiḥ sāmavāyikāḥ ||2.113||

upeyivāṁsi kartāraḥ purīm ājātaśatravīm |

rājanyakāny upāyajñair ekārthāni carais tava ||2.114||

sa-viśeṣaṁ sute pāṇḍor bhaktiṁ bhavati tanvati |

vairāyitāras taralāḥ svayaṁ matsariṇaḥ pare ||2.115||

ya ihātma-vido vipakṣa-madhye

saha saṁvṛddhi-yujo’pi bhūbhujaḥ syuḥ |

balipuṣṭa-kulād ivānya-puṣṭaiḥ

pṛthag asmād acireṇa bhāvitā taiḥ ||2.116||

sahaja-doṣa-cāpala-samuddhataś

calita-durbala-pakṣa-parigrahaḥ |

tava durāsada-vīrya-vibhāvasau

śalabhatāṁ labhatām asuhṛd-gaṇaḥ ||2.117||

iti viśa-kalitārtham auddhavīṁ vācam enām

anugata-naya-mārgam argalāṁ durnayasya |

janita-mudam udasthād uccakair ucchritoraḥ-

sthala-niyata-niṣaṇṇa-śrī-śrutāṁ śuśruvān saḥ ||2.118||

iti śrī-māgha-kṛtau śiśupāla-vadhe mahā-kāvye śry-aṅke

mantra-varṇanaṁ nāma dvitīyaḥ sargaḥ

||2||

--o)0(o--

(3)

### tṛtīyaḥ sargaḥ

## purī-prasthānaḥ

kaubera-dig-bhāgam apāsya mārgam

āgastyam uṣṇāṁśur ivāvatīrṇaḥ |

apeta-yuddhābhiniveśa-saumyo

harir hari-prastham[[53]](#footnote-54) atha pratasthe ||3.1||

jagat-pavitrair api taṁ na pādaiḥ

spraṣṭuṁ jagat-pūjyam ayujyatārkaḥ |

yato bṛhat-pārvaṇa-candra-cāru[[54]](#footnote-55)

tasyātapatraṁ bibharāmbabhūve ||3.2||

mṛṇāla-sūtrāmalam antareṇa

sthitaś cala-cāmarayor dvayaṁ saḥ |

bheje’bhitaḥ pātuka-siddha-sindhor

abhūta-pūrvāṁ rucam ambu-rāśeḥ ||3.3||

citrābhir asyopari mauli-bhājāṁ

bhābhir maṇīnām aṇīyasībhiḥ |

aneka-dhātu-cchuritāśma-rāśer

govardhanasyākṛtir anvakāri ||3.4||

tasyollasat-kāñcana-kuṇḍalāgra-

pratyupta-gārutmata-ratna-bhāsā |

avāpa bālyocita-nīla-kaṇṭha-

picchāvacūḍā-kalanāmivoraḥ ||3.5||

tam aṅgade mandara-kūṭa-koṭi-

vyāghaṭṭanottejanayā maṇīnām |

baṁhīyasā dīpti-vitānakena

cakāsayāmāsatur ullasantī ||3.6||

nisarga-raktair valayāvanaddha-

tāmrāśma-raśmi-cchuritair nakhāgraiḥ |

vyadyotatādyāpi surāri-vakṣo-

vikṣobhajāsṛk-snapitair ivāsau ||3.7||

ubhau yadi vyomni pṛthak pravāhāv

ākāśa-gaṅgā-payasaḥ patetām |

tenopamīyate tamāla-nīlam

āmukta-muktā-latam asya vakṣaḥ ||3.8||

tenāmbhasāṁ sārasa-mayaḥ payodher

dadhe maṇi-dīdhiti-dīpitāśaḥ |

antar vasan bimba-gatas tad-aṅge

sākṣād ivālakṣyata yatra lokaḥ ||3.9||

muktā-mayaṁ sārasanāvalambi[[55]](#footnote-56)

bhāti sma dāmāprapadīnam[[56]](#footnote-57) asya |

aṅguṣṭha-niṣṭhyūtam[[57]](#footnote-58) ivordhvam uccais

tri-srotasaḥ santata-dhāram ambhaḥ ||3.10||

sa indranīla-sthala-nīla-mūrtī

rarāja karpūra-piśaṅga-vāsāḥ |

visṛtvarair amburuhāṁ rajobhir

yama-svasuś citra ivoda-bhāraḥ ||3.11||

prasādhitasyāsya madhudviṣo’bhūd

anyaiva lakṣmīr iti yuktam etat |

vapuṣy aśeṣe’khila-loka-kāntā

sānanya-kāntā hy urasītarā tu ||3.12||

kapāṭa-vistīrṇa-manoramoraḥ-

sthala-sthita-śrī-lalanasya tasya |

ānanditāśeṣa-janā babhūva

sarvāṅga-saṅginy aparaiva lakṣmīḥ ||3.13||

prāṇa-cchidāṁ daitya-pater nakhānām

upeyuṣāṁ bhūṣaṇatāṁ kṣatena |

prakāśa-kārkaśya-guṇau dadhānāḥ

stanau taruṇyaḥ parivrur enam ||3.14||

ākarṣatevordhvam atikraśīyān

atyunnatatvāt kuca-maṇḍalena |

nanāma madhyo’tigurutva-bhājā

nitāntam ākrānta ivāṅganānām ||3.15||

yāṁ yāṁ priyaḥ praikṣata kātarākṣī

sā sā hriyā namra-mukhī babhūva |

niḥśaṅgam anyāḥ samam āhiterṣyās

tatrāntare jaghnur amuṁ kaṭākṣaiḥ ||3.16||

tasyātasī-sūna[[58]](#footnote-59)-samāna-bhāso

bhrāmyan mayūkhāvalī-maṇḍalena |

cakreṇa reje yamunā-jalaughaḥ

sphuran-mahā-garta ivaika-bāhuḥ ||3.17||

virodhināṁ vigraha-bheda-dakṣā

mūrteva śaktiḥ kvacid askhalantī |

nityaṁ hareḥ saṁnihitā nikāmaṁ

kaumodakī modayati sma cetaḥ ||3.18||

na kevalaṁ yaḥ svatayā murārer

ananya-sādhāraṇatāṁ dadhānaḥ |

atyartham udvejayitā pareṣāṁ

nāmnāpi tasyaiva sa nandako’bhūt ||3.19||

na nītam anyena natiṁ kadācit

karṇāntika-prapta-guṇaṁ kriyāsu |

vidheyam asyā bhavad-antika-sthaṁ

śārṅgaṁ dhanur mitram iva draḍhīyaḥ ||3.20||

pravṛddha-mandrāmbuda-dhīra-nādaḥ

kṛṣṇārṇavābhyarṇa-caraika-haṁsaḥ |

mandānilāpūra-kṛtaṁ dadhāno

nidhvānam aśrūyata pāñcajanyaḥ ||3.21||

rarāja sampādakam iṣṭa-siddheḥ

sarvāsu dikṣv apratiṣiddha-mārgam |

mahārathaḥ[[59]](#footnote-60) puṣya[[60]](#footnote-61)-rathaṁ rathāṅgī

kṣipraṁ kṣapā-nātha ivādhirūḍhaḥ ||3.22||

dhvajāgra-dhāmā dadṛśe’tha śaureḥ

saṅkrānta-mūrtir maṇi-medinīṣu |

phaṇāvatas trāsayituṁ rasāyās

talaṁ vivakṣann iva pannagāriḥ ||3.23||

yiyāsatas tasya mahīdhra-randhra-

bhidāpaṭīyān paṭaha-praṇādaḥ |

jalāntarāṇīva mahārṇavaughaḥ

śabdāntarāṇy antarāyāñcakāra ||3.24||

yataḥ sa bhartā jagatāṁ jagāma

dhartrā dharitryāḥ phaṇinā tato’dhaḥ |

mahā-bharābhugna-śiraḥ-sahasra-

sahāyaka-vyagra-bhujaṁ prasasre ||3.25||

athoccakais toraṇa-saṅga-bhaṅga-

bhayāvanamrī-kṛta-ketanāni |

kriyā-phalānīva sunīti-bhājaṁ

sainyāni somānvayam anvayus tam ||3.26||

śyāmāruṇair vāraṇa-dāna-toyair

āloḍitāḥ kāñcana-bhū-parāgāḥ |

ānemi-magnaiḥ śitikaṇṭha-piccha-

kṣoda-dyutaś cukṣudire[[61]](#footnote-62) rathaughaiḥ ||3.27||

na laṅghayāmāsa mahājanānāṁ

śirāṁsi naivoddhatim ājagāma |

aceṣṭatāṣṭāpada-bhūmi-reṇuḥ

padāhato yat sadṛśaṁ garimṇaḥ ||3.28||

niruddhyamānā yadubhiḥ kathañcin

muhur yad uccikṣipur agra-pādān |

dhruvaṁ gurūn mārga-rudhaḥ karīndrān

ullaṅghya gantuṁ turagās tad īṣuḥ[[62]](#footnote-63) ||3.29||

avekṣitān āyata-valgam agre

turaṅgibhir yatna-niruddha-vāhaiḥ |

prakrīḍitān reṇubhir etya tūrṇaṁ

ninyur jananyaḥ pṛthukān pathibhyaḥ ||3.30||

didṛkṣamāṇaḥ prati-rathyam īyur

murārim ārād anaghaṁ janaughāḥ |

anekaśaḥ saṁstutam apy analpā

navaṁ navaṁ prītir aho karoti ||3.31||

upeyuṣo vartma nirantarābhir

asau nirucchvāsam anīkinībhiḥ |

rathasya tasyāṁ puri datta-cakṣur

vidvān vidāmāsa śanair na yātam ||3.32||

madhye-samudraṁ kakubhaḥ piśaṅgīr

yā kurvatī kāñcana-vapra-bhāsā |

turaṅga-kāntā-mukha-havya-vāha-

jvāleva bhittvā jalam ullalāsa ||3.33||

kṛtāspadā bhūmi-bhṛtāṁ sahasrair

udanvad ambhaḥ-parivīta-mūrtiḥ |

anirvidā yā vidadhe vidhātrā

pṛthvī pṛthivyāḥ pratiyātaneva ||3.34||

tvaṣṭuḥ[[63]](#footnote-64) sadābhyāsa[[64]](#footnote-65)-gṛhīta-śilpa-

vijñāna-sampat-prasarasya sīmā |

adṛśyatādarśa-talāmaleṣu[[65]](#footnote-66)

chāyeva yā svar-jaladher jaleṣu ||3.35||

rathāṅga-bhartre’bhinavaṁ varāya

yasyāḥ piteva pratipāditāyāḥ |

premṇopakaṇṭhaṁ muhur aṅga-bhājo

ratnavalīr ambudhir ābabandha ||3.36||

yasyāś calad-vāridhi-vīci-cchaṭo-

cchalac-chaṅkha-kulākuleva |

vapreṇa parntacaroḍu-cakraṁ

sumeru-vapro’nvaham anvakāri ||3.37||

vaṇik-pathe pūga-kṛtāni yatra

bhramāgatair ambubhir amburāśiḥ |

lolair alola-dyuti-bhāñji muṣṇan

ratnāni ratnākaratām avāpa ||3.38||

ambhuś cyutaḥ komala-ratna-rāśīn

apāṁ-nidhiḥ phena-pinaddha-bhāsaḥ |

yatrātape dātum ivādhi-talpaṁ

vistārāyamāsa taraṅga-hastaiḥ ||3.39||

yac-chālam uttaṅgatayā vijetuṁ

dūrād udasthīyata sāgarasya |

mahormibhir vyāhata-vāñchitārthair

vrīḍām ivābhyāśa-gatair vililye ||3.40||

kutūhalena javād upetya

prākāra-bhittyā sahasā niṣiddhaḥ |

rasann arodīd bhṛśam ambu-varṣa-

vyājena yasyā bahir ambuvāhaḥ ||3.41||

yad-aṅganā-rūpa-sarūpatāyāḥ

kañcid guṇaṁ bhedakam icchatībhiḥ |

ārādhito’ddhā manur apsarobhiś

cakre prajāḥ svāḥ sa-nimeṣa-cihnāḥ ||3.42||

sphurat-tuṣārāṁśu-marīci-jālair

vinihnutāḥ sphaṭika-saudha-paṅktīḥ |

āruhya nāryaḥ kṣaṇadāsu yatra

nabho-gatā devya iva vyarājan ||3.43||

kāntendu-kāntopala-kuṭṭimeṣu

pratikṣapaṁ harmya-taleṣu yatra |

uccair adhaḥ-pāti-payomuco’pi

samūham ūhuḥ payasāṁ praṇālyaḥ ||3.44||

ratau hriyā yatra niśāmya dīpān

jālāgatābhyo’dhi-gṛhaṁ gṛhiṇyaḥ |

bibhyur viḍālekṣaṇa-bhīṣaṇābhyo

vaidūrya-kuḍyeṣu śaśi-dyutibhyaḥ ||3.45||

yasyām atiślakṣaṇatayā gṛheṣu

vidhātum ālekhyam aśaknuvantaḥ |

cakrur yuvānaḥ pratibimbitāṅgāḥ

sa-jīva-citrā iva ratna-bhittīḥ ||3.46||

sāvarṇya-bhājāṁ pratimāgatānāṁ

lakṣyaiḥ smarāpāṇḍutayāṅganānām |

yasyāṁ kapolaiḥ kaladhauta-dhāma-

stambheṣu bheje maṇi-darpaṇa-śrīḥ ||3.47||

śukāṅga-nīlopala-nirmitānāṁ

lipteṣu bhāsā gṛha-dehalīnām |

yasyām alindeṣu na cakrur eva

mugdhāṅganā gomaya-gomukhāni ||3.48||

gopānasīṣu[[66]](#footnote-67) kṣaṇam āsthitānām

ālambibhiś candrakiṇāṁ[[67]](#footnote-68) kalāpaiḥ |

harinmaṇi-śyāma-tṛṇābhir āmair

gṛhāṇi nīdhrair[[68]](#footnote-69) iva yatra rejuḥ ||3.49||

bṛhat-tulair apy atulair vitānam

ālā-pinaddhair api cāvitānaiḥ |

reje vicitrair api yā sacitrair

gṛhair viśālair api bhūri-śālaiḥ ||3.50||

cikraṁsayā kṛtrima-patri-paṅkteḥ

kapota-pālīṣu niketanānām |

mārjāram apy āyata-niścalāṅgaṁ

yasyāṁ janaḥ kṛtrimam eva mene ||3.51||

kṣiti-pratiṣṭho’pi mukhāravindair

vadhū-janaś candram adhaś cakāra |

atīta-nakṣatra-pathāni yatra

prasāda-śṛṅgāṇi vṛthādhyarukṣat ||3.52||

ramyā iti prāptavatīḥ patākā

rāgaṁ viviktā iti vardhayantīḥ |

yasyām asevanta namad-valīkāḥ

samaṁ vadhūbhir valabhīr yuvānaḥ ||3.53||

sugandhitām apratiyatna-pūrvāṁ

bibhranti yatra pramadāya puṁsām |

madhūni vaktrāṇi ca kāminīnām

āmoda-karma-vyatihāram īyuḥ ||3.54||

ratāntare yatra gṛhāntareṣu

vitardi-niryūha-viṭaṅka-nīḍaḥ[[69]](#footnote-70) |

rutāni śṛṇvan vayasāṁ gaṇo’nte-

vāsitvam āpa sphuṭam aṅganānām ||3.55||

channe’pi spaṣṭatareṣu yatra

svacchāni nārī-kuca-maṇḍaleṣu |

ākāśa-sāmyaṁ dadhur ambarāṇi

na nāmataḥ kevalam arthato’pi ||3.56||

yasyām ajihmā mahatīm apaṅkāḥ

sīmānam atyāyatayo’tyajantaḥ |

janair ajāta-skhalanair na jātu

dvaye’py amucyanta vinīta-mārgāḥ ||3.57||

paraspara-spardhi-parārghya-rūpāḥ

paura-striyo yatra vidhāya vedhāḥ |

śrī-nirmita-prāpta-guṇa-kṣataika-

varṇopamā-vācyam alaṁ mamārja ||3.58||

kṣuṇṇaṁ yad antaḥkaraṇena vṛkṣāḥ

phalanti kalpopadās tad eva |

adhyūṣuṣo yām abhavañ janasya yāḥ

sampadas tā manaso’py agamyāḥ ||3.59||

kalā dadhānaḥ sakalāḥ svabhābhir

udbhāsayan saudha-sitābhir āśāḥ |

yāṁ revatī-jānir iyeṣa hātuṁ

na rauhiṇeyo na ca rohiṇīśaḥ ||3.60||

bāṇāhava-vyāhata-śambhu-śakter

āsattim āsādya janārdanasya |

śarīriṇā jaitra-śareṇa yatra

niḥśaṅgham ūṣe makara-dhvajena ||3.61||

niṣevyamāṇena śivair marudbhir

adhyāsyamānā hariṇā cirāya |

udraśmi-ratnāṅkura-dhāmni sindhāv

āhvāsta merāv amarāvatīṁ yā ||3.63||

snigdhāñjana-śyāma-ruciḥ suvṛtto

badhvā ivādhvaṁsita-varṇa-kānteḥ |

viśeṣako vā viśiśeṣa yasyāḥ

śriyaṁ trilokī-tilakaḥ sa eva ||3.62||

tām īkṣamāṇaḥ sa puraṁ purastāt

prāpat[[70]](#footnote-71) pratolīm[[71]](#footnote-72) atula-pratāpaḥ |

vajra-prabhodbhāsi-surāyudha-śrīr

yā deva-seneva parair alaṅghyā ||3.64||

prajā ivāṅgādaravinda-nābheḥ

śambhor jaṭā-jūṭa-taṭād ivāpaḥ |

mukhād ivātha śrutayo vidhātuḥ

purān nirīyur murajid-dhvajinyaḥ ||3.65||

śliṣyadbhir anyonya-mukhāgra-saṅga-

skhalat-khalīnaṁ[[72]](#footnote-73) haribhir[[73]](#footnote-74) vilolaiḥ |

parasparotpīḍita-jānu-bhāgā

duḥkhena niścakramur aśva-vārāḥ ||3.66||

nirantarāle’pi vimucyamāne

dūraṁ pathi prāṇa-bhṛtāṁ gaṇena |

tejo-mahadbhis tamaseva dīpair

dvipair asambādham ayāmbabhūve ||3.67||

śanair anīyanta rayāt patanto

rathāḥ kṣitiṁ hastina-khāda-khedaiḥ |

sa-yatna-sūtāyata-raśmi-bhugna-

grīvāgra-saṁsakta-yugais turaṅgaiḥ ||3.68||

balormibhis tat-kṣaṇa-hīyamāna-

rathyā-bhujāyā valayair ivāsyāḥ |

prāyeṇa niṣkrāmati cakra-pāṇau

neṣṭaṁ puro dvāravatītvam āsīt ||3.69||

pāre-jalaṁ nīra-nidher apaśyan

murārir ānīla-palāśa-rāśīḥ |

vanāvalīr utkalikā-sahasra-

pratikṣaṇotkūlita-śaivalābhāḥ ||3.71||

lakṣmī-bhṛto'mbhodhi-taṭādhivāsān

drumān asau nīrada-nīla-bhāsaḥ |

latā-vadhū-samprayujo’dhivelaṁ

bahūkṛtān svān iva paśyati sma ||3.70||

āśliṣṭa-bhūmiṁ rasitāram uccair

lolad-dhvajākāra[[74]](#footnote-75)-bṛhat-taraṅgam |

phenāyamānaṁ patim āpagānām

asāv apasmāriṇam āśaśaṅke ||3.72||

pītvā jalānāṁ nidhinātigārdhyād

vṛddhiṁ gate’py ātmani naiva māntīḥ |

kṣiptā ivendoḥ sa ruco’dhivelaṁ

muktāvalīr ākalayāñcakāra ||3.73||

sāṭopam urvīm aniśaṁ nadanto

yaiḥ plāvayiṣyanti samantato’mī |

tāny eka-deśān nibhṛtaṁ payodheḥ

so’mbhāṁsi meghān pibataḥ dadarśa ||3.74||

uddhṛtya meghais tata eva toyam

arthaṁ munīndrair iva sampraṇītāḥ |

ālokayāmāsa hariḥ patantīr

nadīḥ smṛtīr vedam ivāmbu-rāśim ||3.75||

vikrīya diśyāni dhanāny urūṇi

dvaipyān[[75]](#footnote-76) asāv uttama-lābha-bhājaḥ |

tarīṣu tatratyam aphalgu-bhāṇḍaṁ

sāṁyāntrikān[[76]](#footnote-77) āvāpato’bhyanandat ||3.76||

utpitsavo’ntar-nada-bhartur uccair

garīyasā niḥśvasitānilena |

payāṁsi bhaktyā garuḍadhvajasya

dhvājān ivoccikṣipire phaṇīndrāḥ ||3.77||

tam āgataṁ vīkṣya yugānta-bandhum

utsaṅga-śayyā-śayam amburāśiḥ |

pratyujjagāmeva guru-pramoda-

prasāritottuṅga-taraṅga-bāhuḥ ||3.78||

utsaṅgitāmbhaḥ-kaṇako nabhasvān

udanvataḥ sveda-lavān mamārja |

tasyānuvelaṁ[[77]](#footnote-78) vrajato’dhi-velam

elālatāsphālana-labdha-gandhaḥ ||3.80||

uttāla-tālī-vana-sampravṛtta-

samīra-sīmantita-ketakīkāḥ |

āsedire lāvaṇa-saindhavīnāṁ

camū-caraiḥ kaccha-bhuvāṁ pradeśāḥ ||3.79||

lavaṅga-mālā-kalitāvataṁsās

te nārikelāntarapaḥ pibantaḥ |

āsvāditārdra-kramukāḥ samudrād

abhyāgatasya pratipattim īyuḥ ||3.81||

turaga-śatākulasya paritaḥ param eka-turaṅga-janmanaḥ

pramathita-bhūbhṛtaḥ pratipathaṁ mathitasya bhṛśaṁ mahī-bhṛtā |

paricalataḥ balānuja-balasya puraḥ satataṁ dhṛta-śriyaś

cira-vigata-śriyo jalanidheś ca tadābhavad antaraṁ mahat ||3.82||

iti śrī-māgha-kṛtau śiśupāla-vadhe mahā-kāvye śry-aṅke

purī-prasthāno nāma tṛtīyaḥ sargaḥ

||3||

--o)0(o--

(4)

### caturthaḥ sargaḥ

## raivataka-varṇanam

(kulakam 1-9)

niśavāsa-dhūmaṁ saha-ratnabhābhir

bhittvotthitaṁ bhūmim ivoragāṇām |

nīlopala-syūta-vicitra-dhātum

asau giriṁ raivatakaṁ dadarśa ||4.1||

gurvīr ajasraṁ dṛṣadaḥ samantād

upary-upary-ambu-mucāṁ vitānaiḥ |

vindhyāyamānaṁ divasasya bhartur mārgaṁ

punā roddhum ivonnamadbhiḥ ||4.2||

krāntaṁ rucā kāñcanava-prabhājā

nava-prabhā-jāla-bhṛtāṁ maṇīnām |

śritaṁ śilā-śyāma-latābhirāmaṁ

latābhir āmantrita-ṣaṭpadābhiḥ ||4.3||

sahasra-saṅkhyair gaganaṁ śirobhiḥ

pādair bhuvaṁ vyāpya vitiṣṭhamānam |

vilocana-sthāna-gatoṣṇa-raśmir

niśākaraṁ sādhu hiraṇyagarbham ||4.4||

kvacijjalāpāyavipāṇḍurāṇi dhautottarīyapratimacchavīni |

abhrāṇibibhrāmumāṅgasaṅgavibhaktabhasmānamiva smarārim ||4.5||

chāyāṁ nijastrīcaṭulālasānāṁ madena kiñciccaṭulālasānām |

kurvāṇamutpiñjalajātapatrair vihaṅgamānāṁ jalajātapatrai ||4.6||

skandhādhirūḍhojjvalanīlakaṇṭhānurvīruhaḥ śliṣṭatanūnahīndraiḥ |

pranartitānekalatābhujāgrānrudrānanekāniva dhārayantam ||4.7||

vilambinīlotpalakarṇapūrā kapolabhittīr iva lodhragaurīḥ |

navolapālaṅkṛtasaikatābhāḥ śucīrapaḥśaivalanīrdadhānam ||4.8||

rājīvarājīvaśalolabhṛṅgaṁ muṣṇāntamuṣṇaṁ tatibhistarūṇām |

kāntālakāntā lalanāḥ surāṇāṁ rakṣobhir akṣebhitamudvahantam ||4.9||

mude murāreramaraiḥ sumerorānīya yasyopacitasya śṛṅgaiḥ |

bhavanti noddāmagirāṁ kavīnām ucchrāyasaundaryaguṇā mṛṣodyāḥ ||4.10||

yataḥ parārghyāni bhṛtānyanūnai prasthair muhur bhūribhir uccikhāni |

āḍhyādivaprāpaṇikādajasraṁ jagrāha ratnānyamitāni lokaḥ ||4.11||

akhidhyatāsannamudagratāpaṁ raviṁ dadhāne’py aravindadhāne |

bhṛṅgāvaliryasyataṭe nipītarasā namattāmarasā na mattā ||4.12||

yatrādhirūḍhenamahīruhoccair unnidrapuṣpākṣisahasrabhājā |

surādhipādhiṣṭhitahastimallalīlāṁ dadhau rājatagaṇḍaśailaḥ ||4.13||

vibhinnavarṇāgaruḍāgrajena sūryasyarathyāḥ paritaḥ sphurantyā |

ratnaiḥ punaryatra rucaṁ svāmāninyire vaṁśakarīranīlaiḥ ||4.14||

yatrojjhitābhir muhur ambuvāhaiḥ samunnamadbhir na samunnamadbhi |

vanaṁ babādhe viṣapāvakotthā vipannagānāmavipannagānām ||4.15||

phaladbhir uṣṇāṁśukarābhimarśātkarśānavaṁ dhāma pataṅgakāntaiḥ |

śaśaṁsa yaḥ pātraguṇādguṇānāṁ saṅkrāntimākrāntaguṇātirekām ||4.16||

dṛṣaṭo’pi śailaḥ sa muhur murārerapūrvavadvismayamātatāna |

kṣaṇekṣame yannavatāmupaiti tadevarūpaṁ ramaṇīyatāyāḥ ||4.17||

uccāraṇajñe’thagirādadhānam uccāraṇatpakṣigaṇāstaṭīstam |

utkaṁ dharaṁ draṣṭumavekṣya śauriṇutkandharaṁ dāruka ityuvāca ||4.18||

ācchāditāyatadadigambaram uccakair gām ākramyasaṁsthitamudagraviśālaśṛṅgam |

mūrdhniskhalattuhinadīdhitikoṭimenam udvīkṣya ko bhuvi na vismayate nageśam ||

4.19||

udayativitatarḥdhvaraśamirajjāvahimarucau himadhāmni yāti cāstam |

vahatigirirayaṁ vilambidhaṇaṭādvayaparivāritavāraṇendralīlām ||4.20||

vahati yaḥ paritaḥ kanakasthalīḥ saharitā lasamānanavāṁśukaḥ |

acalaḥeṣabhavāniva rājate sa haritālasamānanavāṁśukaḥ ||4.21||

pāścātyabhāgam iha sānuṣu sanniṣaṇṇāḥ paśyanti śāntamalasāndratarāṁśujālam |

sampūrṇalabdhalalanālāpanopamānam utsaṅgasahgihariṇamasya mṛgāṅgamūrteḥ ||

4.22||

kṛtvāpuṁvatpādam uccair bhṛgubhyo mūrdhni grāvṇāṁ jarjarā nirjharaughāḥ |

kurvanti dyāmutpatantaḥ smarārtasvarlokastrīgātranirṇam atra ||4.23||

sthagayantyamūḥ śāmitacātakārtasvarā jaladāstaḍittulitakāntakārtasvarāḥ |

jagatīrihasphuritacārucāmīkarāḥ savituḥ kacitkapiśayanti cāmī karāḥ ||4.24||

utkṣiptam ucchritasitāṁśukarāvalambair uttambhitoḍubhir ativatarāṁ śirobhiḥ |

śraddheyanirjharajalavyapadeśamasya viṣvaktaṭeṣu patati sphuṭamantarīkṣam ||

4.25||

ekatrasphaṭikataṭāṁśubhinnanīrā nīlāśmadyutibhidurāmbhaso’paratra |

kālindījalajanitaśriyaḥ śrayante vaidagdhīm iha saritaḥ surāpagāyāḥ ||4.26||

itastato’sminvilasanti meroḥ samānavapremaṇisānurāgāḥ |

striyaśaca patyau surasundarībhiḥ samā navapremaṇisānurāgāḥ ||4.27||

uccaimahārajatarājivirājitāsau durvarṇabhittiriha sāndrasudhāsavarṇā |

abhyeti bhasmaparipāṇḍuritasmarārer udvahnilocanalalāmalalāṭalīlām ||4.28||

ayamatijaraṭhāḥ prakāmagurvīralaghuvilambipayodharoparuddhāḥ |

satatamasugatāmagamyarūpāḥ pariṇatadikkarikāstaṭīrbibharti ||4.29||

dhūmākāraṁ dadhati puraḥ sauvarṇe varṇenāgneḥ sadṛśi taṭe paśyāmī |

śyāmībhūtāḥ kusumasamūho’līnāṁ līnāmālīm iha taravo bibhrāṇāḥ ||4.30||

vyomaspṛśaḥ prathayatā kaladhautabhittīr unnidrapuṣpacaṇacampakapiṅgabhāsaḥ |

saumeravīmadhigatena nitambaśobhām etena bhāratamilāvṛtavadvibhāti ||4.31||

ruciracitratanūruhaśālibhir vicalitaiḥ paritaḥ priyakavrajaiḥ |

vivadharatnamayair abhibātyasāvavayavair iva jaṅgamatāṁ gataiḥ ||4.32||

kuśaśayair atra jalāśayoṣitā mudāramante kalabhāvikasvaraiḥ |

pragīyate siddhagaṇaiśca yoṣitāmudārama kalabhāvikasvaraiḥ ||4.33||

āsāditasya tamasā niyaterniyogādākāṅkṣataḥpunarapakramaṇena kālam |

patyustviṣām iha mahauṣadhayaḥ kalatrasthānaṁ parainanabhibhūtamamūrvahanti ||

4.34||

vanaspatiskandhaniṣaṇṇabālapravālahastāḥ pramadā ivātra |

puṣpekṣaṇailambhitalocakair vā madhuvratavrātavṛtair vratatyaḥ ||4.35||

vihagāḥ kadambasurabhāviha gāḥ kalayantanukṣaṇamanekalayam |

bhramayannupaiti muhur abhramayaṁ pavanaśca dhūtanavanīpavanaḥ ||4.36||

vidvadbhir āgamaparair vivṛtaṁ kathañcicchrutvāpi durgrahamaniścitadhībhir anyaiḥ |

śreyāndvijātir iva hantumaghāni dakṣaṁ gūṭhārthameṣa nidhimantragaṇaṁ bibharti ||

4.37||

bimboṣṭhaṁ bahu manute turaṅgavaktraś cumbantaṁ mukham iha kiṁnaraṁ priyāyāḥ |

śliṣyantaṁ muhur itaro’pi taṁ nijastrīm uttuṅgastanabharabhaṅgabhīrumadhyām ||

4.38||

yadetadasyānutaṭaṁ vibhāti vanaṁ tatānekatamālatālam |

na puṣpitātra sthagitārkarasmāvanāntatāne katamā latālam ||4.39||

dantojjvalāsu vimalopalamekhalāntāḥ sadratnacitrakaṭakāsu bṛhannitambāḥ |

asminbhajanti ghanakomalagaṇḍaśailā nāryo’nurūpamadhivāsamadhityakāsu ||

4.40||

anaticirojjhitasya jaladena cirasthitabuddhyudayasya payaso’nukṛtim |

viralavikīrṇavajraśakalā sakalām iha vidadhāti dhautakaladhautamahī ||4.41||

varjayantyā janaiḥ saṅgamekāntatas tarkayantyā sukhaṁ saṅgame kāntataḥ |

yoṣayaiṣa smarāsannatāpāṅgayā sevyate’nekayā saṁnnatāpaṅgayā ||4.42||

saṅkīrṇakīcakavanaskhalitaikavālavicchedakātaradhiyaścalituṁ camaryaḥ |

asminmṛduśvasanagarbhatadīyarandhraryatsvanaśrutisukhādiva notsahante ||

4.43||

muktaṁ muktāgauram iha kṣīramivābhrair vāpīṣvantarlīnamahānīladalāsu |

śastrīśyāmair aṁśubhir āśu drutamambhaś chāyāmacchāmṛcchati nīlīsalilasya ||

4.44||

yā na yayau priyamanyavadhūbhyaḥ sāratarāgamanā yatamānam |

tena saheta bibharti rasaḥ strī sā ratarāgamanāyatānām ||4.45||

bhinneṣuratnakiraṇaiḥ kiraṇeṣvihendor uccāvacair upagateṣu sahasrasaṅkhyām |

doṣāpi nūnamahimāṁśurasau kileti vyākośakokanadatāṁ dadhate nalinyaḥ ||

4.46||

apaśaṅkamaṅkaparivartanocitāścalitāḥ puraḥ patimupetumātmajāḥ |

anuroditīva karuṇena pattriṇāṁ virutena vatsalatayayaiṣa nimnagāḥ ||4.47||

madhukaraviṭapānamitāstarupaṅktīrbibhrato’sya viṭapānamitāḥ |

paripākapiśaṅgalatārajasā rodhaścakāsti kapiśaṁ galatā ||4.48||

prāgbhāgataḥ patadihedamupatyakāsu śṛṅgāritāyatamahebhakarābhamambhaḥ |

saṁlakṣyatevividharatnakarānuviddham ūrdhvaprasāritasurādhipacāpacāru ||

4.49||

dadhāti ca vikasadvicitrakalpadrumakusumair abhigumphitānivaitāḥ |

kṣaṇamalaghuvilambipicchadāmnaḥ śikharaśikhāḥ śikhiśekharānamuṣya ||4.50||

savadhūkāḥ sukhino’smannanavaratamamandarāmatāmarasadṛśaḥ |

nāsevante rasavannavaratamamandarāgatāmarasadṛśaḥ ||4.51||

ācchādya puṣpapaṭam eva mahāntamantarāvartibhir gṛhakapotaśirodharābhaiḥ |

śasvaṅgāni dhūmarucimāguravīṁ dadhānair dhūpāyatīva paṭalair nīradānām ||

4.52||

anyonyavyatikaracārubhir vicitrair atrasyannavamaṇirjanmabhir mayūkhaiḥ |

vismerāngaganasadaḥ karoty amuṣminn ākāśeracitamabhitti citrakarma ||4.53||

samīraśiśiraḥ śiraḥsuvasatā satā javanikā nikānasukhinām |

bibhartijanayannayaṁ mudamapām apāyadhavalā valāhakatatīḥ ||4.54||

maitryādi-citta-parikarma-vido vidhāya

kleśa-prahāṇam iha labdha-sa-bīja-yogāḥ |

khyātiṁ ca sattva-puruṣānyatayādhigamya

vāñchanti tām api samādhi-bhṛtaḥ niroddhum ||4.55||

marakatamayamedinīṣu bhānos taruviṭapāntarapātino mayūkhāḥ |

avanataśitikaṇṭhakaṇṭhalakṣmīm iha dadhati śphuritāṇureṇujālāḥ ||4.56||

yā bibharti kalavallakīguṇasvānamānamatikālimālayā |

nātra kāntamupagītayā tayā svānamānamati kālimālayā ||4.57||

sāyaṁ śaśāṅgakiraṇāhatacandrakāntanisyandinīranikareṇa kṛtābhiṣekāḥ |

arkopalollasitavahnibhir ahni taptās tīvraṁ mahāvratamivātra caranati vaprāḥ ||

4.58||

etasminnadhikapayaḥśriyaṁ vahantyaḥ saṅkṣobhaṁ pavanabhuvā javena nītāḥ |

vālmīkerarahitarāmalakṣmaṇānāṁ sādharmyaṁ dadhati girāṁ mahāsarasyaḥ ||

4.59||

iha muhur muditaiḥ kalabhai ravaḥ pratidiśaṁ kriyate kalabhairavaḥ |

sphurati cānuvanaṁ camarīcayaḥ kanakaratnabhuvāṁ ca marīcayaḥ ||4.60||

tvaksārarandhraparipūraṇalabdhagītir asminnasau mṛditapakṣmalarallakāṅgaḥ |

kastūrikāmṛgavimardasugandhireti rāgīva saktimadhikāṁ viṣayeṣu vāyuḥ ||

4.61||

prītyai yūnāṁ vyavahitatapanāḥ prauḍhadvāntaṁ dinam iha jaladāḥ |

doṣāmanyaṁ vidadhāti suratakrīḍāyāsaśramapaṭavaḥ ||4.62||

bhagne nivāso’yamihāsya puṣpaiḥ sadānataḥ yena viṣāṇi nāgaḥ |

tīvrāṇi tenojjhati kopito’sau sasānatoyena viṣāṇi nāgaḥ ||4.63||

prāleyaśītalamacaleśvaramīśvaro’pi sāndrabhacarmavasanāvaraṇādhiśete |

sarva-rtunivṛttikare nivasannupaiti na dvandvaduḥkham iha kiñcidakiñcano’pi ||

4.64||

navanagavanalekhāśyāmadhyābhir ābhiḥ sphaṭikakaṭakabhūmināṭayatyeṣa śailaḥ |

ahiparikarabhājo bhāsmanair aṅgarāgair adhigatadhavalimnaḥ śūlapāṇerabhikhyām ||

4.65||

dadhadbhir abhitastaṭau vikacavārijāmbūnadair vinoditadinaklamāḥ

kṛtarucaścajāmbūnadaiḥ |

niṣevya madhu mādhavāḥ sarasam atra kādambaraṁ haranti rataye rahaḥ

priyatamāṅgakādambaram ||4.66||

darpaṇanirmalāsu patite ghanatimiramuṣi jyotiṣi raupy abhittiṣu puraḥ

pratiphalati muhuḥ |

vrīḍamasaṁṁmukho’pi ramaṇair apahṛtavasanāḥ khāñcanakandarāsu taruṇīriha nayati

raviḥ ||4.67||

anukṛtiśikharaughaśrībhir abhyagate’sau tvayi

sarabhasamabhyuttiṣṭhatīvādriruccaiḥ |

drutamarudupanunnair unnamadbhiḥ sahelaṁ haladharaparidhānaśyāmalair ambuvāhaiḥ ||

4.68||

raivataka-varṇanam

--o)0(o--

(5)

### pañcamaḥ sargaḥ

## senā-niveśaḥ

itthaṁ vyalīkāḥ priyatamā iva so’vyalīkaḥ śuśrāva sūtatanayasya tadā vyalīkāḥ |

rantuṁ nirantaramiyeṣa tato’vasāne tāsāṁ girau ca vanarājipaṭaṁ vasāne ||5.1||

taṁ sa dvipendratulitātulatuṅgaśṛṅgam abhyullasatkadalikāvanarājim uccaiḥ |

vistāraruddhavasudho’nvacalaṁ cacāla lakṣmīṁ dadhatpratigireralaghurbalaughaḥ

||5.2||

bhāsvatkaravyatikarollasitāmbarāntas tāpatrapā iva mahājanadarśanena |

saṁvivyurambaravikāsi camūsamutthaṁ pṛtvīrajaḥ karabhakaṇṭhakaḍāramāśaḥ ||

5.3||

āvartinaḥ śubhaphalapradaśuktiyuktāḥ sampannadevamaṇayo bhṛtarandhrabhāgāḥ |

aśvāḥ pyadhurvasumatīmatirocamānās tūrṇaṁ payodhaya ivormibhir āpatatantaḥ ||

5.4||

ārakṣamagnamavamatya sṛṇiṁ śitāgram ekaḥ palāyata javena kṛtārtanādaḥ |

anyapunar muhur udaplavatāstabhāram anyonyataḥ pathi batābibhātamibhoṣṭrau ||

5.5||

āyāstamaikṣata janaśacaṭulāgrapādaṁ gacchantam uccalitacāmaracārumaśvam |

nāgaṁ punarmṛdu salīlanimīlitākṣaṁ sarvaḥprayaḥ khalu bhavatayanurūpaceṣṭaḥ ||

5.6||

trastaḥ samastajanahāsakaraḥ kareṇos tāvatkharaḥ úkharamullayāñcakāra |

yāvaccalāsanavilolanitambabimbavisrastavastramavarodhavadhūḥ papāta ||5.7||

śailopaśalyanipatadrathanemidhārā-niṣpiṣṭaniṣṭhuraśilātalacūrṇagarbhāḥ |

bhūreṇavonabhasi naddhapayodacakrāś cakravadaṅgaruhadhūmraruco visasruḥ ||

5.8||

udytkṛśānuśakaleṣu surābhighātād bhūmīsamāyātaśilāphalakācitaiṣu |

parntavartmasu vcakramire mahāśvāḥ śailasya dardurapuṭāniva vādayantaḥ ||

5.9||

tejonirodhasamatāvahitena yantrā samaykkaśātrayavicāravātā niyuktaḥ |

ārāṭṭajaścaṭulaniṣṭhurapātam uccaiś citraṁ cakāra padamardapulāyitena ||

5.10||

nīhārajālamālinaḥ punaruktasāndrāḥ kurnvadhūjanavilocanapakṣmamālāḥ |

kṣuṇṇaḥ kṣaṇaṁ yadubalair divamātitāṁsuḥ pāṁśurdisāṁ mukhamatutthayadutthito

'dreḥ ||5.11||

ucchidya vidviṣa iva prasrabhaṁ mṛgendrān indrānujācarabhūtapatayo’dhyavātsuḥ |

vanyebhamastakanikhātanakhāgrayamuktamuktāphalaprakarabhāñji guhāgṛhāṇi ||

5.12||

vibhrāṇayā bahalayāvakaṅkapiṅkapicchāvacūḍāmanumādhavamāsa jagmuḥ |

cañcvagradaṣṭacaṭulāhitapatākayānye svāvāsabhāgamuragāśanaketuyaṣṭyā ||

5.13||

chāyāmapāsya mahatīm api vartamānām āgāminīṁ jagṛhire janatāsrūṇām |

sarvo hi nopāgatamapyapacīyamānaṁ vardhiṣṇumāśrayamanāgatamabhyupaiti ||

5.14||

agragatena vasatiṁ parigṛhya ramyām āpātyasainikanirākarāṇākulena |

yānto’nyataḥ plutakṛtasvaramāśu dūrād udbāhunā juhuvavire muhur ātmavargyāḥ ||

5.15||

siktā ivāmṛtarasena muhur janānāṁ klānticchido vanavanaspatayastadānīm |

śākhāvasaktavasanābharaṇābhir āmāḥ kalpadrumaiḥ saha vicitraphalair virejuḥ ||

5.16||

yānājjanaḥ parijanair avatāryamāṇā rājñīrnarāpanayanākulasauvidallāḥ |

srastāvaguṇṭhanapaṭāḥ kṣaṇalakṣyamāṇa-vakraśriyaḥ sabhayakautukamīkṣate sma ||

5.17||

kaṇṭhāvasaktamṛdubāhulatāturaṅgād rājāvarodhanavadhūravatārayantaḥ |

āliṅganānyadhikṛtāḥ sphuṭamāpur eva gaṇḍasthalīḥ śucitayā na cucumburāsām ||

5.18||

dṛṣṭveva nirjatakalāpabharāmadhastād vyākīrṇamānyakabarāṁ kabarīṁ taruṇyāḥ |

prādudruvatsapadi candrakavāndrumāgrāt saṅgharṣiṇā saha guṇābhyadhikair durāpam

||5.19||

rociṣṇukāñcanacayāṁśupiśaṅgitāśā vaṁśadhvajair jaladasaṁhatimullikhantyaḥ |

bhūbharturāyata nirantarasaṁnivṛṣṭāḥ pādā ivābhivabhurāvalayo rathānām ||

5.20||

chāyāvidhāyibhir anujjhitabhūtiśobhair ucchrāyibhir bahalapāṭaladhāturāgaiḥ |

dūṣyair api kṣitibhṛtāṁ dviradair udāratārāvalīviracanair vyarucannivāsāḥ ||

5.21||

utkṣaptapaṭakāntaralīyamānam andānilapraśamitaśramagharmatoyaiḥ |

durvāpratānasahajāstaraṇeṣu bheje nidrasukhaṁ vasanasadmasu rājadāraiḥ ||

5.22||

prasvedavārisaviśeṣaviṣaktamaṅge kūrpāsakaṁ kṣatanakhakṣatamutkṣipantī |

āvirbhavadvanapayodharabāhumūlā śātodarī yuvadṛśāṁ kṣaṇamutsavo’bhūt ||

5.23||

yāvatsa eva samayaḥ samam eva tāvad avyākulāḥ paṭamayānyabhito vitatya |

paryāpatatkrayikalokamagaṇyapaṇya-pūrṇapaṇā viṇuno vipaṇīrvibhejuḥ ||5.24||

alpaprayojanakṛtorutaraprayātasair udgūrṇaloṣṭaguḍaiḥ parito’nuviddham |

udyātamudratamanokahajhālamadhyād anyāḥ śaśaṅguṇamanalpamavannavāpa ||5.25||

trāsākulaḥ paripatanparito niketān pumbhir na kaiścid api dhanvabhir anvabandhi |

tasthau tathāpi na mṛgaḥ kvacidaṅganānām ākarṇapūrṇanayaneṣuhatekṣaṇaśrīḥ ||

5.26||

āstīrṇatalparacitāvāsathaḥ kṣaṇena veśayājanaḥ kṛtanavakarmakāmyaḥ |

khinnānakhinnamatirāpatato manuṣyān pratyagrahīcciraniviṣṭa ivopacāraiḥ ||

5.27||

sasnuḥ payaḥ papuranenijurambarāṇi jakṣurbisaṁ dhṛtavikāsibhisaprasūnā |

sainyāḥ śriyāmanupabhoganirarthakatva-doṣapravādamamṛjannaganimangānām ||

5.28||

nābhihradaiḥ parigṛhītarayāṇi nimnaiḥ satrīṇāmbṛhajjaghanasetunivāritāni |

jagmurjalāni jalamuḍḍakavādyavalgu-valgaddhanastanataṭaskhalitāni mandam ||

5.29||

ālolapuṣkaramukhollasitair abhīkṣṇa-mukṣāmbabhūvurabhitovapurambuvarṣaiḥ |

svedāyata śvasitanirastavegamugdha-mūrdhanyaratnanikarair iva hāstikāni ||

5.30||

ye pakṣiṇaḥ prathamamambunidhiṁ gatāste ye’pīndrapāṇitulāyudhalūnapakṣāḥ |

tejagmuradripatayaḥ sarasīrvigāḍhum ākṣiptaketukuthasainyagajacchalena ||

5.31||

ātmānam eva jaladheḥ pratibimbitāṅgam ūrmau mahatyabhimukhāpātitaṁ nirīkṣya |

krodhādadhāvadapabhīrabhihantumanya-nāgābhiyukta iva yuktamaho mahebhaḥ ||

5.32||

nādātumanyakarimuktamadāmbutiktaṁ dhūtāṅkuśena na vihātumapīcchatāmbhaḥ |

ruddhe gajena saritaḥ saruṣāvatāre riktodapātrakaramāsta ciraṁ janaughaḥ ||

5.33||

panthānamāśu vijahīhi puraḥ stanau te paśyanpratidvaradakumbhaviśaṅgicetāḥ |

stamberamaḥ pāriṇinaṁsurāvupaiti ṣiṅgair agadyata sasambhramam eva kācit ||

5.34||

kīrṇaṁ śanair anukapolamanekapānāṁ hastaurvigāḍhamadatāparujaḥ śamāya |

ākarṇamullasitamambu vikāśikāśa-nīkāśamāpa samatāṁ sitacāmarasya ||5.35||

gaṇḍūṣamujjhitavatā payasaḥ saroṣaṁ nāgena labdhaparavāraṇamārutena |

ambhodhirodhasi pṛthupratimānabhāga-ruddhorudantamusalaprasaraṁ nipete ||

5.36||

dānandadattayapi jalaiḥ sahasādhirūḍhe ko vidyamānagatirāsitumutsahate |

yaddantinaḥ kaṭakaṭāhataṭānmimaṅkṣor maṅkṣūdapāti paritaḥ paṭalair asīnām ||

5.37||

antarjalaughamavagāḍhavataḥ kapolau hitvā kṣaṇaṁ vitatapakṣatirantarīkṣe |

dravyaśrayeṣv api gaṇeṣu rarāja nīlo varṇaḥ pṛthaggata ivāligaṇo gajasya ||

5.38||

saṁsarpibhiḥ payasi gair ikareṇurāgair ambhojagarbharasasāṅganiṣaṅgiṇā ca |

krīḍopabhogamanubhūya sarinmahebhāv anyonyavastraparivartamiva vyadhattām ||

5.39||

yāṁ candrakair madajalasya mahānadīnāṁ netraśriyaṁ vikasato vidadhurgajendrāḥ |

tāṁ pratyavāpuravilambitamuttaranto dhautāṅgalagnanavanīlapayojavastraiḥ ||

5.40||

pratyanyadanti niśitāṅguśadūrabhinna-niryāṇaniryadasṛjaṁ calitaṁ nipādī |

roddhuṁ mahebhaparivraḍhimānamāgād ākrantito na vaśameti mahānparasya ||

5.41||

sevyo’pi sānunayamākalanāya yantrā nītena vanyakaridānakṛtādhivāsaḥ |

nābhāji kevalamabhāji gajena śākhī nānyasya gandham api mānabha-taḥ sahante ||

5.42||

adrīndukuñcacarakuñjaragaṇḍakāṣa-saṅkrāntadānapayaso vanapādapasya |

senāgajena mathitasya nijaprasūnair mamle yathāgatamagāmi kulair alīnām ||

5.43||

noccair yadā tarutaleṣu mamustadānīm ādhoraṇair abhihitāḥ pṛthumūlaśākhāḥ |

bandhāya cicchiduribhāstarasātmanaiva naivātmanīnamatha vā kriyate madāndhaiḥ ||

5.44||

uṣṇoṣṇaśīkarasṛjaḥ prabaloṣmaṇo’ntar-utphullanīlanalinodaratulyabhāsaḥ |

ekānvaśālaśiraso haricandaneṣu nāgānbabandhurapārānmanujā nirāsuḥ ||5.45||

kaṇḍūyataḥ kaṭubhuvaṁ kariṇo madena skandhaṁ sugandhimanulīnavatā nagasya |

sthūlendranīlaśakalāvalikomalena kaṇaṭheguṇatvamalīnāṁ valayena bheje ||

5.46||

nirdhūtavītam api bālakamullalantaṁ yantā krameṇa parisāntvanatarjanābhiḥ |

śikṣāvaśena śanakair vaśamānināya śāśtraṁ hi niścitadhiyāṁ kva na siddhameti ||

5.47||

stambhaṁ mahāntamucitaṁ sahasā mumoca dānaṁ dadāvatitarāṁ sarasāgrahastaḥ |

baddhaparāṇi parito nigaḍāneyalāvīt svātantryamujvalamavāpa kareṇurājaḥ ||

5.48||

jajñe janair mukulitatākṣamanādadāne saṁrabdhahastipakaniṣṭuracodanābhiḥ |

gambhīravedini puraḥ kavalaṁ karīndre mando’pi nāma na mahānavagṛhya sādhyaḥ ||

5.49||

kṣiptaṁ puro na jagṛhe muhur ikṣukāṇḍaṁ nāpekṣate sma nikaṭopagatāṁ kareṇum |

sasmāra vāraṇapatiḥ parimīlitākṣam icchāvihāravanavāsamahotsavanām ||5.50||

duḥkhena bhojayitumāśayitā śaśāka tuṅgāgrakāyamanamantamanādareṇa |

utkṣiptahastataladattavidhānapiṇḍa-snehasruti snapitabāhuribhādhirājam ||

5.51||

śuklāṁśukoparacitāni nirantarābhir veśmani rasmivitatāni narādhipānām |

candrākṛtāni gajamaṇaḍalikābhir uccair nīlābhrapaṅktipariveṣamivādhijagmuḥ ||

5.52||

gatyūnamargagatayo’pi gatorumārgāḥ svair aṁ samācakṛṣire bhuvi vellanāya |

darpodayollasitaphenajalānusāra-saṁlakṣyapalyayanavardhrapadāsturaṅgāḥ ||

5.53||

ājighrati praṇatamūrdhani bāhlaje’śve tisyāṅgasaṅgamasukhānubhavotsukāyāḥ |

nāsāvirokapavanollasitaṁ tanīyo romāñcatāmiva jagāma rajaḥ pṛthivyāḥ ||

5.54||

hemnaḥ sthalīṣu paritaḥ parivṛtya vājī dhunvanvapuḥ pravitatāyatakeśapaṅktiḥ |

jvalākaṇāruṇarucā nikareṇareṇoḥ śeṣeṇatejasaḥ ivollasatā rarāja ||5.55||

dantālikādharaṇaniścalapāṇiyugmam ardhodito haririvodayaśailamūrdhnaḥ |

stokena nākramata vallabhapālam uccaiḥ śrīvṛkṣakī puruṣakonnamitāgrakāyaḥ ||

5.56||

reje janaiḥ snapanasāndratarārdramūrtir devair ivānimiṣaddṛṣṭibhir īkṣyamāṇaḥ |

śrīsaṁnidhānaramaṇīyataro’śva uccair uccaiśravā jalanidher iva jātamātraḥ ||

5.57||

aśrāvi bhūmipatibhiḥ kṣaṇavītanidrair aśnunpuro haritakaṁ mudamādadhānaḥ |

grīvāgralolakalakiṅgiṇīkānināda miśraṁ dadhaddaśanacarcuraśabdamaśvaḥ ||

5.58||

utkhāya darpacalitena sahaiva rajjvā kīlaṁ prayatnaparamānavadurgraheṇa |

ākulyakāri kaṭakasturageṇa tūrṇam aśveti vidrutamanudrutāśvamanyam ||5.59||

avyākulaṁ prakṛtamuttaradheyakarma dhārāḥ prasādhayituvyatikīrṇarūpāḥ |

siddhaṁ mukhe navasu vāthiṣu kaścidaśvaṁ valgāvibhāgakuśalo gamayāmbabhūva ||

5.60||

muktāsṛṇāni paritaḥ kacakaṁ carantas truṭyādvitānatanikāvyatiṣaṅgabhājaḥ |

sasruḥ saroṣaparicārakavāryamāṇā damāñcalaskhalitalolapadaṁ turaṅgāḥ ||

5.61||

uttīrṇabhāralaghunāpyalaghūlapaugha-sauhityaniḥsahatareṇa taroradhastāt |

romanthamantharacaladgurusāsnamāsāṁ-cakre nīmīladalasekṣaṇamaukṣakeṇa ||

5.62||

mṛtpiṇḍaśekharitakoṭibhir ardhacandraṁ śṛṅgai śikhāgragatalakṣmamalaṁ hasadbhiḥ |

ucchṛṅgitānyavṛṣabhā saritāṁ nadanto rodhāṁsi dhīramapacaskirire mahokṣāḥ ||

5.63||

medasvinaḥ sarabhasopagatānabhīkān bhaṅkatvā parānanaḍuho muhur āhavena |

ūrjasvalena surabhīranuniniḥsapatnaṁ jagme jayoddhuraviśālaviṣāṇamukṣṇā ||

5.65||

bibhrāṇamāyatimatīmavṛthā śirodhiṁ pratyagratāmatirasāmadhikaṁ dadhanti |

loloṣṭramauṣṭrakamudagramukhaṁ tarūṇām abhraṁlihāni lilihe navapallavāni ||

5.64||

sārdhaṁ kathañciducitaiḥ picumardapattrair āsyāntarālagatamāmradalaṁ mradīyaḥ |

dāserakaḥsapadi saṁvalitaṁ niṣādair vipraṁ purā patagarāḍiva nirjagāra ||

5.66||

spaṣṭaṁ bahiḥ sthitavater api nivedayantaś ceṣṭāviśeṣamanujīvijanāya rājñām |

vaitālikāḥ sphuṭapadaprakaṭārtham uccair bhogāvalīḥ kalagiro’vasareṣu peṭhuḥ ||

5.67||

unnamratāmrapaṭamaṇḍapamaṇḍitaṁ tadānīlananāgakulasaṅkulamābabhāse |

sandhyāśubhinnaghanakarburitāntarīkṣa-lakṣmīviḍambi śiviraṁ śivakīrtanasya ||

5.68||

dharasyoddhartāsitvamitinanu sarvatra jagati pratītastatkiṁ māmatibharamadhaḥ

prāpipāyiṣuḥ |

upālabdhevoccair giripatiriti śrīpatimasau balākrāntaḥ

kraḍaddviradamathitorvīruharavaiḥ ||5.69||

## senā-niveśaḥ[[78]](#footnote-79)

--o)0(o--

(6)

### ṣaṣṭhaḥ sargaḥ

## ṛtu-varṇanam

atha riraṁsumamuṁ yugapadgirau kṛtayathāsvataruprasavaśriyā |

ṛtugaṇena niṣevitumādadhe bhuvi padaṁ vipadantakṛtaṁ satām ||6.1||

navapalāśapalāśavanaṁ puraḥ sphuṭasphaṭaparāgatapaṅgajam |

mṛdulatāntalatāntamalokayatsa surabhiṁ sumanobharaiḥ ||6.2||

vilulitālakasaṁhṛtirāmṛśanmṛgadṛśāṁ śramavāri lalāṭajam |

tanutaraṅgatatiṁ sarasāṁ dalatkuvalayaṁ valayanmarudāvavau ||6.3||

tulayati sma vilocanatārakāḥ kurabakastabakavyatiṣahkiṇi |

guṇavadāśrayalabdhaguṇodadaye mālinimālini mādhavayoṣitām ||6.4||

sphuṭamivojvalakāñcakāntibhir yutamaśokamaśobhata campakaiḥ |

virahiṇāṁ hṛdayasya bhidābhṛtaḥ kapiśitaṁ piśitaṁ madanāgninā ||6.5||

smarāhutāśanamurmuracūrṇatāṁ dadhurivāmravanasya rajaḥkaṇāḥ |

nipātitāḥ paritaḥ pathikavrajānupari te paritepurato bhṛśam ||6.6||

ratipatiprahiteva kṛtakrudhaḥ priyatameṣu vadhūranunāyikā |

bakulapuṣparasāsavapeśaladhvaniragānniragāt madhupāvaliḥ ||6.7||

priyasakhīsadṛśaṁ pratibodhitāḥ kim api kāmyagirā parapuṣṭayā |

priyatamāya vapurgurumatsaracchidurayāduranācim aṅganāḥ ||6.8||

madhukarair apavādakarair iva smṛtibhuvaḥ pathikāḥ hariṇā iva |

kalatayā vacasaḥ parivādinīsvarajitā vaśamāyayuḥ ||6.9||

samabhisṛtya rasādavalambitaḥ pramadayā kusumāvacicīrṣayā |

avinamanna rarājavṛthoccakair anṛtayā nṛtayā vanapādapaḥ ||6.10||

idamapāsya virāgi parāgīralikadambakamamburuhāṁ tatīḥ |

stanabhareṇa jitastabakānamannavalate valate’bhimukhaṁ tava ||6.11||

surabhiṇiśvasite dadhatastṛṣaṁ navasudhāmadhure ca tavādhare |

alamaler iva gandharasāvamū mama na saumanasau manaso mude ||6.12||

iti gadantamanantaramaṅganā bhujayugonnamanoccatarastanī |

praṇayinaṁ rabhasādudaraśriyā valibhayādalibhayādiva sasvaje ||6.13||

vadanasaurabhalobhaparibhramadbhramarasambhramasambhṛtaśobhayā |

calitayā vidadhe kalamekhalākalakalo’lakaloladṛśānyayā ||6.14-07||

ajagaṇan gaṇaśaḥ priyamagrataḥ praṇatamapyabhimānitayā na yāḥ |

sati madhāvabhavanmadanavyathā vidhuritā dhuritāḥ kukurastriyaḥ ||6.15||

kusumakārmukakārmukasaṁhitadrutaśilīmukhakhaṇḍitavigrahāḥ |

maraṇamapyaparāḥ pratipedire kimu muhur muhur gatabhartṛkāḥ ||6.16||

rurudhiṣā vadanāmburuhaśriyaḥ sutanu satmalaṅkaraṇāya te |

tad api samprati sannihite madhāvadhigamaṁ dhigamaṅgalamaśruṇaḥ ||6.17||

tyajati kaṣṭāmasāvacirādasūn virahavedanayetyaghaśaṅgibhiḥ |

priyatayā gaditāstvayi bāndhavair avitathā vitathāḥ sakhi mā giraḥ ||6.18||

na khalu dūragato’pyadhivartate mahamasāviti bandhutayoditaiḥ |

praṇayino niśamayya vadhūrbahiḥ svaramṛtair amṛtair iva nirvavau ||6.19||

madhurayā madhubodhitamādhavīmadhusamṛddhisamedhitamedhayā |

madhukarāṅganayā muhur unmadadhvanibhṛtā nibhṛtākṣaramujjage ||6.20||

aruṇitākhiśailavanā muhur vidadhatī pathikān paritāpinaḥ |

vikacakiṁśukasaṁhatiruccakair udavahaddavahavyavahaśriyam ||6.21||

ravituraṅgatanūruhatulyatāṁ dadhati yatra śirīṣarajorucaḥ |

upayayau vidadhannavamallikāḥ śucirasau cirasaurabhasampadaḥ ||6.22||

dalitakomalapāṭalakuḍmale nijavadhūśvasitānuvidhāyini |

maruti vāti vilāsibhir unmadabhramadalau madalaulyamupādade ||6.23||

nidadhire dayitorasi tatkṣaṇaspanavārituṣārabhṛtaḥ stanāḥ |

sarasacandanareṇuranukṣaṇaṁ vicakare ca kareṇa varorubhiḥ ||6.24||

sphuradadhīrataḍinnayanā muhuḥ priyamivāgalitorupayodharā |

jaladharāvalirapratipālitasvasamayā samayāñjagatīdharam ||6.25||

gajakadambakamecakam uccakair nabhasi vīkṣya navāmbudamambare |

abhisasāra na vallabhamaṅganā na cakame ca kamekarasaṁ rahaḥ ||6.26||

anuyayau vividhopalakuṇḍaladyutivitānakasaṁvalitāṁśukam |

dhutatanurvalayasya payomucaḥ śabalimā balimānamuṣo vapuḥ ||6.27||

drutasamīracalaiḥ kṣaṇalakṣitavyavahitā viṭapair iva mañjarī |

natatamālanibhasya nabhastaroracirarocirarocata vāridaiḥ ||6.28||

paṭalamambumucāṁ pathikāṅganā sapadi jīvitasaṁśayameṣyatī |

sanayanāmbusakhījana sambhramādvidhurabandhurabandhuramaikṣata ||6.29||

pravasataḥ sutarāmudakampayadvilakandalakampanalālitaḥ |

namayati sma vanāni manasvinījananamano ghanamārutaḥ ||6.30||

jaladapaṅktiranartayadunmadaṅkalavilāpi kalāpikadambakam |

kṛtasamārjanamardalamaṇḍaladhvanijayā nijayā svanasampadā ||6.31||

navakadambajo’ruṇitāmbarair adhipurandhri śilīndhrasugandhibhiḥ |

manasi rāgavatāmanurāgitā navanavā vanavāyubhir ādadhe ||6.32||

śamitatāpamapoḍhamahīrajaḥ prathamabindubhir ambumuco’mbhasām |

praviralair acalāṅganamaṅganājanasugaṁ na sugandhi na cakrire ||6.33||

dviradavalakṣamalakṣyata sphuritabhṛṅgamṛcchavi ketakam |

ghanaghanaughavighaṭṭanayā divaḥ kṛśasikhaṁ śaśikhaṇḍamiva cyutam ||6.34||

dalitamauktikacūrṇavipāṇḍavaḥ sphuritanirjharaśīkaracāravaḥ |

kuṭajapuṣpaparāgakaṇāḥ sphuṭaṁ vidadhire dadhireṇuviḍambanām ||6.35||

navapayaḥkaṇakomalamālatīkusumasantatisantatasaṅgibhiḥ |

pracalitoḍunibhaiḥ paripāṇḍimāḥ śubharajobharajo’libhir ādade ||6.36||

nijarajaḥ paṭavāsamivākiraddhṛtapaṭopamavārimucāṁ diśām |

priyaviyuktavadhūjanacetasāmanavanī navanīpavanāvaliḥ ||6.37||

praṇayakopabhṛto’pi parāṅmukhāḥ sapadi vāridharāravabhīravaḥ |

praṇayinaḥ parirabdhumathāṅganā vavalire valirecitamadhyamāḥ ||6.38||

vigatarāgaguṇo’pi jano na kaścalati vāti payodanabhasvati |

abhihite’libhir evamivoccakair ananṛte nanṛte navapallavaiḥ ||6.39||

aramayan bhavanādaciradyuteḥ kila bhayādamapayātumanicchavaḥ |

yadunarendragaṇaṁ taruṇāgaṇāstamatha manmathamantharabhāṣiṇaḥ ||6.40||

dadatamantaritāhimadīdhitiṁ khagakulāya kulāyanilāyitām |

jaladakālamabodhakṛtaṁ diśāmaparāthāpa rathavayavāyudhaḥ ||6.41||

sa vikacotpalacakṣuṣamaikṣata kṣitibhṛto’ṅagagatāṁ dayitāmiva |

śaradamacchagaladvasanopamākṣamadhanāmaghanāśanakīrtanaḥ ||6.42||

jagati naiśamaśītakaraḥ karair viyati vāridavṛndamayaṁ tamaḥ |

jalajarājiṣu naindramadidravanna mahatāmahatāḥ kva ca nārayaḥ ||6.43||

samaya eva karoti balābalaṁ praṇigatavanta itīva śarīriṇām |

śaradi haṁsaravāḥ paruṣīkṛtasvaramayūramayū ramaṇīyatām ||6.44||

tanuruhāṇi puro vijitadhvanerdhavalapakṣavihaṅgamakūjitaiḥ |

jagalurakṣamayeva śikhaṇḍinaḥ paribhavo’ribhavo hi suduḥsahaḥ ||6.45||

anuvanaṁ vanarājivadhūmukhe bahalarāgajavādharacāruṇi |

vikacabāṇavalayo’dhikaṁ rurucire rucirekṣaṇavibhramāḥ ||6.46||

kanakabhaṅgapiśaṅgadalair dadhe sarajasāruṇakeśaracārubhiḥ |

priyavimānitamānavatīruṣāṁ nirasanair asanair avṛthārthatā ||6.47||

mukhasarojarucaṁ madapāṭalāmanucakāra cakoradṛśāṁ yataḥ |

dhṛtanavātapamutsukatāmato na kamalaṁ kamalambhayadambhasi ||6.48||

vigatasasyajidhatsamaghaṭṭayatkalamagopavadhūrna mṛgavrajam |

śrutatadīritakomalagītakadhvanimiṣe’nimeṣekṣaṇamagrataḥ ||6.49||

kṛtamadaṁ nigadanta ivākulīkṛtajagatrayamūrjamataṅgajam |

vavurayukchadagucchasugandhayaḥ satatagāstatagānagiro’libhiḥ ||6.50||

vigatavāridharāvaraṇāḥ kvacidadṛśurullasitāsitāsitāḥ |

kvacidivendragajājinakañcukāḥ śaradi nīradinīryadevo diśaḥ ||6.51||

vilulitāmanilaiḥ śaradaṅganā navasaroruhakeśarasambhavām |

vikarituṁ parihāsavidhitsayā harivadhūr iva dhūlimudhakṣipat ||6.52||

haritapatramayīva marudgaṇaiḥ sragavanaddhamanoramapallavā |

madhuriporabhitāmramukhī mudaṁ divi tatā vitatāna śukāvaliḥ ||6.53||

smitasaroruhanetrasarojalāmatisitaṅgavihaṅgahasaddivam |

akalayan muditāmiva sarvataḥ sa śaradanturadihmukhām ||6.54||

gajadvayasīr api haimanastuhinayan saritaḥ pṛṣatāṁ patiḥ |

salilasantatimadhvagayoṣitāmatunatātanutāpakṛtaṁ dṛśām ||6.55||

idamayuktamaho mahadeva yadvaratanoḥ smarayatyanilo’nyadā |

smṛsayauvanasoṣmapayodharān satuhinastu hinastu viyoginaḥ ||6.56||

priyatamena yayā saruṣā sthitaṁ na saha sā sahasā parirabhya tam |

ślathayituṁ kṣaṇamakṣamatāmaṅganā na saha sā sahasā kṛtavepathuḥ ||6.57||

bhṛśamadūyata yādharapallavakṣatiranāvaraṇā himamārutaiḥ |

daśanaraśmipaṭena ca sītkṛtair nivāsiteva sitena sunirvavau ||6.58||

vraṇabhṛtā sutanoḥ kalasīkṛtasphuritadantamarīcimayaṁ dadhe |

sphuṭamivāvaraṇaṁ himārutair mṛdutayā dutayādharalekhayā ||6.59||

dhṛtatuṣārakaṇasya nabhasvatastarulatāṅgulitarjanavibhramāḥ |

pṛthu nirantaramiṣṭabhujāntaraṁ vanitayānitayā na viṣehire ||6.60||

himaṛtāv api tāḥ sma bhṛśasvido yuvatayaḥ sutarāmupakāriṇau |

prakaṭayatyanurāgamakṛtrimaṁ smaramayaṁ ramayanti vilāsinaḥ ||6.61||

kusumayanphalinīravaimardavikāsibhir ahitahuṅkṛtiḥ |

upavanaṁ nirabharsayata priyānviyuvatīryuvatīḥ śiśirānilaḥ ||6.62||

upaciteṣu pareṣvasamarthatāṁ vrajati kālavaśādbalavān api |

tapasi mandagabhastirabhīṣumānnahi mahāhimanikaro’bhavat ||6.63||

abiṣiṣeṇayiṣuṁ bhuvanāni yaḥ smaramivākhyāta lodhraracaścayaḥ |

kṣubhitasainyaparāgavipāṇḍuradyutirayaṁ tirayannubhūddiśaḥ ||6.64||

śiśiramāsamapāsya guṇosya naḥ ka iva śītaharasya kucoṣmaṇaḥ |

iti dhiyāstaruṣaḥ parirebhir e ghanamato namato’numatān priyāḥ ||6.65||

adhilavaṅgamamī rajasādhikaṁ malinitāḥ sumanodalatālinaḥ |

sphuṭamiti prasavena puro’hasatsapadi kundalatā dalatālinaḥ ||6.66||

atisurabhibhāji puṣpaśriyāmatunutaratayeṣa santānakaḥ |

taruṇaparabhṛtaḥ svanaṁ rāgiṇāmatanuta rataye vasantānakaḥ ||6.67||

nojjhituṁ yuvatimānasanirāse dakṣamiṣṭamadhuvāsarasām |

cūtamāliralināmatirāgādakṣamiṣṭa madhuvāsarasāram ||6.68||

jagadvaśīkartumimāḥ smarasya prabhāvanīke tanavai jayantīḥ |

ityasya tene kadalīrmadhuśrīḥ prabhāvanī ketanavaijayantīḥ ||6.69||

smararāgamayī vapustamisrā parisastāra raverasatyavaśam |

priyamāpa divāpi kokile strī paritastārarave rasatvaśyam ||6.70||

vapurambuvihāramihaṁ śucinā ruciraṁ kamanīyatarā gatimā |

ramaṇena ramaṇyacirāṁśulatāruciraṅkamanīyata rāgamitā ||6.71||

mudamabdabhuvāmapāṁ mayūrāḥ sahasāyanta nadī papāṭa lābhe |

alinā ratamālinī śillīndhre saha sāyantanadīpapāṭalābhe ||6.72-01||

kuṭajāni vīkṣya śikhibhiḥ śikharīndraṁ samayāvanau ghanamadabhramarāṇi |

gaganaṁ ca gītaninadasya giroccaiḥ samayā vanaughanamadabhramarāṇi ||6.73||

abhīṣṭhamāsādya cirāya kāle samuddhṛtāśāṁ kamanī cakāśe |

yoṣinmanojanmasukhodayeṣu samuddhṛtāśaṅgamanīcakāśe ||6.74||

stanayoḥ samayena yāṅganānāmabhinaddhārasamā na sā rasena |

parirambharuciṁ tatirjalānāmabhinaddhā rasamānasārasena ||6.75||

jātaprītiryā madhureṇānuvanāntaṁ kāme kānte sārasikākurutena |

tatsamparka prāpya purā mohanalīlāṁ kāmekānte sā rasikā kā kurute na ||

6.76||

kāntājanena rahasi prasabhaṁ gṛhīta-keśe rate smarasahāsavatopitena |

premṇā manastu rajanīṣv api haimanīṣu ke śerate sma rasahāsavatopitena ||

6.77||

gatavatām api vismayam uccakair asakalāmalapallavalīlayā |

madhukṛtāmasakṛdgiramāvalī rasakalāmalapallavalīlayā ||6.78||

kurvantamityatibhareṇa nagānavācaḥ puṣpaivirāmamalināṁ ca na gānavācaḥ |

śrīmānsamastamanusānu girauvihartu bibhratyacodi sa mayūragirā vihartum ||

6.79||

## ṛtu-varṇanam

--o)0(o--

(7)

### saptamaḥ sargaḥ

## vana-vihāraḥ

anugiramṛtubhir vitāyamānāmatha sa vilokayituṁ vanāntalakṣmīm |

niragamadabhir āddhumadṛtānāṁ bhavati mahatsu na niṣphalaḥ prayāsaḥ ||7.1||

dadhati sumanaso vanāni bahvīryuvatiyutā yadavaḥ prayātumīṣuḥ |

manasimahāstramanyathāmī na kusumapañcakamalaṁ visoḍhum ||7.2||

avasamadhigamya taṁ harantayo hṛdayamayatnakṛtojvalasvarūpāḥ |

avaniṣu padamaṅganāstadānīṁ nyadadhata vibhramasampado’ṅaganāsu ||7.3||

nakharuciracindracāpaṁ lalitagateṣu gatāgataṁ dadhānā |

mukharitavalayaṁ pṛthau nitambe bhujalatikā muhur askhalattaruṇyāḥ ||7.4||

atiyapariṇāhvavān vitene bahutaramarpitakiṅkiṇīkaḥ |

alaghuni jaghanasthale’parasyā dhvanimadhikaṁ kalamekhalākalāpaḥ ||7.5||

gurunibiḍanitambabimbabhārākramaṇanipīḍitamaṅganājanasya |

caraṇayugamasusruvatpadeṣu svarasamasaktamalaktakacchalena ||7.6||

tava sapadi samīpamānaye tāmahamiti tasya mayāgrato’bhyadhāyi |

atirabhasākṛtālaghupratijñāmanṛtagiraṁ guṇagauri mā kṛthā mām ||7.7||

na ca sutanu na vedmi yanmahīyānasunirasastava niścayaḥ pareṇa |

vitathayati na jānātu madvaco’sāviti ca tathāpi sakhīṣu me’bhimānaḥ ||

7.8||

satatamanabhibhāṣaṇaṁ mayā te pariṇamitaṁ bhavatīmanānayantayā |

tvayi taditi virodhaniścitāyāṁ bhavati bhavatvasuhṛjjanaḥ sakāmaḥ ||7.9||

gatadhṛtiravalambituṁ batāsūnanalamanālapanādahaṁ bhavatyāḥ |

praṇayati yadi na prasādabuddhirbhava mama mānini jīvite dayāluḥ ||7.10||

priyamiti vanitā nitāntamāgaḥsmaraṇasaroṣaṣakaṣāyitākṣī |

caraṇagatasakhīvaco’nurodhāt kila kathamapyanukūlayāñcakāra ||7.11||

drutapadamiti mā vayasya yāsirnanu sutanuṁ paripālayānuyāntīm |

nahi na viditakhedamedatīyastanajaghanodvahane tavāpi cetaḥ ||7.12||

iti vadati sakhījane’nurāgāddayitatamāmaparaściraṁ pratīkṣya |

tadanugamavaśādanāyatāni nyadhita mimāna ivāvaniṁ padāni ||7.13||

yadi mayi laghimānamāgatāyāṁ tava dhṛtirasti gatāsmi sampratīyam |

drutatarapadapātamāpapāta priyamiti kopapadena kāpi saṅkhyā ||7.14||

aviralapulakaḥ saha vrajantyāḥ pratipadamekataraḥ stanastaruṇyāḥ |

ghaṭitavighaṭitaḥ priyasya vakṣastaṭabhuvi kandukavibhramaṁ babhāra ||7.15||

aśithilamaparāvasajya kaṇṭhe dṛḍhaparirabdhabṛhadbahistanena |

hṛṣitatanuruhā bhujena bhartṛrmṛdumamṛdu vyatividdhamekabāhum ||7.16||

muhur asusamamādhnatī nitāntaṁ praṇaditakāñci nitambamaṇḍalena |

viṣamitapṛthuhārayaṣṭi tiryakkucamitaraṁ tadurasthale nipīḍya ||7.17||

gurutarakalanūpurānunādaṁ salalitanartitavāmapādapadmā |

itaradatilolamādadhānā padamatha manmathamantharaṁ jagāma ||7.18||

ladhulalitapadaṁ tadaṁsapīṭhadvayanihitobhayapāṇipallavānyā |

sakaṭhinakucacūcukapraṇodaṁ priyamabalā savilāsamanvināya ||7.19||

jaghanamelaghapīvaroru kṛcchrādurunibirīsanitambabhārakhedi |

dayitatamaśirodharāvalambisvabhujalatāvibhavena kācidūhe ||7.20||

anuvapurapareṇa bāhumūlaprahitabhujākalitastanena ninye |

nihitadaśanavāsasā kapole viṣamavitīrṇapadaṁ balādivānyā ||7.21||

anuvanamasitabhruvaḥ sakhībhiḥ saha padavīmaparaḥ purogatāyāḥ |

urasi sarasarāgapadalekhāpratimatayānuyayāvasaṁśayānaḥ ||7.22||

madanarasamahaughapūrṇanābhīhradaparivāhitaromarājayastāḥ |

sarita iva savibhramaprayātapraṇaditahaṁsakabhūṣaṇā virejuḥ ||7.23||

śrutipathamadhurāṇi sārasānāmanunadi suśruvire rutāni tābhiḥ |

vidadhati janatāmanaḥśaravyavyadhapaṭumanmathacāpanādaśaṅkām ||7.24||

madhumathanavadhūrivāhvayanti bhramarakulāni jaguryadutsukāni |

tadabhinayamivāvalirvanānāmatanuta nūtanapallavāṅugulībhiḥ ||7.25||

asakalakalikākulīkṛtāliskhalanavikīrṇavikāsikeśarāṇām |

marudavaniruhāṁ rajo vadhūbhyaḥ mupaharan vicakāra korakāṇi ||7.26||

upavanapavanānupātadakṣair alibhir alābhi yadaṅganājanasya |

parimalaviṣayastadunnatānāmanugamane khalu sampado’grataḥsthāḥ ||7.27||

rathacaraṇadharāṅganākarābjavyatikarasampadupāttasaumanasyāḥ |

jagati sumanasastadādi nūnaṁ dadhati parisphuṭam arthato’bhidhānam ||7.28||

abhimukhapatitair guṇaprakarṣādavajitamuddhatimujvalāṁ dadhānaiḥ |

tarukisalayajālamagrahastaiḥ prasabhamanīyata bhaṅgamaṅganānām ||7.29||

muditamadhubhujo bhujena śākhāścalitaviśṛṅkhalaśaṅkhakaṁ dhuvatyāḥ |

taruratiśāyitāparāṅganāyāḥ śirasi mudeva mumoca puṣpavarṣam ||7.30||

anavaratarasena rāgabhājā karajaparikṣatilabdhasaṁstavena |

sapadi taruṇapallavena vadhvā vigatadayaṁ khalu khaṇḍitena mamle ||7.31||

priyamabhikusumodyatasya bāhornavanakhamaṇḍanacāru mūlamanyā |

muhur itarakarāhitena pīnastanataṭarodhi tirodadhe’ṁśukena ||7.32||

vitatavalivibhāvyapāṇḍulekhākṛtaparabhāghavilīnaromarājiḥ |

kṛśam api kṛśatāṁ punarnayantī vipulataronmukhalocanāvalagnam ||7.33||

prasakalakucabandhuroddhuroraḥprasabhavibhibhinnatanūttarīyabandhā |

anamavadudarocchvasaddukūlasphuṭataralakṣyagabhīranābimūlā ||7.34||

vyavahitamavijānātī kilāntavarṇabhuvi vallabhamābhimukhyabhājam |

adhiviṭapi salīlamagrapuṣpagrahaṇapadena ciraṁ vilambya kācit ||7.35||

atha kila kathite sakhībhir atra kṣaṇamapar eva sasambhramā bhavantī |

śithilitakusumākulāgrapāṇiḥ pratipadasaṁyamitāṁśukāvṛtāṅgī ||7.36||

kṛtabhayaparitoṣasannipātaṁ sacakitasasmitavaktravārijaśrīḥ |

manasijagurutatkṣaṇopadiṣṭaṁ kim api rāsena rasantaraṁ bhajantī ||7.37||

avanadavadanenduricchatīva vyavadhimadhīratayā yadasthitāsmai |

aharata sutarāmato’sya cetaḥ sphuṭamabhibhūṣayati striyastrapaiva ||7.38||

kisalayaśakaleṣvavācanīyāḥ pulakini kevalamaṅgakenidheyāḥ |

nakhapadalipayo’pi dīpitārthāḥ praṇidadhire dayitair anaṅgalekhāḥ ||7.39||

kṛtakṛtakaruṣā sakhīmapāsya tvamakuśaleti kayācidātmanaiva |

abhimatamabhi sābhilāṣamāviṣkṛtabhujamūlamabandhi mūrdhni mālā ||7.40||

abhimukhamupayāti mā sma kiñcittvamabhidadhāḥ paṭale madhuvratānām |

madhusurabhimukhābjagandhalabdheradhikamadhitvadanena mā nipāti ||7.41||

sarajasamakarandanirbharāsu prasavavibhūtiṣu bhūruhāṁ viraktaḥ |

dhruvamamṛtapanāmavāñchayāsāvadharamamuṁ madhupastavājihīte ||7.42||

iti vadati sakhījane nimīladviguṇitasāndratarākṣipakṣmamālā |

apadatalibhayena bharturaṅgaṁ bhavati hi viklavatā guṇo’ṅganānām ||7.43||

mukhakamalakamunnamayya yūnā yadabhinavoḍhavadhūrbalādacumbi |

tad api na kila bālapallavāgragrahayāparayā vivide vidagdhasakyā ||7.44||

vratativitatibhistirohitāyāṁ pratiyuvatau vadanaṁ priyaḥ priyāyāḥ |

yadadhayadadharāvalopanṛtyatkaravalayasvanitena tadvivavre ||7.45||

vilasitamanukurvatī purastāddharaṇiruhādhiruho vadhūrlatāyāḥ |

ramaṇamṛjutayā puraḥ sakhīnāmakalitacāpaladoṣamāliliṅga ||7.46||

salalikamavalambya pāṇināṁse sahacaram ucchratagucchavāñchayānyā |

sakalakalabhakumbhavibhramābhyāmurasi rasādavatastare stanābhyām ||7.47||

mṛducaraṇatalāgraduḥsthitatvādasahatarā kucakumbhayorbharasya |

upariniravalambanaṁ priyasya nyapatadathoccataroccicīṣayānyā ||7.48||

uparijatarujāni yājamānāṁ kuśalatayā parirambhalolupo’nyaḥ |

prathitapṛthupayodharāṁ gṛhāṇa svayamiti mugdhavadhūmudāsa dorbhyām ||7.49||

idamidamiti bhūruhāṁ prasūnair muhur atilobhayatā puraḥpuro’nyā |

anurahasamanāyi nāyakena tvarayati rantumaho janaṁ manobhūḥ ||7.50||

vijanamiti balādamuṁ gṛhītvā kṣaṇamatha vīkṣya vipakṣamantiko’nyā |

abhipatitumanā laghutvabhīterabhavadamuṣacati vallabhe’tigurvī ||7.51||

adhirajani jagāma dhāma tasyāḥ priyatamayeti ruṣā srajāvanaddhaḥ |

padam api calituṁ yuvā na sehe kimiva na śaktiharaṁ sasādhvasānām ||7.52||

na khalu vayamamuṣya dānayogyāḥ pibati ca pāti ca yāsakau rahastvām |

vraja vicapamamuṁ dadasva tasyai bhavatu yataḥ sadṛśościrāya yogaḥ ||7.53||

tava kitava kimāhitair vṛthā naḥ kṣitiruhapallavapuṣpakarṇapūraiḥ |

nanu janaviditair bhavadvyalīkaiściraparipūritam eva karṇayugmam ||7.54||

muhur upahasitāmivālinādair vitarasi naḥ kālikāṁ kimarthamenām |

vasatimupagatena dhāmni tasyāḥ śaṭha kalireṣa mahāṁstvayādya dattaḥ ||7.55||

iti gaditavatī ruṣā jaghāna sphuritamanoramapakṣmakeśareṇa |

śravaṇaniyamitena kāntamanyā samamasitāmburuheṇa cakṣuṣā ca ||7.56||

vinayati sudṛśo dṛśaḥ parāgaṁ praṇayini kausumamānanānilena |

tadahitayuvaterabhīkṣṇamakṣṇordvayam api roṣarajhobhir āpupūre ||7.57||

sphucamidamabhicāramantra eva pratiyuvaterabhidhānamaṅganānām |

varatanuramunopahūya patyā mṛdukusumena yadāhatāpyamūrcchat ||7.58||

samadanamavataṁsite’dkarṇaṁ praṇayavatā kusume sumadhyamāyāḥ |

vrajad api laghutāṁ babhūva bhāraḥ sapadi hiraṇmayamaṇḍanaṁ sapatnyāḥ ||

7.59||

avajitamadhunā tavāhamakṣṇo rucitayetyavanamya lajjayeva |

śravaṇakuvalayaṁ vilāsavatyā bhramararutair upakarṇamācacakṣe ||7.60||

avacitakusumā vihāya vallīryuvatīṣu komalamālyamālinīṣu |

padamupadadhire kulānyalīnāṁ na paricayo malinātmanāṁ pradhānam ||7.61||

ślathaśirasijapātabhārādiva nitarāṁ natimadbhir aṁsabhāgaiḥ |

mukulitanayanair mukhāravindair ghanamahatāmiva pakṣmaṇāṁ bhareṇa ||7.62||

adikamaruṇimānamudvahadbhir vikasadaśītamarīciraśamijālaiḥ |

paricitaparicumbanābhiyogādapagatakuṅkumareṇubhiḥ kapolaiḥ ||7.63||

avasitalalitakriyeṇa bāhvorlalitatareṇa tanīyasā yugena |

sarasakisalayānurañjitair vā karakamalaiḥ punaruktabhābhiḥ ||7.64||

smarasarasamuraḥsthalena patyurvinimayasaṅkramitāṅgarāgarāgaiḥ |

bhṛśamatiśayakhedasampadeva stanayugalair itaretaraṁ niṣaṇṇaiḥ ||7.65||

atanukucabharānatena bhūyaḥ śramajanitānatinā śarīrakeṇa |

anucitagatisādaniḥsahatvaṁ kalabhakarorubhir ūrubhir dadhānaiḥ ||7.66||

apagatanavayāvakaiścirāya kṣitigamanena punarvitīrṇarāgaiḥ |

katham api caraṇotpalaiścaladbhir bhṛśāviniveśātparasparasya ||7.67||

muhur iti vanavibhramābhiṣaṅgādatami tadā nitarāṁ nitambinībhiḥ |

mṛdutaratanavo’nalasāḥ prakṛtyā ciram api tāḥ kimuta prayāsabhājaḥ ||7.68||

pratamamalaghumauktakābhamāsīcchramajalamujjvalagaṇḍamaṇḍaleṣu |

kaṭhinakucataṭāgrapāti paścādatha śatasarkaratāṁ jagāma tāsām ||7.69||

vipulakam api yauvanoddhatānāṁ ghanapulakodayakomalaṁ cakāśe |

parimalitam api priyaiḥ prakāmaṁ kucayugamujjvalameṣa kāminīnām ||7.70||

aviratakusumāvacāyakhedānnihitabhujālatayaikayopakaṇṭham |

vipulataranirantarālagnastana-pihitapriyavakṣasā lalambe ||7.71||

abhimatamabhitaḥ kṛtāṅgabhaṅgā kucayugamunnativittamunnamayya |

tanurabhilaṣitaṁ klamacchalena vyavṛṇuta vellitabāhuvallarīkā ||7.72||

himalatasadṛśaḥ śramodabindūnupanayatā kila nūtanoḍhavadhvāḥ |

kucakalaśakiśorakau kathañcittaralatayā taruṇena paspṛśāte ||7.73||

gatvodrekaṁ jaghanapuline ruddhamadhyapradeśaḥ kramannūrudrumabhujalatāḥ

pūrṇanābhīhradāntāḥ |

ullaṅghyoccaiḥ kucataṭabhuvaṁ plāvayan rokūpān svedapūro yuvatisaritāṁ vyāpa

gaṇḍasthalāni ||7.74||

priyakaraparimārgadaṅganānāṁ yadābhūt punaradhikataraiva svedatoyodayaśrīḥ |

atha vapurabhiṣektuṁ tāstadāmbhobhir īṣurvanaviharaṇakhedamlānamamlānaśobhāḥ ||

7.75||

## vana-vihāraḥ

--o)0(o--

(8)

### aṣṭamaḥ sargaḥ

## jala-vihāra-varṇanam

āyāsādalaghutarastanaiḥ svanadbhiḥ śrāntānāmavikacalocanāravindaiḥ |

abhyambhaḥ katham api yoṣitāṁ samūhaistair urvīnihitacalatpadaṁ pracele ||

8.1||

yāntīnāṁ samamasitabhruvāṁ natatvādaṁsānāṁ mahati nitāntamantare’pi.

saṁsaktaivipulatayā mitho nitambaiḥ sambādhaṁ bṛhad api tadbabhūva vartma ||

8.2||

nīrandhradruśiśirāṁ bhuvaṁ vrajantīḥ sāśaṅkaṁ muhur iva kautukātkaraistāḥ |

pasparśa kṣaṇamanilākulīkṛtānāṁ śākhānāmatuhinaraśmirantarālaiḥ ||8.3||

ekasyāstapanakaraiḥ karālitayā bibhrāṇaḥ sapadi sitoṣṇāvaraṇatvam |

sevāyai vadanasarojanirjitaśrīrāgasya priyamiva candramāścakāra ||8.4||

svaṁ rāgādupari vitanvatottarīyaṁ kāntena prativāritātapāyāḥ |

sacchatrādaparavilāsinīsamūhacchāyāsīdadhikatarā tadāparasyāḥ ||8.5||

saṁsparśasukhopacīyamāne sarvāṅge karatalalagnavallabhāyāḥ |

kauśeyaṁ vrajad api gāḍhatāmajasraṁ sasraṁse vigalitanīvi nīrajākṣyāḥ ||8.6||

gacchantīralasamavekṣya vismayinyastāstanvīrna vidadhire gatāni haṁsyaḥ |

buddhvā vā jitamapareṇa kāmamāṣkurvīta svaguṇamapatrapaḥ ka eva ||8.7||

śrīmadbhir jitapulināni mādhavīnāmārohair nibiḍabṛhannitambabimbaiḥ |

pāṣāṇaskhalanavilolamāśu nūnaṁ vailakṣyādyayuravarodhanāni sindhoḥ ||8.8||

muktābhiḥ salilarayāstaśuktimuktābhiḥ kṛtaruci saikataṁ nadīnām |

strīlokaḥ parikalayāñcakāra tulyaṁ palyaṅkair vigalitahāracārubhiḥ svaiḥ ||

8.9||

ādhrāya śramajamanindyabandhuṁ niśvāsaśvasanamasaktamaṅganānām |

āraṇyāḥ sumanasa īṣire na bhṛṅgair aucityaṁ gaṇayati ko viśeṣakāmaḥ ||8.10||

āyāntyāṁ nijayuvatau vanātsaśaṅkaṁ barhāṇāmaparaśikhaṇḍinīṁ bhareṇa |

ālokya vyavadadhataṁ puro mayūraṁ kāminyaḥ śradadhur anārjavaṁ nareṣu ||

8.11||

ālāpaistulitaravāṇi mādhavīnāṁ mādhuryādamalapatatriṇāṁ kulāni |

antardhāmupayayurutpalāvalīṣu prāduṣkātka iva jitaḥ puraḥ pareṇa ||8.12||

mugdhāyāḥ smaralaliteṣu cakravākyā niśaṅkaṁ dayitatamena cumbitāyāḥ |

praṇeśānabhi vidadhurvadhūtahastāḥ sītkāraṁ samucitamuttaraṁ taruṇyaḥ ||

8.13||

utkṣiptasphuṭitasaroruhārghyam uccaiḥ sasnehaṁ vihagarutair ivālapanto |

nārīṇāmatha sarasī saphenahāsā prītyeva vyatanuta pādyamūrmihastaiḥ ||8.14||

nityāyā nijavasaternirāsire yadrāgeṇa śriyamaravindataḥ karāgraiḥ |

vyaktatvaṁ niyatamanena ninyurasyāḥ sāpatnyaṁ kṣitisutavidviṣo mahiṣyaḥ ||

8.15||

āskandan katham api yoṣito na yāvadbhīmatyaḥ priyakaradhāryamāṇahastāḥ |

autsukyāttvaritamamūstadambu tāvatsaṅkrāntapratimatayā dadhāvivāntaḥ ||

8.16||

tāḥ pūrvaṁ sacakitamāgamayya gādhaṁ kṛtvātho mṛdu padamantarāviśantyaḥ |

kāminyo mana iva kāminaḥ sarāgair aṅgaistajjalamanurañjayāmbabhū ||8.18||

saṅkṣobhaṁ payasi muhur mahebhakumbhaśrībhājā kucayugalena nīyamāne |

viśleṣaṁ yugamagamadrathāṅganāmnorudvṛttaḥ ka iva sukhāvahaḥ pareṣām ||

8.17||

āsīnā taṭabhuvi sasmitena bhartrā rambhoruvatirutaṁ sarasyanicchuḥ |

dhunvānā karayugamīkṣituṁ vilāsāṣśītāluḥ salilagatena sicyate sma ||8.19||

necchantī samamunā saro’vagāḍhuṁ rodhastaḥ pratijalamīritā sakhībhiḥ |

āślakṣadbhayacakitekṣaṇaṁ navoḍhā voḍhāraṁ vipadi na dūṣitātibhūmiḥ ||8.20||

tiṣṭhantaṁ payasi pumāṁsamaṁsamātre taddaghnaṁ tadavayatī kilātmano’pi |

abhyetuṁ sutanurabhīriyeṣa maugdhyādāśleṣi drutamamunā nimajjatīti ||8.21||

ānābheḥ sarasi natabhruvāvagāḍhe cāpalyādatha payasastaraṅgahastaiḥ |

ucchrāyistanayugamadhyarohi labdhasparśānāṁ bhavati kuto’thavāvyavasthā ||

8.22||

kāntānāṁ kuvalayamapyapāstamakṣṇoḥ śobhābhir na mukharucāhamekam eva |

saṁharṣādalivirutair itīva gāyallolormau payasi mahotpalaṁ nanarta ||8.23||

trasyantī calaśapharīvighaṭṭitorūvāmorūratiśayamāpa vibhramasya |

kṣubhyanti pasabhamaho vināpi hetorlīlābhiḥ kimu sati kāraṇe ramaṇyaḥ ||

8.24||

ākṛṣṭavapurlataistaradabhistasyāmbhastadatha saromahārṇavasya |

akṣobhi prasṛtavilobāhupakṣair yoṣāṇāṁmurubhir urojagaṇaḍasśailaiḥ ||8.25||

gāmbhīryaṁ dadhad api rantumaṅganābhiḥ saṅkṣobhaṁ jadhanavighaṭṭanena nītaḥ |

ambhodhivikasitavārijānano’sau maryādāṁ sapadi vilaṅghayāmbabhūva ||8.26||

ādātuṁ dayitamivāvagāḍhamārādūrmīṇāṁ tatibhir abhiprasāryamāṇaḥ |

kasyāścidvitatacalacchikhāṅgulīko lakṣmīvān sarasi rarāja keśahastaḥ ||

8.27||

unnidrapriyakamanoramaṁ ramaṇyāḥ saṁreje sarasi vapuḥ prakāśam eva |

yuktānāṁ vimalatayā tiraskriyāyai nākrāmann api hi bhavatyalaṁ jalaughaḥ ||

8.28||

kiṁ tāvatsarasi sarojametadāhosvinmukhamavabhāsate yuvatyāḥ |

saṁśayya kṣaṇamiti niścikāya kaścidvivyokair bakasahavāsināṁ parokṣaiḥ ||

8.29||

śṛṅgāṇi drutakanakojvalāni gandhāḥ kausumbhaṁ pṛthukucakumbhasaṅgivāsaḥ |

mārdvīkaṁ prayatamasannidhānaṁmāsannārīṇāmiti jalakelisādhanāni ||8.30||

uttuṅgādanilacalāṁśukāstaṭāntāccetobhiḥ saha bhayadarśitanāṁ priyāṇām |

śreṇibhir gurubhir atūrṇamutpatantayastoyeṣu drutataramaṅganā nipetuḥ ||8.31||

mugdhatvādaviditakaitavaprayogā gacchantyaḥ sapadi parājayaṁ taruṇyaḥ |

tā kāntaiḥ saha karapuṣkareritāmbuvyātyukṣīmabhisaraṇaglahāmadīvyan ||8.32||

yogyasya trinayanalocanārcirnidagdhasmarapūtanādhirājyalakṣmyāḥ |

kāntāyāḥ karakalaśodyataiḥ payobhir avaktrendorakṛtamahābhiṣekamekaḥ ||8.33||

śiñcantyāḥ katham api bāhumunnamayya preyāṁsaṁ manasijaduḥkhadurlāyāḥ |

sauvarṇaṁ valayamavāgalatkarāgrāllavaṇyaśriya iva śeṣamaṅganāyāḥ ||8.34||

snihyantī dṛśamaparā nidhāya pūrṇaṁ mūrtena praṇayarasena vāriṇeva |

kandarpapravaṇamānāḥ sakhīsisikṣālakṣyeṇa pratiyuvamañjaliṁ cakāra ||8.35||

ānandaṁ dadhati mukhe karodakena śyāmāyā dayitatamena sicyamāne |

īrṣyantyā vadanamasiktamapyanalpasvedāmbusnapitamajāyatetarasyāḥ ||8.36||

udvīkṣya priyakarakuḍmalāpaviddhair vakṣojadvayamabhiṣiktamanyanāryāḥ |

ambhobhir muhur asicadvadhūramarṣadātmīyaṁ pṛthutaranetrayugamamuktaiḥ ||

8.37||

kurvadbhimukharucimujjavalāmajasraṁ yaistoyair asicata vallabhāṁ vilāsī |

tair eva pratiyuvaterakāri dūrātkāluṣyaṁ śaśadharadīdhiticchaṭācchaiḥ ||

8.38||

rāgāndhīkṛtanayanena nāmadheyavyatyāsādabhimukhamīritaḥ priyeṇa |

māninyā vapuṣi patannisargamando bhindāno hṛdayamasāhi nodavajraḥ ||8.39||

premṇoraḥ praṇayini siñcati priyāyāḥ santāpaṁ navajalavipruṣo gṛhītvā |

uddhūtāḥ kaṭhinakucasthalābhighātādāsannāṁ bhṛśamaparāṅganāmadhākṣuḥ ||

8.40||

saṅkrāntaṁ priyatamavakṣaso’ṅgarāgaṁsādhvasyāḥ sarasi hariṣyate’dhunāmbhaḥ |

tuṣṭvaivaṁ sapadi hṛte’pi tatra tepe kasyaścitsphuṭanakhalakṣmaṇaḥ sapatnyā ||

8.41||

hṛtāyāḥ pratisakhikāminānyanāmnā hrīmatyāḥ sarasi galanmukhendukānteḥ |

antadhiṁ drutamiva kartumaśruvarṣair bhūmānaṁ gamayitumīṣire payāṁsi ||8.42||

siktāyāḥ kṣaṇamabhiṣicya pūrvamanyāmanyasyāḥ praṇayavatā batābalāyaḥ |

kālimnā samadhita man.r eva vaktraṁ prāpākṣṇorgaladapaśabdamañjanāmbhaḥ ||

8.43||

udvoḍhuṁ kanakavibhūṣaṇānyaśaktaḥ sadhrīcā valayitapadmanālasūtraḥ |

ārūḍhaprativanitākaṭākṣabhāraḥ sādhīyo gurarabhavadbhujastaruṇyāḥ ||8.44||

ābaddhapracuraparārghyakiṅkiṇīko rāmāṇāmanavaratodagāhabhājām |

nārāvaṁ vyatanuta mekhalākalāpaḥ kasminvā sajalaguṇe girāṁ paṭutvam ||8.45||

paryacche sarasi hṛteṁ'śuke payobhir lolākṣe suratagurāvapatrapiṣṇoḥ |

suśreṇyā dalavasanena vīcihastanyastena drutamakṛtābjini sakhātvam ||8.46||

nārībhir gurujaghanasthalānām āsyaśrīvijitavikāsivārijānām |

lolatvādapaharatāṁ tadaṅgarāgasaṁjajñe sa kaluṣa āśayo jalānām ||8.47||

saugandhaṁ dadhad api kāmamaṅganānāṁ dūratvādgatamānanopamānam |

nedīyo jitamiti lajjayeva tāsāmālole payasi manotpalaṁ mamajja ||8.48||

prabhraṣṭai sarabhasamambhaso’vagāhakrīḍābhir vidalitayūthikāpiśaṅgaiḥ |

ākalpaiḥ sarasi hiraṇmayair vadhūnāmaurvāgnidyutiśakalair iva vyarāji ||8.49||

āsmākī yuvatidṛśāmasau tanoti cchāyeva śriyamanapāyinīṁ kimebhiḥ |

matvaivaṁ svaguṇapidhānasābhyasūyaiḥ panīyair iti vidadhāvire’ñjanāni ||

8.50||

nirdhaute sati haricandane jalaughair āpāṇḍorgataparabhāgayāṅganāyāḥ |

ahnāya stanakalaśadvayādupeye vicchedaḥ sahṛdayayeva hārayaṣṭyā ||8.51||

anyūnaṁ guṇamamṛtasya dhārayantī samphullasphuritasaroruhāvataṁsā |

preyobhiḥ saha sarasī niṣevyamāṇā raktatvaṁ vyadhita vadhūdṛśāṁ surā ca ||

8.52||

snāntīnāṁ bṛhadamalodabinducitrai rejāte ruciradṛśāmurojakumbhau |

hārāṇāṁ maṇibhir upāśritau samantādutsūtrair guṇavadupaghnakāmyayeva ||8.53||

ārūḍhaḥ patita iti svasambhavo’pi svacchānāṁ pariharaṇīyatāmupaiti |

karṇebhyaścyutamasitolpalaṁ vadhūnāṁ vīcibhistaṭamanu yannirāsurāpaḥ ||

8.54||

dantānāmadharamayāvakaṁ padāni pratyagrāstanumavilepanāṁ nakhāṅgāḥ |

āninyuḥ śriyamadhitoyamaṅganānāṁ śobhāyai vipadi sadāśritā bhavanti ||8.55||

kasyāścinamukhamanu dhautapatralekhaṁ vyātene salilabharāvalambinībhiḥ |

kiñcalkavyatikara-piñcarāntarābhiścitraśrīralamalakāgravallarībhiḥ ||8.56||

vakṣebhyo ghanamanulepanaṁ yadūnāmuttaṁsānāharata vāri mūrdhajebhyaḥ |

netrāṇāṁ madarucirakṣataiva tasthau cakṣuṣyaḥ khalu mahatāṁ parair alaṅghyaḥ ||

8.57||

yo bāhyaḥ sa khalu jalair nirāsi rāgo yaścitte sa tu tadavastha eva teṣām |

dhīrāṇāṁ vrajati hi sarva eva nāntaḥpātitvādabhibhavanīyatāṁ parasya ||

8.58||

phenānāmurasiruheṣu hāralīlā celaśrīrjaghanasthaleṣu śaivalānām |

gaṇḍeṣu sphuṭaracanābjapatrtravallī paryāptaṁ payasi vibhūṣaṇaṁ vadhūnām ||

8.59||

bhraśdbhir jalamabhi bhūṣaṇair vadhūnāmaṅgebhyo gurubhir amajji lajjayeva |

nirmālyair atha nanṛte’vadhīritānāmapyuccair bhavati laghīyasāṁ hi dhārṣṭyam ||

8.60||

āmṛṣṭastilakarucaḥ srajo nirastā nīraktaṁ vasanamapākṛtoṅgarāgaḥ |

kāmaḥ strīranuśāyavāniva svapakṣavyāghātāditi sutarāṁ cakāra cārūḥ ||8.61||

śītārtiṁ balavadupeyuṣateva nīrair āsekācchiśirasamīrakampitena |

rāmāṇāmabhinavayauvanoṣmabhājorāśleṣi stanataṭayornavaṁśukena ||8.62||

ścyotadbhiḥ samadhikamāttamaṅgasaṅgāllāvaṇyantanumadivāmbu vāsaso’ntaiḥ |

uttere taralataraṅgalīlāniṣṇātair atha sarasaḥ priyāsamūhaiḥ ||8.63||

divyānām api kṛtavismayāṁ purastādambhastaḥ sphuradaravindacāruhastām |

udvīkṣyaśriyamiva kāñciduttarantīṁmasmārṣījjalanidhimanmathanasya śauriḥ ||

8.64||

ślakṣṇaṁ yatparihitametayoḥ kilāntardhānārthaṁ tadukasekasaktamūrvoḥ |

nārīṇāṁ vimalatarau samullasantyā bhāsantardadhatururūdukūlam eva ||8.65||

vāsāṁsi nyavasata yāni yoṣitastāḥ śubhrābhradyutibhir ahāsi tair mudeva |

atyākṣuḥ snapanagalajjalāni yāni sthūlāśrusrutibhir arodiḥ taiḥ śuceva ||

8.66||

ārdratvadatiśāyinīmupeyivadbhiḥ saṁsaktiṁ bhṛśam api bhūriśovadhūtaiḥ |

aṅgebhyaḥ katham api vāmalocanāṁ viśleṣo bata navaraktakaiḥ prapede ||8.67||

pratyaṁsaṁ vilulitamūrdhajā cirāya snānārdraṁ vapurudavāpayat kilaikā |

nājānādabhimatamantike’bhivīkṣya svedāmbudravamabhavattarāṁ punastat ||

8.68||

sīmantaṁ nijamanubadhnatī karābhyāmālakṣyastanataṭabāhumūlabhāgā |

bhartrānyā muhur abhilaṣyatā nidadhye naivāho viramati kautukaṁ priyebhyaḥ ||

8.69||

svacchāmbhaḥsnapanavidhautamaṅgamoṣṭhastāmbūladyutiviśado vlāsinīnām |

vāsaśca pratanu viviktamastvitīyānākalpo yadi kusumeṣuṇā na śūnyaḥ ||8.70||

iti dhautapurandhrimatsarānsarasimajjanena śriyamāptavato

'tiśāyinīmapamalāṅgabhāsaḥ |

avalokya tadaiva yādavānaparavārirāśeḥ śisiretararociṣāpyapāṁ tatiṣu maṅktumīṣe

||8.71||

## jala-vihāra-varṇanam

--o)0(o--

(9)

### navamaḥ sargaḥ

## pradoṣa-varṇanam

abhitāpa-sampadam athoṣṇa-rucir

nija-tejasām asahamāna iva |

payasi prapitsur aparāmbunidher

adhiroḍhum asta-girim abhyapatat ||9.1||

gatayā puraḥ pratigavākṣamukhaṁ dadhatī ratena bhṛśamutsukatām |

muhur antārālabhuvamastagireḥ savituśca yoṣidamimīta dṛśā ||9.2||

viralāta pacchaviranuṣṇavapuḥ parito vipāṇḍu dadhadabhraśiraḥ |

abhavadgataḥ pariṇatiṁ śithilaḥ paramandasūryanayano divasaḥ ||9.3||

aparāhnaśītalatareṇa śanair anilena lolitalatāṅgulaye |

nilayāya śākhina ivāhrayate dudurākulāḥ khagakulāni giraḥ ||9.4||

upasandhyamāsta tanu sānumataḥ śikhareṣu tatkṣaṇamaśītarucaḥ |

karajālamastamaye’pi satāmutitaṁ khalūccataram eva padam ||9.5||

pratikūlamupagate hi vidhau viphalatvameti bahusādhanatā |

avalambanāya dinabharturabhūnna patiṣyataḥ karasahasram api ||9.6||

navakuṅkumāruṇapayodharayā svakarāvasaktarucirāmbarayā |

atisaktimetya varuṇasya diśā bhṛśamanvarajyadatuṣārakaraḥ ||9.7||

gatavatyarājata japākusumastabakadyutau dinakare’vanatim |

bahalānurāgakuruvindadalapratibaddhamadhyamiva digvalayam ||9.8||

drutaśātakumbhanibhamaṁśumato vapurardhamagnavapuṣaḥ payasi |

ruruce viriñcinakhabhinnabṛhaddaṇaḍakaikatarakhaṇḍamiva ||9.9||

anurāgavantam api locanayordadhataṁ vapuḥ sukhamatāpakaram |

nirakāsayadravimapetavasuṁ viyadālayādaparadiggaṇikā ||9.10||

abhitigmaraśmi ciramaviramādavadhānakhinnamanimeṣatayā |

vigalannamadhuvratakulāśrujalaṁ nmamīladabjanayanaṁ nalinī ||9.11||

avibhāvyatārakamadṛṣṭahimadyutibimbamastamitabhānu nabhaḥ |

avasannatāpamatamisramabhādapadoṣataiva viguṇasya guṇaḥ ||9.12||

rucidhāmni bhartari bhṛśaṁ vimalāḥ paralokamabhyupagate vivaśuḥ |

jvalanaṁ tviṣaḥ kathamitarathā sulabho’nyajanmani sa eva patiḥ ||9.13||

vihitāñjalirjanatayā dadhatī vikasatkusumbhakusumāruṇatām |

ciramujjhitāpi tanuraujjhadasau na pitṛprasūḥ prakṛtimātmabhuvaḥ ||9.14||

atha sāndrasāndhyakiraṇāruṇitaṁ harihetihūti mithunaṁ patatoḥ |

pṛthagutpapāta virahārtidaladdhṛdayasrutāsṛganuliptamiva ||9.15||

nilayaḥ śriyaḥ satatametaditi prathitaṁ yadeva jalajanma tayā |

divasātyayāttad api muktamaho capalājanaṁ prati na codyamadaḥ ||9.16||

divaso’numitramagamadvalayaṁ kimihāsyate bata mayābalayā |

rucibharturasya virahādhigamāditi sandhyayāpi sapadi vyagami ||9.17||

patite pataṅgamṛgarāji nijapratibimbaroṣita ivāmbunidhau |

atha nāgayūthamalināni jagatparitastamāṁsi paritastarire ||9.18||

vyasarannu bhūdharaguhāntarataḥ pacalaṁ bahirbhahalapaṅkaruci |

divasāvasānapaṭunastamaso bahiretya cādhikamabhakta guhāḥ ||9.19||

kimalambatāmbaravilagnamadhaḥ kimavardhatordhvamavanītalataḥ |

visasāra tiryagatha digbhya iti pracurībhavanna niradhāri tamaḥ ||9.20||

sthagitāmbarakṣititale paritastimire janasya dṛśamandhayati |

dadhire rasāñjanamapūrvataḥ priyaveśmavartma sudṛśo dadṛśuḥ ||9.21||

avadhārya kāryagurutāmabhavanna bhayāya sāndratamasantamasam |

sutanoḥ stanau ca dayitopagame tanuromarājipathavepathave ||9.22||

dadṛśe’pi bhāskararucāhni na yaḥ sa tamīṁ tamobirabhigamya tatām |

dyutimagrahīdgrahagaṇo laghavaḥ prakaṭībhavanti malināśrayataḥ ||9.23||

anulepanāni kusumānyabalāḥ kṛtamanyavaḥ patiṣu dhīpaśikhāḥ |

samayena tena cirasuptamanobhavabodhanaṁ samamabodhiṣata ||9.24||

vasudhāntaniḥsṛtamivāhipateḥ paṭalaṁ phaṇāmaṇisahasrarucām |

sphuradaṁśujālamatha śītarucaḥ kakubhaṁ samaskuruta mādhavanīm ||9.25||

viśadaprabhāparigataṁ vibabhāvudayācalavyavahitenduvapuḥ |

mukhamaprakāśadaśanaṁ śanakaiḥ savilāsahāsamiva śakradiśaḥ ||9.26||

kalayā tuṣārakiraṇasya puraḥ parimandabhinnatimiraughajaṭam |

kṣaṇamabhyapadyata janair na mṛṣā gaganaṁ gaṇādipatimūrtiriti ||9.27||

navacandrakākusumakīrṇatamaḥkabarībhṛto malayajārdramiva |

dadṛśe lalāṭataṭahāri harerharito mukhe tuhinaraśmidalam ||9.28||

prathamaṁ kalābhavadathārdhamatho himadīdhitirmahadabhūduditaḥ |

dadhati dhruvaṁ kramaśa eva na tu dyutiśālino’pi sahasopacayam ||9.29||

udamajji kaiṭabhajitaḥ śayanādapanidrapāṇḍurasarojarucā |

prathamaprabuddhanadarājasutāvadanenduneva tuhinadyutinā ||9.30||

atha lakṣamaṇāgatakāntavapurjaladhiṁ vilaṅghya śaśidāśarathiḥ |

parivāritaḥ parita ṛkṣagaṇaistiraugharākṣasakulaṁ bibhide ||9.31||

upajīvati sma satataṁ dadhataḥ parimugdhatāṁ vaṇigivoḍupateḥ |

ghanavīthavīthimavatīrṇavato nidhirambhasāmupacayāya kalāḥ ||9.32||

rajanīmavāpya rucamāpa śaśī sapadi vyabhūṣayadasāv api tām |

avilambitakramamaho mahatāmitaretarakṛtimaccaritam ||9.33||

divasaṁ bhṛśoṣṇarucipādahatāṁ rudatīmivānavaratalirutaiḥ |

muhur āmṛśan maḥṛgadharo’grakarair udaśisvasat kumudinīvanitām ||9.34||

pratikāminīti dadṛśuścakitāḥ smarajanmagharmapayasopacitām |

sudṛśobhibhartṛśaśair aśmigalajjalabindumindumaṇidāruvadhūm ||9.35||

amṛtadravair vidadhabjadṛśāmamapamārgamoṣadhipatiḥ sma karaiḥ |

parito visarpi paritāpi bhṛśaṁ vapuṣo’vatārayati mānaviṣam ||9.36||

amalātmasu pratiphalannabhitastaruṇīkapolaphalakeṣu muhuḥ |

visasāra sāndrataramindurucāmadhikāvabhāsitadiśāṁ nikaraḥ ||9.37||

upagūḍhavelamalaghūrmibhujaiḥ saritāmacukṣupadadhīśam api |

rajanīkaraḥ kimiva citramado yadurāgiṇāṁ gaṇamanaṅgalaghum ||9.38||

bhavanodareṣu parimandatayā śayito’lasaḥ sphaṭikayaṣṭirucaḥ |

avalambya jālakamukhopagatānudatiṣṭhadindukiraṇānmadanaḥ ||9.39||

avibhāviteṣuviṣayaḥ prathamaṁ madano’pi nūnamabhavattamasā |

udite diśaḥ prakaṭayatyamunā yadagharmadhāmni dhanurācakṛṣe ||9.40||

yugapadvikāsamudayādgamite śaśinaḥ śilīmukhagaṇo’labhata |

drutametya puṣpadhanuṣo dhanuṣaḥ kumude’ṅganāmanasi cāvasaram ||9.41||

kakubhāṁ mukhāni sahasojjvalayan dadhadākulatvamadhikaṁ rataye |

adidīpadinduraparo dahanaḥ kusumeṣumatrinayanaprabhavaḥ ||9.42||

iti niścitapriyatamāgatayaḥ sitadīdhitāvadayavatyabalāḥ |

pratikarma kartumucakramire samaye hi sarvam upakāri kṛtam ||9.43||

samamekam eva dadhatuḥ sutanoru hārabhūṣaṇamurojataṭau |

ghaṭate hi saṁhatatayā janitāmidam eva nirviratāṁ dadhatoḥ ||9.44||

kadalīprakāṇḍarucirorutarau jaghanasthalīparisare mahati |

raśanākalāpakaguṇena vadhūrmakaradhvajadviradamākalayat ||9.45||

adareṣvalaktakarasaḥ sudṛśāṁ viśadaṁ kapolabhuvi lodhrarajaḥ |

navamañjanaṁ nayanapaṅkajayorbibhide na śaṅkhanihitātpayasaḥ ||9.46||

sphuradujvalādharadalair visaddaśanāṁśukeśakaraiḥ paritaḥ |

dhṛtamugdhagaṇḍaphalakair vibabhuvikasadbhir āsyakamalaiḥ pramadāḥ ||9.47||

bhajate videśamadhikena jitastadanupraveśamathavā kuśalaḥ |

mukhamindurujjvalakapolamataḥ pratimācchalena sudṛśāmaviśat ||9.48||

dhruvamāgatāḥ pratihatiṁ kaṭhine madaneṣavaḥ kucataṭemahati |

itarāṅgavanna yadidaṁ garimaglapitāvalagnamagamattanutām ||9.49||

na manoramāsv api viśeṣavidāṁ niraceṣṭa yogyamidamiti |

gṛhameṣyati priyatame sudṛśāṁ vasanāṅgarāgasumanaḥsu manaḥ ||9.50||

vapuranvalipta parirambhasukhavyavadhānabhīrukatayā na vadhūḥ |

kṣamasya vāḍhamidam eva hi yatpriyasaṅgameṣvanavalepamadaḥ ||9.51||

nijapāṇipallavatalaskhalanādabhināsikavivaramutpatitaiḥ |

aparā parīkṣya śanakair mumude mukhavāsamāsyakamalaśvasanaiḥ ||9.52||

vidhṛte divā savayasā ca puraḥ paripūrṇamaṇḍalavikāśabhṛti |

himadhāmni darpaṇatale ca muhuḥ svamukhaśriyaṁ mṛgadṛśo dadṛśuḥ ||9.53||

adhijānu bāhumupadhāya namatkarapallavārpitakapolatalam |

udakaṇṭhi kaṇṭhaparivartikalasvarasūnyagānapayāparayā ||9.54||

praṇayaprakāśanavido madhurāḥ sutarāmabhīṣṭajanacittahṛtaḥ |

prajighāya kāntamanu mugdhatarastaruṇījano dṛśa ivātha sakhīḥ ||9.55||

na ca me’vagacchati yathā laghutāṁ karuṇāṁ yathā ca kurute sa mayi |

nipuṇaṁ tathainamupagamya vaderabhidūti kāciditi sandidiśe ||9.56||

dayitayā mānaparayāparayā tvaritaṁ yayāvagaditāpi sakhī |

kimu coditāḥ priyahitārthakṛtaḥ kṛtino bhavanti suhṛdaḥ suhṛdām ||9.57||

pratibhidya kāntamaparādhakṛtaṁ yadi tāvadasya punar eva mayā |

kriyate’nuvṛttirucitaiva tataḥ kalayedamānamanasaṁ sakhi mām ||9.58||

avadhīrya dhair yakalitā dayitaṁ vidadhe virodhamatha tena saha |

tava gopyate kimiva kartumidaṁ na sahāsmi sāhasamasāhasikī ||9.59||

tadupetya mā sma tamupālabhathāḥ kla doṣamasya na hi vidma vayam |

iti sampradhārya ramaṇāya vadhūrvihitāgase’pi visasarja sakhīm ||9.60||

nanu sandiśeti sudṛśoditayā trapayā na kiñcana kilābhidadhe |

nijamaikṣi mandamaniśaṁ niśitaiḥ kraśitaṁ śarīramaśīraśaraiḥ ||9.61||

bruvate sma dūtya upasṛtya narāntaravatpragalbhamatigarbhagiraḥ |

suhṛdarthamīhitamajihmadhiyāṁ prakṛtervirājati viruddham api ||9.62||

mama rūpakīrtimaharadbhuvi yastadanu praviṣṭahṛdayeyamiti |

tvayi matsarādiva nirastadayaḥ sutarāṁ kṣiṇoti khalu tāṁ madanaḥ ||9.63||

tava sā kathāsu parighaṭṭayati śravaṇaṁ yadaṅgulimukhena muhuḥ |

ghanatāṁ dhruvaṁ nayati tena bhavadguṇapūgapūritamatṛptatayā ||9.64||

upatapyamānam alaghūṣṇibhiḥ

śvasitaiḥ sitetara-saroja-dṛśaḥ |

dravatāṁ na netum adharaṁ kṣamate

nava-nāga-valli-dala-rāga-rasaḥ ||9.65||

dadhati sphuṭaṁ ratpateriṣavaḥ śitatāṁ yadutpalapalāśadṛśaḥ |

hṛdayaṁ nirantarabṛhatkaṭhinastanamaṇaḍalāvaraṇamapyabhidan ||9.66||

kusumād api smitadṛśaḥ sutarāṁ sukumāramaṅgamiti nāparathā |

aniśaṁ nijair akaruṇaḥ karuṇaṁ kusumeṣuruttapāti yadviśikhaiḥ ||9.67||

viṣatāṁ niṣevitamapakriyayā samupaiti sarvam iti satyamadaḥ |

amṛtutasru'pi virahādbhavato yadamūṁ dahanti himaraśmirucaḥ ||9.68||

uditaṁ priyāṁ prati sahārdamiti śradadhīyata priyatamena vacaḥ |

viditeṅgite hi pura eva jane sapadīritāḥ khalu laganti giraḥ ||9.69||

dayitāhṛtasya yuvabhir manasaḥ parimūḍhatāmiva gataiḥ prathamam |

udite tataḥ sapadi labdhapadaiḥ kṣaṇadākare’nupadibhiḥ prayaye ||9.70||

nipapāta sambhramabhṛtaḥ śravaṇādasitabhruvaḥ praṇaditāsikulam |

dayitāvalokavikasannayanaprasarapraṇunnamiva vāriruham ||9.71||

upanetumunnatimateva divaṁ kucayoryugena tarasā kalitām |

rabhasotthitāmupagataḥ sahasā parirabhya kañcana vadhūmarudhat ||9.72||

anudehamāgatavataḥ pratimāṁ pariṇāyakasya gurumudvahatā |

mukureṇa vepathubhṛto’tibharāt kathamapyapāti na vadhūkarataḥ ||9.73||

avanamya vakṣasi nimagnakucadvitayena gāḍhamupagūḍhavatā |

dayitena tatkṣaṇacaladraśanākalakiṅkiṇīravamudāsi vadhūḥ ||9.74||

kararuddhanīvi dayitopagatau galitaṁ tvarāvirahitāsanayā |

kṣaṇadṛṣṭahāṭakaśilāsadṛśasphuradūrubhitti vasanaṁ vavase ||9.75||

pidadhānamanvagupagamya dṛśau bruvate janāya vada ko’yamiti |

abhidhātumadhyavasasau na girā pulakaiḥ priyaṁ navavadhūnyagadat ||9.76||

uditorusādamativepathumatsudṛśo’bhibhartṛ vidhuraṁ trapayā |

vapurādarātiśayaśaṁsi punaḥ pratipattimūḍham api vāḍhamabhūt ||9.77||

pimandharābhir alaghūrubharādadhiveśma patyurupacāravidhau |

skhalitābhir apyanupadaṁ pramadāḥ praṇayātibhūmimagamangatibhiḥ ||9.78||

madhurānnatabhrū lalitaṁ ca dṛśoḥ sakaraprayogacaturaṁ ca vacaḥ |

prakṛti stham eva nipuṇāgamitaṁ sphucanṛttalīlamabhavatsutanoḥ ||9.79||

tadayuktamaṅga tava viśvasṛjā na kṛtaṁ yadīkṣaṇasahasratayam |

prakaṭīkṛtā jagati yena khalu sphuṭamindratādya mayi gotrabhidā ||9.80||

na vibhāvayatyaniśamakṣigatām api māṁ bhavānatisamīpatayā |

hṛdayasthitām api punaḥ paritaḥ kathamīkṣate bahirabhīṣṭatāmām ||9.81||

iti gantumicchumabhidhāya puraḥ kṣaṇadṛṣṭipātavikasadvadanām |

svakarāvalambanavimuktagalatkalakāṣañci kāñcidaruṇattaruṇaḥ ||9.82||

apayāti saroṣayā niraste kṛtakaṁ kāmini cukṣuṣe mṛgākṣyā |

kalayann api savyatho’vatasthe’śakunena skhalitaḥ kiletaro’pi ||9.83||

ālokya priyatamamaṁśuke vinīvau yattasthe nāmitamukhendu mānavatyā |

tannūnaṁ padamavalokayāmbabhūve mānasya drutamapayānamāsthitasya ||9.84||

sudṛśaḥ sarasavyalīka taptastarasāslaṣṭavataḥ sayauvanoṣmā |

kathamapyabhavatsmarānaloṣmaṇaḥ stanabhāro na nakhampacaḥ priyasya ||9.85||

dadhatyurojadvayamurvaśītalaṁ bhuvo gateva svayamurvaśī talam |

babhau mukhenāpratimena kācana śriyādhikā tāṁ prati menakā ca na ||9.86||

itthaṁ nārīrghaṭayitumalaṁ kāmibhiḥ kāmamāsan prāleyāṁśoḥ sapadi rucayaḥ

śāntamānāntarāyāḥ |

ācāryatvaṁ ratiṣu vilasanmanmathaśrīvilāsā hrīpratyūhapraśamakuśalāḥ

śīdhavaścakrurāsām ||9.87||

pradoṣa-varṇanaṁ nāma

navamaḥ sargaḥ

||9||

--o)0(o--

(10)

### daśamaḥ sargaḥ

## surata-varṇanaṁ

sañjitāni surabhīṇy atha yūnām

ullasan-nayana-vāriruhāṇi |

āyuṣaḥ sughaṭitāni surāyāḥ

pātratāṁ priyatamā-vadanāni ||10.1||

sopacāramupaśāntavicāraṁ sānutarṣamanutarṣapadena |

te muhūrtamatha mūrtamapīpyan prema mānamavadhūya vadhūḥ svāḥ ||10.2||

kāntākāntavadanapratibimbe bhagnabālasahakārasugandhau |

svāduni praṇaditālini śīte nirvivāra madhunīndriyavargaḥ ||10.3||

kāpiśāyanasugandhi vighūrṇannunmado’dhiśayituṁ samaśeta |

phulladṛṣṭi vadanaṁ pramadānāmabjacāru caṣakaṁ ca ṣaḍaṅdhriḥ ||10.4||

bimbitaṁ bṛtaparisruti jānan bhājane jalajamityabalāyāḥ |

ghrātumakṣi patati bhramaraḥ sma bhrāntibhāji bhavati kva vivekaḥ ||10.5||

dattamiṣṭatamayā madhu patyurbāḍamāpa pibato rasavattām |

yatsuvarṇamukuṭāṁśubhir āsāccetanāvirahitair api patim ||10.6||

svadanena sutanoravicārādoṣṭhataḥ samacariṣṭa raso’tra |

anyamanyadiva yanmanadhu yūnaḥ svādamiṣṭamataniṣṭa tadeva ||10.7||

bibhratau madhuratāmatimātraṁ rāgibhir yugapadeva papāte |

ānanair madhuraso vikasadabhir nāsikābhir asitotpalagandhaḥ ||10.8||

pativatyabhimate madhutulyasvādamoṣṭhakaṁ vidadaṅkṣau |

labhyate sma pariraktatayātmā yāvakena viyatāpi yuvatyāḥ ||10.9||

kasyacitsamadanaṁ madanīyaprayasīvadanapānaparasya |

svāditaḥ sakṛdivāsava eva pratyuta kṣaṇavidaṁśapade’bhūt ||10.10||

pītaśītadhumadhurair midhunānāmānanaiḥ parihṛtaṁ caṣakāntaḥ |

vrīḍayā rudadivālivirāvair nīlanīrajamagacchadadhastāt ||10.11||

prātibhatrisarakeṇa gatānāṁ vakravākyaracanāramaṇīyaḥ |

gūḍhasūcitarahasyasahāsaḥ subhruvāṁ pravavṛte parihāsaḥ ||10.12||

hāvakāri hasitaṁ vacanānāṁ khauśalaṁ dṛśi vikāraviśeṣāḥ |

cakire bhṛśamṛjor api vadhvāḥ kāmineva taruṇena madena ||10.13||

aprasannamaparāddhari patyau kopadīptamurarīkṛtadhair yam |

kṣālitaṁ nu śamitaṁ nu vadhūnāṁ dravitaṁ nu hṛdayaṁ madhuvāraiḥ ||10.14||

santam eva ciraprakṛtatvādaprakāśitamaddyutaṅge |

vibhramaṁ madhumadaḥ pramadānāṁ dhātulīnamupasarga ivārtham ||10.15||

sāvaśeṣapadamuktamupekṣā srastamālyavasanābharaṇeṣu |

gantumutthimakāraṇataḥ sma dyotayanti madavibhramamāsām ||10.16||

madyamandavigalattrapamīṣaccakṣurunmiṣitapakṣma dadhatyā |

vīkṣyate sma śanakair navavadhvā kāminomukhamadhomukhayaiva ||10.17||

yā kathañcana sakhīvacanena prāgabhipriyatamaṁ prajagalbhe |

vrīḍājāḍyamabhajanmadhupā sā svāṁ madātprakṛtimeti hi sarvaḥ ||10.18||

chāditaḥ katham api trapayayāntaryaḥ priyaṁ prati cirāya ramaṇyāḥ |

vāruṇīmadaviśaṅkamathāviścakṣuṣo’bhavadasāviva rāgāḥ ||10.19||

āgatānagaṇitapratiyātān vallabhānabhisisārayiṣūṇām |

prāpi cetasi savipratisāre subhruvāmavasaraḥ sarakeṇa ||10.20||

mā punastamabhisīsaramāgaskāriṇaṁ madavimohitacittā |

yoṣidityabhilāṣa na hālāṁ dustyajaḥ khalu sukhād api mānaḥ ||10.21||

hrīvimohamaharaddayitānāmantikaṁ ratisukhāya nināya |

saprasādamiva sevitamāsītsadya eva phaladaṁ madhu tāsām ||10.22||

dattamāttamadanaṁ dayitena vyāptamatiśākena rasena |

sasvade mukhasuraṁ pramadābhyo nāma rūḍham api ca vyudapādi ||10.23||

labdhasaurabhaguṇo madirāṇāmaṅganāsyacaṣakasya ca gandhaḥ |

moditāliritaretarayogādanyatāmabhajatātiśayaṁ nu ||10.24||

mānabhaṅgapacaṭunā suratecchāṁ tanvatā prathayatā dṛśi rāgam |

lebhir e sapadi bhāvayatāntaryoṣitaḥ praṇayineva madena ||10.25||

pānadhautanavayāvakarāgaṁ subhruvo nibhṛtacumbanadakṣāḥ |

preyasāmadhararāgarasena svaṁ kilādharamupāli rarañjuḥ ||10.26||

arpitaṁ rasitavaty api nāmagrāhamanyayuvaterdayitena |

ujjhati sma madamapy api bantī vīkṣya madyamitarā tu mamāda ||10.27||

anyānyavanitāgatacittaṁ cittanāthamabhiśaṅkitavatyā |

pītabhūrisurayāpi namede nirvṛtirhimanaso madahetuḥ ||10.28||

kopavatyanunayānagṛhītvā prāgatho madhumadāhitamohā |

kopitaṁ virahakheditacittā kāntam eva kalayantyanuninye ||10.29||

kurvatā mukulitākṣiyugānāmaṅgasādamavasāditavagacām |

rirṣyayeva haratā hriyamāsāṁ tadguṇaḥ svayamakāri madena ||10.30||

gaṇḍabhittiṣu purā sadṛśīṣu vyāñji nāñjitadṛśāṁ pratimenduḥ |

pānapāṭalitakāntiṣu paścāllodhracūrṇatilakākṛtirāsīt ||10.31||

uddhatair iva parasparasaṅgādīritānyubhayataḥ kucakumbhaiḥ |

yoṣitāmatimadena jughūrṇurvibhramātiśayapuṁsi vapūṁṣi ||10.32||

cārutā vapurabhūṣayadāsāṁ tāmanūnanavayauvanayogaḥ |

taṁ punarmakaraketanalakṣakṣmīstāṁ mado dayitasaṅgamabhūṣaḥ ||10.33||

kṣībatāmanugatāsvanuvelaṁ tāsu roṣaparitoṣavatīṣu |

agrahīnna saśaraṁ dhanurujjhāmāsa nūjjhitaniṣaṅgamanaṅgaḥ ||10.34||

śahaṅgayānyayuvatau vanitābhiḥ pratyabhedi dayitaḥ sphuṭam eva |

na kṣamaṁ bhavati tatvavicāre matsareṇa hatasaṁvṛti cetaḥ ||10.35||

ānanair vicakase hṛṣitābhir vallabhānabhi tanūbhir abhāvi |

ārdratāṁ hṛdayamāpa ca roṣo lolati sma vacaneṣu vadhūnām ||10.36||

rūpamapratividhānamanojñaṁ prema kāryamanapekṣya vikāsi |

cāṭu cākṛtakasambhramamāsāṁ kārmaṇatvamagamanramaṇeṣu ||10.37||

līlayaiva sutanostulayitvā gauravāḍhyam api lāvaṇikena |

mānavañjanavidā vadanena krītam eva hṛdayaṁ dayitasya ||10.38||

sparśabhāji viśadacchavicārau kalpite mṛgadṛśāṁ suratāya |

sannatiṁ dadhati peturajasraṁ dṛṣṭayaḥ priyatame śayane ca ||10.39||

yūni rāgataralair api tiryakpātibhiḥ śrutiguṇena yutasya |

dīrghadarśibhir akāri vadhūnāṁ laṅghanaṁ na nayanaiḥ śravaṇasya ||10.40||

saṅkathecchurabhidhātumanīśā saṁmukhī na ca babhūva didṛkṣuḥ |

sparśanena dayitasya natabhrūraṅgacapalāpi cakampe ||10.41||

uttarīyavinayāttrapamāṇā rundhatī kila tadīkṣaṇamārgam |

ācariṣṭa vikaṭena vivoḍhurvakṣasaiva kuca-maṇaḍalamanyā ||10.42||

aṁśukaṁ hṛtavatā tanubāhusvastikā-pihitamugdhakucāgrā |

bhinnaśaṅkhavalayaṁ pariṇetrā paryarambhi rabhasādaciroḍhā ||10.43||

saṁjahāra sahasā parirabdhapreyasīṣu virahayya virodham |

saṁhitaṁ ratipatiḥ smitabhinnakrodhamāśu taruṇeṣu maheṣum ||10.44||

sraṁsamānamupayantari vadhvāḥ śliṣṭavatyupasapakṣi rasena |

ātmanaiva rurudhe kṛtineva svasaṅgi vasanaṁ jaghanena ||10.45||

pīḍite pura uraḥ pratiṣedhaṁ bhartari stanayugena yuvatyāḥ |

spaṣṭam eva dalataḥ pratināryastanmayatvamabhavaddhṛdayasya ||10.46||

dīpitasmaramurasyapapīḍaṁ vallabhe ghanamabhiṣvajamāne |

vakratāṁ na yayatuḥ kucakumbhau subhruvaḥ kaṭhinatātiśayena ||10.47||

sampraveṣṭumiva yoṣitar iṣuḥ śliṣyatāṁ hṛdayamiṣṭatamānām |

ātmanaḥ satatam eva tadantarvartino na khalu nūnamajānan ||10.48||

snahanirbharamadatta vadhūnāmārdratāṁ vapurasaṁśayamantaḥ |

yūni gāḍhaparirambhiṇi vastraknopamambu vavṛṣe yadanena ||10.49||

na sma māti vapuṣaḥ pramadānāmantariṣṭatamasaṅgamajanmā |

tadbahurbahiravāpya vikāsaṁ vyānaśe tanuruhāṇy api harṣaḥ ||10.50||

yatpriyavyatikarādvanitānamaṅgajena pulakena babhūve |

prāpi tena bhṛśam ucchvasibhir nīvibhiḥ sapadi bandhanamokṣaḥ ||10.51||

hrībharādavanataṁ parirambhe rāgavānavaṭujeṣvavakṛṣya |

arpitoṣṭhadalamānanapadmaṁ yoṣito mukulitākṣamadhāsīt ||10.52||

palvopamitasāmyasapakṣaṁ daṣṭatyadharabimbamabhīṣṭe |

paryakūji sarujeva taruṇyāstāralolavalayena kareṇa ||10.53||

kenacitanmadhuramulbaṇarāgaṁ bāṣpataptamadhikaṁ viraheṣu |

oṣṭhapallavamavāpya muhūrta subhruvaḥ sarasamakṣi cucumbe ||10.54||

recitaṁ parijanena mahīyaḥ kevalābhir atadampati dhāma |

sāmyamāpa kamalāsakhaviṣvaksenasevitayugāntapayodheḥ ||10.55||

āvṛtāny api nirantaram uccair yoṣitāmurasijadvatayena |

rāgiṇāmita ito vimṛśadbhiḥ pāṇibhir jagṛhire hṛdayāni ||10.56||

kāmināmasakalāni vibhugnaiḥ svadavārimṛdubhiḥ karajāgraiḥ |

ākriyanta kaṭhineṣu kathañcitkāminīkucataṭeṣu padāni ||10.57||

soṣmaṇaḥ stanaśilāśikharāgrādāttagharmasalilaistaruṇānām |

ucchvasatkamalacāruṣu hastainimnanābhisarasīṣu nipete ||10.58||

āmṛśadbhir abhito valivīcirlolamānavitatāṅgulihastaiḥ |

subhruvāmanubhavātpratipede muṣṭimeyamiti maghyamabhīṣṭaiḥ ||10.59||

prāpya nābhinadamajjanamāśu prasthitaṁ nivasanagrahaṇāya |

aupanīvikamarundha kila strī vallabhasya karamātmakarābhyām ||10.60||

kāminaḥ kṛtaratotsavakālakṣepamākulavadhūkarasaṅgi |

mekhalāguṇavilagnamasūyāṁ dīrghasūtramakarotparidhānam ||10.61||

ambaraṁ vinayataḥ priyapāṇeryoṣitasya karayoḥ kalahasya |

vāraṇamiva vidhātumabhīkṣṇaṁ kakṣyayā ca valayaiśca śiśiñce ||10.62||

granthimudgrathayituṁ hṛdayadeśe vāsasaḥ spṛśati mānadhanāyāḥ |

bhrūyugeṇa sapadi pratipede romabhiśca samam eva vibhedaḥ ||10.63||

āśu laṅghitavatīṣṭakarāgre nīvīmardhamukulīkṛtadṛṣṭyā |

raktavaiṇika hatādharatantrīmaṇḍalakvaṇitacāru cukūje ||10.64||

āyatāṅgulirabhūdatiriktaḥ subhruvāṁ kraśimaśālini madhye |

śroṇiṣu priyakaraḥ pṛthulāsu sparśamāpa sakalena talena ||10.65||

cakrur eva lalanoruṣu rājīḥ sparśalobhavaśalolakarāṇām |

kāmināmanibhṛtāny api rambhāsta mbhakomalataleṣu nakhāni ||10.66||

ūrumūlacapalekṣaṇamaghaṇn yair vataṁsakusumaiḥ priyametāḥ |

cakrire sapadi tāni yathārtha manmathasya kusumāyudhanāma ||10.67||

dhair yamulbaṇamanobhavabhavā vāmatāṁ ca vapurarpitavatyaḥ |

vrīḍitaṁ lalita sauratadhārṣṭyāstenire’bhir uciteṣu taruṇyaḥ ||10.68||

pāṇirodhamavirodhavāñchaṁ bhartsanāśca madhurasmitagarbhāḥ |

kāminaḥ sma kurute karabhorūrhāri śuṣkaruditaṁ ca sukha'pi ||10.69||

vāraṇārthapadagadgadavācāmīrṣyayā muhur apatrapayā ca |

kurvate sma sudṛśāmanukūlaṁ pratikūlikatayaiva yuvānaḥ ||10.70||

anyakālaparihāryamajasraṁ taddvayena vidadhe dvayam eva |

dhṛṣṭatā rahasi bhartṛṣu tābhir nirdayatvamitarair abalāsu ||10.71||

bāhupīḍanakacaga3haṇābhyāmāhatena nakhadantanipātaiḥ |

bodhitastanuśayataruṇīnāmunmimīla viśadaṁ viṣameṣu ||10.72||

kāntayā sapadi ko’pyupagūḍhaḥ prauḍhapāṇirapanetumiyeṣa |

saṁhatastanatiraskṛtadṛṣṭirbhraṣṭam eva na dukūlamapaśyat ||10.73||

āhataṁ kucataṭena taruṇyāḥ sādhu soḍhamamuneti papāta |

truṭyataḥ priyatamorasi hārātpuṣpavṛñcaṭar iva mauktikavṛṣṭiḥ ||10.74||

sītkṛtāni maṇitaṁ karuṇoktiḥ snigdhamuktamalam arthavacāṁsi |

hāsabhūṣaṇaravāśca ramaṇyāḥ kāmasūtrapadatāmupajagmuḥ ||10.75||

uddhatair nibhṛtamekamanekaiśchadavanmṛgadṛśāmavirāmaiḥ |

śrūyate sma maṇitaṁ kalakāñcīnūpuradhvanibhir akṣatam eva ||10.76||

ridṛśasya bhavataḥ khatametallāghavaṁ muhur atīva rateṣu |

kṣiptamāyatamadarśayadurvyā kāñcidāma jaghanasya mahatvam ||10.77||

prapyate sma gatacitrakacitraiścatramārdranakhalakṣmakapolaiḥ |

dadhrire’tha rabhasacyutapuṣpāḥ svabindukusumānyalakāntāḥ ||10.78||

yadyadeva ruruce rucirebhyaḥ subhruvo rahasi tattadakurvan |

ānukūlikatayā hi narāṇāmākṣipanti hṛdayāni taruṇyaḥ ||10.79||

prāpya manmatharasādatibhūmiṁ durvahastanabharāḥ suratasya |

śaśramuḥ śramajalārdralalāṭaśliṣṭakeśamasitāyatakeśyaḥ ||10.80||

saṅgatābhir ucitaiścalitāpi prāgamucyata cireṇa sakhīva |

bhūya eva samagaṁsta ratānte hrīvadhūbhir asahā virahasya ||10.81||

prekṣaṇīyakam eva kṣaṇamāsan hrīvibhaṅguravilocanapātāḥ |

sambhramadrutagṛhītadukūlacchādyamānavapuṣaḥ suratāntāḥ ||10.82||

aprabhūtamatanīyasi tanvī kāñcidhāmni-pihitaikataroru |

kṣaumamākulakarā vicakarṣa kāntāpallavamabhīṣṭatamena ||10.83||

mṛṣṭacandanaviśeṣakabhaktirbhraṣṭabhūṣaṇakadarthitamālyaḥ |

sāparādha iva maṇḍanamāsīdātmanaiva sudṛśāmupabhogaḥ ||10.84||

yoṣitaḥ patitakāñcanakāñcau mohanātirabhasena nitambe |

mekhaleva paritaḥ sma vicitrā rājate vananakhakṣatalakṣmīḥ ||10.85||

bhātu nāma sudṛśāṁ daśanāṅkaḥ pāṭalo dhavalagaṇaḍataleṣu |

dantavāsasi samānaguṇaśrīḥ saṁmukho’pi parabhāgamavāpa ||10.86||

subhruvāmadhipayodharapīṭhaṁ pīḍanaistruṭitavaty api patyuḥ |

ṇuktamauktikalaghuguṇaśeṣā hārayañcirabhavat gurur eva ||10.87||

viśramārthamupagūḍhamajasraṁ yatpriyaiḥ prathamaratyavasāne |

yoṣitāmuditamanmathamādau taddvitīyasuratasya babhūva ||10.88||

āstṛte’bhinavapallavapuṣpair apyanārataratābhir atābhyaḥ |

dīyate sma śayituṁ śayanīye na kṣaṇaḥ kṣaṇadayāpi vadhūbhyaḥ ||10.89||

yoṣitāmatitarāṁ nakhalūnaṁ gātramujjavalatayā na khalūnam |

kṣobhamāśu hṛdayaṁ nayadūnāṁ rāgavṛddhimakaronna yadūnām ||10.90||

iti madamadanābhyāṁ rāgiṇaḥ spaṣṭarāgananavaratarataśrīsaṅginastānavekṣya |

abhajata parivṛttiṁ sātha paryastahastā rajaniravanatendurlajjayādhomukhīva ||

10.91||

## surata-varṇanaṁ

--o)0(o--

(11)

### ekādaśaḥ sargaḥ

## pratyūṣa-varṇanaḥ

śruti-samadhikam uccaiḥ pañcamaṁ pīḍayantaḥ

satatam ṛṣabha-hīnaṁ bhinnakīkṛtya ṣaḍjam |

praṇi-jagadura-kāku-śrāvaka-snigdha-kaṇṭhāḥ

pariṇatim iti rātrer māgadhā mādhavāya ||11.1||

ratirabhasavilāsābhyāsatāntaṁ na yāvan nayanayugamamīlattāvadevāhato’sau |

rajaniviratiśaṁsī kāminīnāṁ bhaviṣyad-virahavihitanidrābhaṅgam uccair mṛdaṅgaḥ ||

11.2||

sphuṭataramupariṣṭādalpamūrterdhruvasya sphurati suramunīnāṁ maṇḍalaṁ vyastamet

|

śakaṭamiva mahīyaḥ śaiśave śārṅgapāṇeś capalacaraṇakābjapreraṇottuṅgitāgram ||

11.2||

praharakamapanīya svaṁ nididrāsatoccaiḥ pratipadamupahūtaḥ kenacijjāgṛhīti |

muhur aviśadavarṇāṁ nidrayā śūnyaśūnyāṁ dadad api giramantarbuddhyate no manuṣyaḥ

||11.4||

vipulataranitambābhogaruddhe ramaṇyāḥ śayitumanadhigacchañjīviteśo’vakāśam |

ratiparicayanaśyannaindratandraḥ kathañcid gamayati śayanīye śarvarī kiṁ karotu

||11.5||

kṣaṇaśayitavibuddhāḥ kalpayantaḥ prayogān udadhimahati rājye kāvyavaddurvigāhe |

gahanamapararātraprāptabuddhiprasādāḥ kavaya iva mahīpāścintayantyarthajātam ||

11.6||

kṣititaṭaśayanāntādutthitaṁ dānapaṅgaplutabahula-śarīraṁ śāyayatyeṣa bhūyaḥ |

mṛducaladaparāntodīritāndūninādaṁ gajapatimadhirohaḥ pakṣakavyatyayena ||

11.7||

drutatarakaradakṣāḥ kṣiptavaiśakhaśaile dadhati dadhani dhīrānāravānvāriṇīva |

śaśinamiva suraughāḥsāramuddhartumete kalaśimudadhigurvī vallavā loḍayanti ||

11.8||

anunayamagṛhītvā vyājasuptā parācī rutamatha kṛkavākostāramākarṇya kalpe |

katham api parivṛttā nidrayāndhā kila strī mukulitanayanaivā śiliṣyati

prāṇanātham ||11.9||

gatamanugatavīṇair ekatāṁ veṇunādaiḥ kalamavikalatālaṁ gāyakair bodhahetoḥ.ḥ

asakṛdanavagītaṁ gītamākarṇayantaḥ sukhamukulitanetrā yānti nidrāṁ narendrāḥ ||

11.10||

pariśithilitakarṇagrīvamāmīlitākṣaḥ kṣaṇamayamanubhūya svapnamūrdhvajñur eva |

rirasayiṣati bhūyaḥ śaṣpamagre vikīrṇaṁ paṭutaracapalauṣṭhaḥ

prasphuratprothamaśvaḥ ||11.11||

udayamuditadīptiryāti yaḥ saṅgatau me patati na varaminduḥ so’parāmeṣa gatvā |

smitarucir iva sadyaḥ sābhyasūyaṁ prabheti sphurati viśadameṣā

pūrvakāṣṭhāṅganāyāḥ ||11.12||

ciraratiparikheda prāptanidrāsukhānāṁ caramam api śayitvā pūrvam eva prabuddhāḥ |

aparicalitagātrāḥ kurvatena priyāṇāmaśithilabhujacakrāśleṣabhedaṁ taruṇyaḥ ||

11.13||

kṛtadhavalimabhedaiḥ kuṅkumeneva kiñcinmalayaruharajobhir bhūṣayanpaścimāśām |

himaruciraruṇimnā rājate rajyamānair jaraṭhakamalakandacchedagaurair mayūkhaiḥ ||

11.14||

dadhadasakalamekaṁ khaṇḍitāmānamadbhiḥ śriyamaparamapūrṇām ucchvasadbhiḥ palāśaiḥ

|

kalaravamupagīte ṣaṭpadaughena dhattaḥ kumudakamala ṣaṇḍe tulyarūpāmavasthām ||

11.15||

madarucimaruṇenodgacchatā lambhitasya tyajata iva cirāya sthāyinīmāśu lajjām |

vasanamiva mukhasya sraṁsate sampratīdaṁ sitakarakarajālaṁ vāsavāśāyuvatyāḥ ||

11.16||

avirataratalīlāyāḥsajātaśramāṇām upaśamamupayāntaṁ niḥsahe’ṅge’ṅganānām |

punaruṣasi viviktaimarmātariśvāvacūrṇya jvalayati madanāgniṁ mālatīnāṁ rajobhiḥ

||11.17||

animiṣamavirāmā rāgiṇāṁ sarva-rātraṁ navanidhuvanalīlāḥ kautukenātivīkṣya |

idamudavasitānāmasphuṭālokasampan-nayanamiva sanidraṁ ghūrṇate daipamarciḥ ||

11.18||

vikacakamalagandhair andhayanbhṛṅgamālāḥ surabhitamakarandaṁ mandamāvāti vātaḥ |

pramadanamadanamādyadyauvanoddāmarāmāramaṇarabhasakhedasvedavicchedadakṣaḥ ||

11.19||

lulitanayanatārāḥ kṣāmavaktrendubimbā rajanaya iva nindrāklāntanīlotpalākṣyaḥ |

timiramiva dadhānāḥ sraṁsinaḥ keśapāśān avanipatigṛhebhyo yāntyamūrvāravadhvaḥ

||11.20||

śiśirakiraṇakāntaṁ vāsarānte’bhisārya śvasanasurabhigandhiḥ sāmprataṁ satvar eva

|

vrajati rajanireṣā tanmayūkhāṅgarāgaiḥ parimalitamanindyair ambarāntaṁ vahantī ||

11.21||

navakumudavanaśrīhāsakeliprasaṅgād adhikaruciraśeṣāmapyuṣāṁ jāgaritvā |

ayamaparadiśo’ṅge muñcati srastahastaḥ śiśayiṣur api pāṇḍuṁ mlānamātmānaminduḥ

||11.22||

sarabhasaparirambhārambhasaṁrambhabhājā yadadhiniśamapāstaṁ vallabhenāṅganāyāḥ |

vasanam api niśānte neṣyate tatpradātu rathacaraṇaviśālaśreṇilolekṣaṇena ||

11.23||

sapadi kumudinībhir mīlitaṁ hā kṣapāpi kṣayamagamadapetāstārakāstāḥ samastāḥ |

iti dayitakalatraścintayannaṅgamindur vahati kṛśamaśeṣaṁ bhraṣṭaśobhaṁ śuceva ||

11.24||

vrajativiṣayamakṣṇāmaṁśumālī na yāvat timiramakhilamastaṁ tāvadevāruṇena |

paraparibhavi tejastanvatāmāśu kartuṁ prabhavati hi vipakṣocchedamagresaro’pi

||11.25||

vigatatimirapaṅgaṁ paśyati vyoma yāvad dhuvati virahakhinnaḥ pakṣatī yāvadeva |

rathacaraṇasamāhvastāvadautsukyanunnā saridaparataṭāntādāgatā cakravākī ||

11.26||

muditayuvamanaskāstulyam eva pradoṣe rucamadadhurubhayyaḥ kalpitā bhūṣitāśca |

parimalarucirābhir nyakkṛtāstu prabhāte yuvatibhir upabhogānnīrucaḥ puṣpamālāḥ ||

11.27||

vilulitakamalaughaḥ kīrṇavallīvitānaḥ prativanamavadhūtāśeṣaśākhiprasūnaḥ |

kvacidayamanavasthaḥ sthāsnutāmeti vāyurvadhukusumavimardedgandhiveśmāntareṣu ||

11.28||

nakhapadavalinābhīsandhibhāgeṣu lakṣyaḥ kṣatiṣu ca daśanānāmaṅganāyāḥ saśeṣaḥ |

api rahasi kṛtānāṁ vāgvihīno’pijātaḥ suratavilasitānāṁ varṇako varṇako’sau ||

11.29||

prakaṭamalinalakṣmā mṛṣṭapatrāvalīkair adhigataratiśobhaiḥ pratyuṣaḥ proṣitaśrīḥ

|

upahasita ivāsau cāndramāḥ kāminīnāṁ pariṇataśarakāṇḍāpāṇḍubhir gaṇḍabhāgaiḥ ||

11.30||

sakalam api nikāmaṁ kāmalolānyanārīratirabhasavimardair bhinnavatyaṅgarāge |

idamatimahadevāścaryamāścaryadhāmnastava khalu mukharāgo yanna bhedaṁ prayātaḥ

||11.31||

prakaṭataramimaṁ mā drākṣuranyā ramaṇyaḥ sphuṭamiti saviśaṅgaṁ kāntayā

tulyavarṇaḥ |

caraṇatalasarojākrāntisaṅkrāntayāsau vapuṣi nakhavilekho lākṣayā rakṣitaste ||

11.32||

tadavitathamavādīryanmama tvaṁ priyajanaparibhuktaṁ yaddukūlaṁ dadhānaḥ |

madadhivasatimāgāḥkāmināṁ maṇḍanaśrīrvrajati hi saphalatvaṁ vallabhālokanena ||

11.33||

navanakhapadamaṅgaṁ gopayasyaṁśukena sthagayasi punaroṣṭhaṁ pāṇinā dantadaṣṭam |

pratidiśamaparastrīsaṅgaśaṁsī visarpannavaparimalagandhaḥ kena śakyo varītum ||

11.34||

itikṛtavacanāyāḥ kaścidabhetya bibhyadgalitanayanavāreryāti pādāvanāmam |

karuṇam api samarthaṁ mānināṁ mānabhede ruditamuditamastraṁ yoṣitāṁ vigraheṣu ||

11.35||

madanamadanavikāsaspaṣṭadhārṣṭyedayānāṁ ratikalahavikīrṇair bhūṣaṇair arciteṣu |

vidadhati na gṛheṣūtphullapuṣpopahāraṁ viphalavinayayatnāḥ kāminīnāṁ vayasyāḥ ||

11.36||

karajadaśanacihnaṁ niśamaṅge’nyanārī-janitamiti saroṣamīrṣyayā śaṅkamānām |

smarasi na khalu dattaṁ mattayaitattvayaiva striyamanunayatītthaṁ vrīḍamānāṁ

vilāsī ||11.37||

kṛtagurutarahāracchedamāliṅgya patyau pariśithilitagātre gantumāpṛcchamāne |

vigalitanavamuktāsthūlabhāṣpāmbubindu stanayugamabalāyāstatkṣaṇaṁ roditīva ||

11.38||

bahujagadapurastāt tasya mattā kilāhaṁ cakara ca kila cāṭu prauḍhayoṣidvadasya |

viditamiti sakhībhyo rātrivṛttaṁ vicintya vyapagatamadayāhni vrīḍitaṁ

mugdhavadhvā ||11.39||

aruṇajalajarājīmugdhahastāgrapādā bahulamadhupamālākajjalendīvarākṣī |

anupatati virāvaiḥ patriṇāṁ vyāharantī rajanimacirajātā pūrvasandhyā suteva ||

11.40||

pratiśaraṇamaśīrṇajyotiragnyāhitānāṁ vidhivihitaviribdhaiḥ sāmidhenīradhītya |

kṛtaguruduritaughadhvaṁsamadhvaryuvaryair hutamayamupalīḍhe sādhu sāmnāyyamagniḥ

||11.41||

prakṛtajapavidhīnāmāsyamudraśmidantaṁ muhur a-pihitamoṣṭhyair akṣarair lakṣyamanyaiḥ

|

anukṛtimanuvelaṁ ghaṭṭitodghaṭṭitasya vrajati niyamabhājāṁ mugdhamuktāpuṭasya ||

11.42||

navakanakapiśaṅgaṁ vāsarāṇāṁ vidhātuḥ kakubhi kuliśapāṇerbhāti bhāsāṁ vitānam |

janitabhuvanadāhārambhamambhāṁsi dagdhvā jvalitamiva

mahābdherūrdhvamaurvānalārciḥ ||11.43||

vitatapṛthuvaratrātulyarūpair mayūkhaiḥ kalaśa iva garīyāndigbhir ākṛṣyamāṇaḥ |

kṛtacapalavihaṅgālāpakolāhalābhir jalanidhijalamadhyādeṣa uttāryater'kaḥ ||

11.44||

payasi salilarāśernaktamantarnimagnaḥ sphuṭamaniśamatāpi jvālayā bāḍavāgneḥ |

yadayamidamidānīmaṅgamudyandadhāti jvalitakhadirakāṣṭhāṅgāragauraṁ vivasvān ||

11.45||

atuhinarucināsau kevalaṁ nodayādriḥ kṣaṇamuparigatena kṣmābhṛtaḥ sarva eva |

navakaranikareṇa spaṣṭabandhūkasūnastabakaracitamete śekharaṁ bibhratīva ||

11.46||

udayaśikhariśṛṅgaprāṅgaṇeṣveva riṅgan sakamalamukhahāsaṁ vīkṣitaḥ padminībhiḥ |

vitatamṛdukarāgraḥ śabdayantyā vayobhiḥ paripatati divo’ṅgake helayā bālasūryaḥ

||11.47||

kṣaṇamayamupaviṣṭaḥ kṣmātalanyastapādaḥ praṇatiparamavekṣya prītamahnāya lokam |

bhuvanatalamaśeṣaṁ pratyavekṣiṣyamāṇaḥ kṣitidharapīṭhādutthitaḥ saptasaptiḥ ||

11.48||

pariṇatamadirābhaṁ bhāskareṇoṁśubāṇais timirakarighaṭāyāḥ sarva-dikṣu kṣatāyāḥ |

rudhiramiva vahantyo bhānti bālātapenacchuritamubhayarodhovāritaṁ vāri nadyaḥ ||

11.49||

dadhatiparipatantyo jālavātāyanebhyas taruṇatapanabhāso mandirābhyantareṣu |

praṇayiṣu vanitānāṁ prātaricchatsu gantuṁ kupitamadanamuktottaptanārācalīlām ||

11.50||

adhirajani vadhūbhiḥ pītamair eyariktaṁ kanakacaṣakametadrocanālohitena |

udayadahimarocirjyotiṣākrāntamantarmadhuna iva tathaivāpūrṇamadyāpi bhāti ||

11.51||

sitaruciśayanīye naktamekāntamuktaṁ dinakarakarasaṅgavyaktakausumbhakānti |

nijamiti ratibandhorjānatīmuttarīyaṁ parihasati sakhī strīmādadānāṁ dinādau ||

11.52||

plutamiva śiśirāṁśoraṁśubhir yanniśāsu sphaṭikamayarājadrājatādristhalābham |

aruṇitamakaṭhorair veśma kāśmīrajāmbhaḥ-snapitamiva tadetadbhānubhir bhāti bhānoḥ

||11.53||

sarasanakhapadāntardaṣṭakeśapramokaṁ praṇayini vidadhāne yoṣitāmullasantyaḥ |

vidadhati daśanānāṁ sītkṛtāviṣkṛtānām abhinavaravibhāsaḥ padmarāgānukāram ||

11.54||

aviratadayitāṅgāsaṅgasañcaritena churitamabhinavāsṛkkāntinā kuṅkumena |

kanakanikaṣarekhā komalaṁ kāminīnāṁ bhavati vapuravāptacchāyamevātape’pi ||

11.55||

sarasijavanakāntaṁ bibhradabhrāntavṛttiḥ karanayanasahasraṁ hetumālokaśakteḥ |

akhilamatimahimnā lokamākrāntavantaṁ harir iva haridaśvaḥ sādhu vṛtraṁ hinasti ||

11.56||

avatamasabhidāyai bhāsvatāmyudgatena prasabhamuḍugaṇo’sau darśanīyo’pyapāstaḥ

|

nirasitumarimicchorye tadīyāśrayeṇa śriyamadhigatavantaste’pi hantavyapakṣe ||

11.57||

pratiphalati karaughe saṁmukhāvasthitāyāṁ rajatakaṭakabhittau

sāndracandrāṁśugauryām |

bahirabhihatamadreḥ saṁhataṁ kandarāntar-gatam api timiraughaṁ

gharmabhānurbhinatti ||11.58||

bahir api vilasantyaḥ kāmamāninyire yad divasakararuco’ntaṁ dhvāntamantargṛheṣu

|

niyataviṣayavṛtterapyanalpapratāpa-kṣatasakalavipakṣastejasaḥ sa svabhāvaḥ ||

11.59||

ciramatirasalaulyādbandhanaṁ lambhitānāṁ punarayamudayāya prāpya dhāma svam eva |

dalitadalakapāṭaḥ ṣaṭpadānāṁ saroje sarabhasa iva guptisphoṭamarkaḥ karoti ||

11.60||

yugapadayugasaptistulyasaṅkhyair mayūkhair daśaśatadalabhedaṁ kautukenāśukṛtvā |

śriyamalikulagītair lālitāṁ paṅkajāntar-bhavanamadhiśayānāmādarātpaśyatīva ||

11.61||

adayamiva karāgrair eṣa nipīḍya sadyaḥ śaśadharamaharādau rāgavānuṣṇaraśmiḥ |

avakirati nitāntaṁ kāntiniryāsamabda-srutanavajalapāṇḍuṁ puṇḍarīkodareṣu ||

11.62||

pravikasati cirāya dyotitāśeṣaloke daśaśatakaramūrtāvakṣiṇīva dvitīye |

sitakaravapuṣāsau lakṣyate samprati dyaur vigalitakiraṇena vyaṅgitaikekṣaṇeva ||

11.63||

kumudavanamapaśri śrīmadambhojaṣaṇḍaṁ tyajati mudamulūkaḥ prītimāścakravākaḥ |

udayamahimaraśmiryāti śītāṁśurastaṁ hatavidhilasitānāṁ hī vicitro vipākaḥ ||

11.64||

kṣaṇamatuhinadhāmni preṣya bhūyaḥ purastād upagatavati pāṇigrāhavaddigvadhūnām |

drutataramupayāti sraṁsamānāṁśuko’sāv upapātiriti nīcaiḥ paścimāntena candraḥ

||11.65||

pralayamakhilatārālokamahnāya nītvā śriyamanatiśayaśrīḥ sānurāgāṁ dadhānaḥ |

gaganasalilarāśiṁ rātrikalpāvasāne madhuripur iva bhāsvāneṣa eko’dhiśete ||

11.66||

kṛtasakalajagadvibodho’vadhūtāndhakārodayaḥ kṣayitakumudatārakaśrīrviyogaṁ

nayankāminaḥ |

bahutaraguṇadarśanādabhyupetālpadoṣaḥ kṛtī tava varada karotu suprātamahnāmayaṁ

nāyakaḥ ||11.67||

## pratyūṣa-varṇanaḥ

--o)0(o--

(12)

### dvādaśaḥ sargaḥ

## prayāṇa-varṇanaḥ

itthaṁ rathāśvebha-niṣādināṁ prage

gaṇo nṛpāṇām atha toraṇād bahiḥ |

prasthāna-kāla-kṣama-veṣa-kalpanākṛta-

kṣaṇa-kṣepam udaikṣatācyutam ||12.1||

svakṣaṁ supatraṁ kanakojvaladyutiṁ javena nāgāñjitavantam uccakaiḥ |

āruhya tārkṣya nabhasīva bhūtale yayāvanudghātamukhena so’dhvanā ||12.2||

hastasthitākhaṇḍitacakraśālinaṁ dvajendrakāntaṁ śritavakṣasaṁ śriyā |

satyānuraktaṁ narakasya jiṣṇavo guṇair nṛpāḥ śāṅgiṇamanyayāsiṣuḥ ||12.3||

śuklaiḥ satārair mukulīkṛtaiḥ sthūlaiḥ kumudvatīnāṁ kumudākarair iva |

vyuṣṭaṁ prayāṇaṁ ca viyogavedanāvidūnanārīkamabhūtsamaṁ tadā ||12.4||

utkṣiptagātraḥ sma viḍambayannabhaḥ samutpatiṣyantamagendram uccakaiḥ |

ākuñcitaprohanirūpitakramaṁ kareṇurārohayate niṣādinam ||12.5||

svair aṁ kṛtāsphālanalalitānpuraḥ sphuratnūndarśitalāghavakriyāḥ |

vaṅgāvalagnaikasavalgapāṇayasturaṅgamānāruruhusturaṅgiṇaḥ ||12.6||

ahnāya yāvanna cakāra bhūyase niṣedivānāsanabandhamadhvane |

tīvrotthitāstāvadasahyaraṁhaso viśṛṅkhalaṁ śṛṅkhalakāḥ pratasthire ||12.7||

gaṇḍojvalāmujjvanābhicakrayā virājamānāṁ navayodaraśriyā |

kaścitsukhaṁ prāptumanāḥ susārathī rathīṁ yuyojādhidhurāṁ vadhūmiva ||12.8||

utthātumicchanvidhṛtaḥ puro balānnidhīyamāne bharabhāji yantrake |

ardhojjhitodgāravijharjharasvaraḥ svanāma ninye ravaṇaḥ sphuṭārthatām ||

12.9||

nasyāgṛhīto’pi dhuvanviṣāṇayoryugaṁ sasūtkāravivartitatrikaḥ |

goṇīṁ janana sma nidhātumuddhṛtāmanukṣaṇaṁ nokṣataraḥ pratīcchati ||12.10||

nānāvidhāviṣkṛsāmajasvaraḥ sahasravartmā capalair duradhyayaḥ |

gāndharvabhūyṣṭhatayā samānatāṁ sa sāmavedasya dadhau balodadhiḥ ||12.11||

pratyanyanāgaṁ caltastarāvatā nirasya kuṇṭhaṁ dadhatānyamaṅkuśam |

mūrdhānamūrdhvāyatadantamaṇḍalaṁ dhuvannarodhi dviradāṁ niṣādinā ||12.12||

samūrcchaducchṛṅkhalaśaṅkhanisvanaḥ svanaḥ prayāte paṭahasya śārṅgiṇi |

svānininye nitarāṁ mahānty api vyathāṁ dvayeṣām api medinīghṛtām ||12.13||

kālīyakakṣodavilepanaśriyaṁ diśaddiśamullasadaṁśumaddyuti |

khātaṁ khuraimudgabhujāṁ vipaprate gireradhaḥ kāñcanabhūmijaṁ rajaḥ ||

12.14||

mandraigajānāṁ rathamaṇḍalasvanair nijuhnuve tādṛśam eva bṛṁhitam |

tārair babhūve parabhāgalābhataḥ pariśphuṭaisteṣu turaṅgaheṣitaiḥ ||12.15||

anvetukāmo’vamatāṅguśagrahastirogataṁ sāṅguśamudvahaṣśiraḥ |

sthūloccayenāgamadantikagatāṁ gajo’grayātāgrakaraḥ kareṇukām ||12.16||

yanto’spṛśantaścaraṇair ivāvaniṁ javātprakīrṇair abhitaḥ prakīrṇakaiḥ |

adyāpi senāturagāḥ savismayair alūnapakṣā iva menire janaiḥ ||12.17||

ṛjvīrdadhānair avatatya kandharāścalāvacūḍāḥ kalāgharghararāravaiḥ |

bhūmirmahatyapyavilambitakramaṁ kramelakaistakṣaṇam eva cicchide ||12.18||

tūrṇa praṇetrā kṛtanādam uccakaiḥ praṇoditaṁ vesarayugmadhvani |

ātmīyanemikṣatasāndramedinīrajaścayākrāntabhayādivādravat ||12.19||

vyāvṛttavaktrair akhilaiścamūcarair vrajidbhir eva kṣaṇamīkṣitānanāḥ |

valgadgarīyaḥstanakamprakañcukaṁ yayusturaṅgādhiruho’varodhikāḥ ||12.20||

pādaiḥ puraḥ kūbariṇāṁ vidāritāḥ prakāmamākrāntatalāstato gajaiḥ |

bhagnonnatānantarapūritāntarā babhurbhuvaḥ kṛṣṭasamīkṛtā iva ||12.21||

durduntamupakṛtya nirastasādinaṁ sahāsahākāramalokayajjanaḥ |

paryāṇataḥ srastamurovilambinasturaṅgamaṁ pradrutamekayā diśā ||12.22||

bhūbhṛdbhir apyaskhalitāḥ khalūnnatair apyapahnavānā saritaḥ pṛthūr api |

anvarthasaṁjñayaiva paraṁ trimārgagā yayāvasaṅkhyaiḥ pathibhiścamūrasau ||

12.23||

trastau samāsannakareṇusūtkṛtānniyantari vyākulamuktarajjuke |

kṣiptāvarodhāṅganamutpathena gāṁ vilaṅghya laghvīṁ karabhau babhañjatuḥ ||

12.24||

srastāṅgasandhau vigatāśāpāṭave rujā nikāmaṁ vikalīkṛte rathe |

āptena tatkṣaṇā bhiṣajeva tatkṣaṇaṁ pracakrame laṅghanapūrvakaḥ kramaḥ ||

12.25||

dhūrbhaṅgasaṅkṣobhavidāritoṣṭrikā galanmadhuplāvitadūravartmani |

sthāṇau niṣaṅgiṇyanasi kṣaṇaṁ puraḥ śuśoca lābhāya kṛtakrayo vaṇik ||12.26||

bheribhir ākruṣṭamahāguhāmukho dhvajāṁśukaistarjitakandalīvanaḥ |

uttaṅgamātaṅgajitālaghūpalo balaiḥ sa paścātkiyate sma bhūdharaḥ ||12.27||

vanyebhadānānilagandhadadurdhurāḥ kṣaṇaṁ tarucchedavinoditakrudhaḥ |

vyāladvipā yantṛbhir unmatiṣṇavaḥ kathañcidīrādapanayena ninyire ||12.28||

tair vajayantīvanarājirājibhir giripraticchandamahāmataṅgajaiḥ |

bahvyaḥ prasarpajjanatānānadīśatair bhuvo balair antarāyāmababhūvire ||12.29||

tasthemuhūrta hariṇīvilocanaiḥ sadṛśi dṛṣṭvā nayanāni yoṣitām |

tvātha satrāsamanekavibhramakriyāvikārāṇi mṛgaiḥ palāyyata ||12.30||

nimnāni duḥkhādavatārya sādibhiḥ sayatnamākṛṣṭakaśāḥ śanaiḥ śanaiḥ |

utteruruttālakhurāravaṁ drutāḥ ślathīkṛtapragrahamarvatāṁ vrajāḥ ||12.31||

adhyadhvamārūḍhavataiva kenacitpratīkṣamāṇena janaṁ muhur dhṛtaḥ |

dākṣyaṁ hi sadyaḥ phaladaṁ yadagrataścakhāda dāserayuvā vanāvalīḥ ||12.32||

śaureḥ pratāpopanatair itastataḥ samāgataiḥ praśrayanamramūrtibhiḥ |

ekātapatrā pṛthivībhṛtāṁ gaṇair abhūdabahucchātratayā patākinī ||12.33||

āgacchato’nūcigajasya ghaṇḍayoḥ svanaṁ samāpakarṇya samākulāṅganāḥ |

dūrāpavartitabhāravāhaṇāḥ patho’pasrustvaritaṁ camūcarāḥ ||12.34||

ojasvivarṇojvalavṛttaśālinaḥ prasādino’nujjhita gotrasaṁvidaḥ |

ślokānupendrasya puraḥ sma bhūyaso guṇānsamuddiśya paṭhanti vandinaḥ ||

12.35||

niḥśeṣamākrāntamahītalo jalaiścalansamudro’pi samujjhati sthitim\* grāmeṣu

sainyair akarodavāritaiḥ kimavyavasthāṁ calito’pi keśavaḥ ||12.36||

kośātakīpuṣpagulucchakāntibhir mukhair vinidrolbaṇabāṇacakṣuṣaḥ |

grāmīṇavadhvastamalakṣitā janaiściraṁ mṛtānāmupari vyalokayan ||12.37||

goṣṭheṣu goṣṭhīkṛtamaṇḍalāsanānsanādamutthāya muhuḥ sa valgataḥ |

grāmyānapaśyatkapiśaṁ pipāsataḥ svagotrasaṅkīrtanabhāvitātmanaḥ ||12.38||

paśyankṛtārthair api vallavījano janādhināthaṁ na yayau vitṛṣṇatām |

ekāntamaugdhyānavabuddhavibhramaiḥ prasiddhavistāraguṇair vilocanaiḥ ||

12.39||

prītyā niyuktāṁllihatī stanandhayānnigṛhya pārīmubhayena jānunoḥ |

vardhiṣṇudhārādhvani rohiṇīḥ payaściraṁ nidadhau duhataḥ sa goduhaḥ ||

12.40||

abhyājato’bhyāgatatūrṇatarṇakānniryāṇahastasya purodudhukṣataḥ |

vargādgavāṁ huṅkṛticāru niryatīmarirmadhoraikṣata gomatatallikām ||12.41||

sa vrīhiṇāṁ yāvadapāsituṁ gatāḥ śukānmṛgaistāvadupadrutaśriyām |

kaidārikāṇāmabhitaḥ samākulāḥ sahāsamālokayati sma gopikāḥ ||12.42||

vyeddhumasmānavadhānataḥ purā calatyasavityupakarṇayannasau |

gītāni gopyāḥ kalamaṁ mṛgavrajo na nūnamattīti harivyalokayat ||12.43||

līlācalatstrīcaraṇāruṇotpalaskhalattulākoṭininādakomalaḥ |

śaurerupānūpamāpāharanmanaḥ svanāntarādunmadasārasāravaḥ ||12.44||

uccair gatāmaskhalitāṁ garīyasīṁ tadātidūrād api tasya gacchataḥ |

eke samūhurbalareṇusaṁhatiṁ śirobhir ājñāmapare mahībhṛtaḥ ||12.45||

prāyeṇa nīcān api medinībhṛto janaḥ samenaiva pathādhirohati |

senā murāreḥ patha eva sā punarmahāmahīdhrānparito’dhyarohayat ||12.46||

dantāgranirbhinnapayodamunmukhāḥ śiloccayānāruruhurmahīyasaḥ |

tiryakkaṭaplāvimadāmbunimnagāvipūryamāṇaśravaṇodaramaṁ dvipāḥ ||12.47||

ścyotamanmadāmbhakaṇakena kenacijjanasya jīmūtakadambakadyutā |

nagena garīyasoccakair arodhi panthāḥ pṛthudantaśālinā ||12.48||

piṣṭādripṛṣṭhāstarasā ca dantinaścalannijāṅgācaladurgamā bhuvaḥ ||

12.49bhagnadrumāścakruritastato diśaḥ samullasatketananākulāḥ |||

ālokayāmāsa harirmahīdharānadhiśrayantīrgajatāḥ paraḥśatāḥ |

utpātavātapratikūlapātinīrupatyakābhyo bṛhatīḥ śilā iva ||12.50||

śailādhirohābyasanādhikoddhuraiḥ payodharair āmalakīvanāśritāḥ |

taṁ parvatīyapramadāścacāyire vikāsavisphāritavibhramekṣaṇāḥ ||12.51||

sāvajñamunmīlya vilocane sakṛtkṣaṇaṁ mṛjendreṇa suṣupsunā punaḥ |

sainyānna yātaḥ samayāpi vivyathe kathaṁ surājambhavamanmathāthavā ||12.52||

utsedhanirdhūtamahīruhāṁ dhvajair janāvaruddhoddhatasindhuraṁhasām |

nāgair adhikṣiptamahāśilaṁ muhur balaṁ babhūvopari tanmahībhṛtām ||12.53||

śmaśrūyamāṇe maghujālake tarorgajena gaṇḍaṁ kaṣatā vidhūnite |

kṣudrābhir akṣudratarābhir ākulaṁ vidaśyamānena janena dudruve ||12.54||

nīte palāśinyucite śarīravatgajāntakenāntamadāntakarmaṇā |

sañcerurātmāna ivāparaṁ kṣaṇātkṣamāruhaṁ dehamiva plavaṅgamāḥ ||12.55||

prahvānatīva kvaciduddhatiśritaḥ kvacitprakāśānatha gahvaranāpi |

sāmyādapetāniti vāhinī harestadāticakrāma girīngurūn api ||12.56||

sa vyāptavatyā parito’pathāny api svasenayā sarva-pathīnayā tayā |

ambhobhir ullaṅghita tuṅgarodhasaḥ pratīpanāmnīḥ kurute sma nimnagāḥ ||

12.57||

yāvadvyagāhanta na dantināṁ ghaṭāsturaṅgamaistāvadudīritaṁ khuraiḥ |

kṣiptaṁ samīraiḥ saritāṁ puraḥ patajjalānyanaiṣīdraja eva paṅkatām ||12.58||

rantuṁ kṣatottuṅganitambabhūmayo muhur vrajantaḥ pramadaṁ madoddhatāḥ |

paṅgaṁ karāpākṛtaśaivalāṁśukāḥ samudragāṇāmudapādayannibhāḥ ||12.59||

rugṇorurodhaḥ paripūritāmbhasaḥ samasthalīkṛtya purātanīrnadīḥ |

kūlaṅkaṣaughāḥ saritasthāparāḥ pravartayāmāsuribhā madāmbubhiḥ ||12.60||

padmair ananvītavadhūmukhadyuto gatāḥ na haṁsaiḥ śriyamātapatrajām |

dūre’bhavanbhojavalayasya gacchataḥ śailopamātītagajasya nimnagāḥ ||12.61||

snagdhāñjanaśyāmatanūbhir unnatair nirantarālā kariṇāṁ kadambakaiḥ |

senā sudhākṣālitasaudhasampadāṁ purāṁ bahūnāṁ parabhāgamāpa sā ||12.62||

prāsadaśobhātiśayālubhiḥ pathi prabhonivāsāḥ paṭaveśmabhir babhuḥ |

nūnaṁ sahānena viyogaviklavā puraḥ puraśrīr api niryayau tadā ||12.63||

varṣma dvipānāṁ viruvanta uccakair vanecarebhyaściramācacakṣire |

gaṇḍasthalāgharṣagalanmadodakadravadramaskandhanilāyino’layaḥ ||12.64||

āyāmavadbhiḥ kariṇāṁ ghaṭāśatair adhaḥkṛtāṭṭālasapaṅktiruccakaiḥ |

dūṣyair jitodagragṛhāṇi sā camūratītya bhūyāṁsi purāṇyavartata ||12.65||

uddhūtam uccair dhvajinābhir aṁśubhiḥ prataptamabhyarṇatayāvivasvataḥ |

āhlādikahlārasamīraṇāhate puraḥ papātāmbhasi yamune rajaḥ ||12.66||

yā gharmabhānostanayāpi śītalaiḥ svasā yamasyāpi janasya jīvanaiḥ |

kṛṣṇāpi śuddheradhikaṁ vidhātṛbhir vihantumahāṁsi jalaiḥ paṭīyasī ||12.67||

yasyā mahānīlataṭīr iva drutāḥ prayānti pītvā himapiṇḍapāṇḍurāḥ |

kālīrapāstābhir ivānurañjitāḥ kṣaṇena bhinnāñjanavartā ghanāḥ ||12.68||

vyaktaṁ balīyān yadi heturāgamādapūrayatsā jaladhiṁ na jāhnavī |

gaṅgaughanirbhasmitaśambhukandharāsavarṇamarṇaḥ kathamanyathāsya tat ||

12.69||

abhyudyatasya kramituṁ javena gāṁ tamālanīlā girāṁ dhṛtāyatiḥ |

sīm eva sā tasya puraḥ kṣaṇaṁ babhau balāmburāśermahato mahāpagā ||12.70||

lolair aritraiścaraṇair ivābhito javātvrajantībhir asau sarijjanaiḥ |

naubhiḥ pratere paritaḥ plavoditabhramīnimīlallalanāvalambitaiḥ ||12.71||

tatpūrvamaṁsadvayasaṁ dvipādhipāḥ kṣaṇaṁ sahelāḥ parito jagāhire |

sadyastatasteruranāratasrutasvadānavāripracurīkṛtaṁ payaḥ ||12.72||

prothaiḥ sphuradbhiḥ sphuṭaśabdamunmukhaisturaṅgamair āyatakīrṇavāladhi |

utkarṇamudvāhitadhīrakandharair atīryatāgre taṭadattadṛṣṭibhiḥ ||12.73||

tīrtvā janenaiva nitāntadustarāṁ nadīṁ pratijñāmiva tāṁ garīyasīm |

śṛṅgair apaskīrṇamahattaṭībhuvāmaśobhatoccair naditaṁ kakudmatām ||12.74||

sīmantyamānā yadubhūbhṛtāṁ balair babhau taridbhir gavalāsitadyutiḥ |

sindūritānekapakaṅgaṇāṅkitā taraṅgiṇī veṇirivāyatā bhuvaḥ ||12.75||

avyāhatakṣipragataiḥ samucchritānanujjhitadrāmabirgarīyasaḥ |

nāvyaṁ payaḥkecidatāriṣurbhujaiḥ kṣipadbhir ūrmīnaparair ivormibhiḥ ||12.76||

vidalitamahākūlāmukṣṇāṁ viṣāṇavighaṭṭanair alaghucaraṇākṛṣṭagrāhāṁ

vipaṇibhir unmadaiḥ |

sapadi saritaṁ sā śrībharturbṛhadrathamaṇḍala-skhalilamullaṅghyaināṁ jagāma

varūthinī ||12.77||

## prayāṇa-varṇanaḥ

||12||

--o)0(o--

(13)

### trayodaśaḥ sargaḥ

## śrī-kṛṣṇa-samāgamaḥ

yamunām atītam atha śuśruvān amuṁ

tapasas tanūja iti nādhunocyate |

sa yadācalan nija-purād ahar niśaṁ

nṛpates tadādi samacāri vārtayā ||13.1||

yadubharturāgamanalabdhajanmanaḥ pramadādamān iva pure mahīyasi |

sahasā tataḥ sa sahito’nujanmabhir vasudhādhipo’bhimukhamasyaniryayau ||

13.2||

rabhasapravṛttakurucakradundubhidhvanibhir janasya badhirīkṛtaśruteḥ |

samavādi vaktṛbhir abhīṣṭasaṅkathāprakṛtārthaśeṣamatha hastasaṁjñayā ||13.3||

apadāntaraṁ ca paritaḥ kṣitikṣitāmapatandrutabhramitahemanemayaḥ |

javimārutāñcitaparasparopamakṣitireṇuketuvasanāḥ patākinaḥ ||13.4||

drutamadhvanannupari pāṇivṛttayaḥ paṇavā ivāśvacaraṇakṣatā bhuvaḥ |

nanṛtuśca vāridharadhīravāraṇadhvanihṛṣṭakūjitakalāḥ kalāpinaḥ ||13.5||

vrajator api praṇayapūrvamekatāmasurāripāṇḍusutasainyayostadā |

raruṣe viṣāṇibhir anukṣaṇaṁmitho madamūḍhabuddhiṣu vivekitā kutaḥ? ||13.6||

avaloka eva nṛpateḥ sma dūrato

rabhasād rathād avatarītum icchataḥ |

avatīrṇavān prathamam ātmanā harir

vinayaṁ viśeṣayati sambhrameṇa saḥ ||13.7||

vapuṣā purāṇapuruṣaḥ puraḥ kṣitau paripuñjyamānapṛthuhārayaṣṭinā |

bhuvanair nato’pi vihitāttmagauravaḥ praṇanāma nāma tanayaṁ pitṛṣvasuḥ ||

13.8||

mukuṭāṁśurañjitaparāgamagrataḥ sa na yāvadāpa śirasā mahītalam |

kṣitipena tāvadanapekṣitakramaṁ bhujapañjareṇa rabhasādagṛhyata ||13.9||

na mamau kapāṭataṭavistṛtaṁ tanau muravair imavakṣa urasi kṣamābhujaḥ |

bhujayostathāpi yugalena dīrghayorvikaṭīkṛtena parito’bhiṣasvaje ||13.10||

gatayā nirantaranivāsamadhyuraḥ parinābhi nūnamavamucya vārijam |

kurarājanirdaya nipīḍanābhayānmukhamadhyarohi muravidviṣaḥ śriyā ||13.11||

śirasi sma jighrati surāribandhane chalavāmanaṁ vinayavāmanaṁ tadā |

yaśaseva vīryavijitāmaradrumaprasavena vāsitaśiroruhe nṛpaḥ ||13.12||

sukhavedanāhṛṣitaromakūpayā śithilīkṛte’pi vasudevajanmani |

kurubharturaṅgalatayā na tatyaje vikasatkadambanikurambacārutā ||13.13||

itarān api kṣitibhujo’nujanmanaḥ pramanāḥ pramodapariphullacakṣuṣaḥ |

sa yathocitaṁ janasabhājanocitaḥ prasabhoddhṛtāsurasabho’sabhājayat ||

13.14||

samapetya tulyamahasaḥ śilāghanānghanapakṣadīrghatarabāhuśālinaḥ |

pariśiśliṣuḥ kṣitipatīnkṣitīśvarāḥ kuliśātpareṇa girayo girīniva ||13.15||

ibhakumbhatuṁṅgakaṭhinetaretarastanabhāradūravinivāritodarāḥ |

pariphullagaṇḍaphalakāḥ parasparaṁ parirebhir e kukurakauravastriyaḥ ||

13.16||

rathavājipattikariṇīsamākulaṁ tadanīkayoḥ samagata dvayaṁ mithaḥ |

dadhire pṛthakkariṇa eva dūrato mahatāṁ hi sarvam athavā janātigam ||13.17||

adhiruhyatāmiti mahībhṛtoditaḥ kapiketunārpitakaro rathaṁ hariḥ |

avalambitailavilapāṇipallavaḥ śrayati sma meghamiva meghavāhanaḥ ||13.18||

rathamāsthitasya ca purābhivartinastisṛṇāṁ purāmiva ripormuradviṣaḥ |

atha dharmamūrtiranurāgabhāvitaḥ svayamādita pravayaṇaṁ prajāpatiḥ ||13.19||

śanakair athāsya tanujālakāntarasphuritakṣapākarakarotkarākṛti |

pṛthuphenakūṭamiva nimnagāpatermarutaśca sūnuraghuvatprakīrṇakam ||13.20||

vikasatkalāyakusumāsitadyuteralaghūḍupāṇḍu jagatāmadhīśituḥ |

yamunāhradoparigahaṁsamaṇḍaladyutijiṣṇu jiṣṇurabhṛtoṣṇavāraṇam ||13.21||

pavanātmajendrasutamadhyavartinā nitarāmaroci rucireṇa cakriṇā |

dadhateva yogamubhayagrahāntarasthitikāritaṁ durudharākhyamindunā ||13.22||

vaśinaṁ kṣiterayanayāviveśvaraṁ niyamo yamaśca niyataṁ yatiṁ yathā |

vijayaśriyā vṛtamivārkamārutāvanusasratustamatha dasrayoḥ sutau ||13.23||

muditaistadeti ditijanmanāṁripāvavinīyasambhramavikāsibhaktibhiḥ |

upasedivadbhir upadeṣṭarīva tair vavṛte vinītamavinītaśāsibhiḥ ||13.24||

gatayorabhedamiti sainyayostayoratha bhānutajahnutanayāmbhasor iva |

pratināditāmaravimānamānakair nitarāṁ mudā paramayeva dadhvane ||13.25||

makhamākṣituṁ kṣitipaterupeyuṣāṁ paritaḥ prakalpitaniketanaṁ bahiḥ |

uparudhyamānamiva bhūbhṛtāṁ balaiḥ puṭabhedanaṁ danusutāriraikṣata ||13.26||

pratinādapūritadigantaraḥ patanpuragopuraṁ prati sa sainyasāgaraḥ |

ruruce himācalaguhāmukhonmukhaḥ payasāṁ pravāha iva saurasaindhavaḥ ||

13.27||

asakṛdgṛhītabahudehasambhavastadasau vibhaktanavagopurāntaram |

puruṣaḥ puraṁ praviśati sma pañcabhiḥ samamindriyair iva narendrasūnubhiḥ ||

13.28||

tanubhistrinetranayanānavekṣitasmaravigrahadyutibhir adyutannarāḥ |

pramadāśca yatra khalu rājayakṣmaṇaḥ parato niśākaramanoramair mukhaiḥ ||

13.29||

avalokanāya suravidviṣāṁ dviṣaḥ paṭahapraṇādavihitopahūtayaḥ |

avadhīritānyakaraṇīyasatvarāḥ pratirathyamīyuratha paurayoṣitaḥ ||13.30||

abhivīkṣya sāmikṛtamaṇḍanaṁ yatīḥ kararuddhanīvigaladaṁśukāḥ striyaḥ |

dadhire’dhibhitti paṭahapratisvanaiḥ sphuṭamaṭṭahāsamiva saudhapaṅktyaḥ ||

13.31||

rabhasena hārapadadantakāñcayaḥ pratimūrdhajaṁ nihitakarṇapūrakāḥ |

parivartitāmbarayugāḥ samāpatanvalayīkṛtaśravaṇapūrakāḥ striyaḥ ||13.32||

vyatanodapāsya caraṇaṁ prasādhikākarapallavādrasavaśena kācana |

drutayāvakaikapadacitritāvaniṁ padavīṁ gateva girijā harārdhatām ||13.33||

vyacalanviśaṅkaṭakaṭīrakasthalīśikharaskhalanmukharamekhalākulāḥ |

bhavanāni tuṅgatapanīyasaṅkramakramaṇakvaṇatkanakanūpurāḥ striyaḥ ||13.34||

adhirukmamandiragavākṣamullasatsadṛśo rarāja murajiddidṛkṣayā |

vadanāravindamudayādrikandarāvivarodarasthatamivendumaṇḍalam ||13.35||

adhirūḍhayā nijaniketam uccakaiḥ pavanāvadhūtavasanāntayaikayā |

vihitopaśobhamupayāti mādhave nagaraṁ vyarocata patākayeva tat ||13.36||

karayugmapadmamukulāpavarjitaiḥ prativeśma lājakusamair avākiran |

avadīrṇaśuktipuṭamuktamauktikaprakarair iva priyarathāṅgamaṅganāḥ ||13.37||

himamuktacandraruciraḥ sapadmako madayandvijāñjanitamīnaketanaḥ |

abhavatprasāditasuro mahotsavaḥ pramadājanasya sa cirāya mādhavaḥ ||13.38||

dharaṇīdharendrahiturbhayādasauviṣamekṣaṇaḥ sphuṭamamūrna paśyati |

madanenavītabhayamityadhiṣṭhitāḥ kṣaṇamīkṣate sma sa purovilāsinīḥ ||13.39||

vipulena sāgaraśayasyakukṣiṇā bhuvanāni yasya papire yugakṣaye |

madavibhramāsakalayā pape punaḥ sa purastriyaikatamayaikayā dṛśā ||13.40||

adhikonnamadghanapayodharaṁ muhuḥ pracalatkalāpikalaśaṅkhakasvanā |

abhikṛṣṇamaṅgulimukhena kācana drutamekakarṇavivaraṁ vyaghaṭṭayat ||13.41||

paripāṭalābjadalacāruṇāsakṛccalitāṅgulīkisalayena pāṇinā |

saśiraḥprakampamaparā ripuṁ madhoranudīrṇavarṇanibhṛtārthamāhvayat ||13.42||

nalināntikopahitapallavaśriyā vyavadhāya cāru mukhamekapāṇinā |

sphuritāṅgulīvivaraniḥsṛtollasaddaśanaprabhāṅguramajṛmbhatāparā ||13.43||

valayārpitāsitamahopalaprabhābahulīkṛtapratanuromarājinā |

harivīkṣaṇākṣaṇikacakṣuṣānyayā karapallavena galadambaraṁ dadhe ||13.44||

nijasaurabhabhramitabhṛṅgapakṣativyajanānilakṣayitagharmavāriṇaḥ |

abhiśauri kācidanimeṣadṛṣṭinā puradevateva vapuṣā vyabhāvyata ||13.45||

abhiyāti naḥ satṛṣa eva cakṣuṣo harirityakhidyata nitambinījanaḥ |

na viveda yaḥ satatamenamīkṣate na vitṛṣṇatāṁ vrajati khalvasāv api ||13.46||

akṛtasvasadmagamanādaraḥ kṣaṇaṁ lipikarmanirmita iva vyatiṣṭhata |

gatamacyutena saha śūnyatāṁ gataḥ pratipālayanmana ivāṅganājanaḥ ||13.47||

alasair madena sudṛśaḥ śarīrakaiḥ svagṛhānprati pratiyayuḥ śanaiḥ śanaiḥ |

alaghuprasārita vilocanāñjalidrutapītamādhavarasaughanirbharaiḥ ||13.48||

navagandhavārivirajīkṛtāḥ puro ghanadhūpadhūma kṛtareṇuvibhramāḥ |

pracuroddhatadhvajavilambivāsasaḥ puravīthayo’tha hariṇātipetire ||13.49||

upanīya bindusaraso mayena yā maṇidāru cāru kila vārṣaparvaṇam |

vidadhe’vadhūtasurasadmasampadaṁ samupāsadatsapadi saṁsadaṁ sa tām ||

13.50||

adhirātri yatra nipatannabholihāṁ kaladhautadhautaśilāveśmanāṁ rucau |

punarapyavāpadiva dugdhavāridhikṣaṇagarbhavāsamanidāghadīdhitiḥ ||13.51||

layaneṣu lohitakanirmitā bhuvaḥ śitiratnaraśmiharitīkṛtāntarāḥ |

jamadagnisūnupitṛtarpaṇīrapovahati sma yā viralaśaivalā iva ||13.52||

viśadāśmakūṭaghaṭitāḥ kṣapākṛtaḥ kṣaṇadāsu yatra ca rucekatāṁ gatāḥ |

gṛhapaṅktayaściramatīyire janaistamasīva hastaparimarśasūcitāḥ ||13.53||

nilayeṣunaktamasitāśmanāṁ cayair bisinīvadhūparibhavaspuṭāgasaḥ |

muharatrasadbhir api yatra gauravācchaśalāñchanāṁśava upāṁśu jadhnire ||

13.54||

sukhinaḥ puro’bhimukhatāmupāgataiḥ pratimāsu yatra gṛharatnabhittiṣu |

navasaṅgamair abibharuḥ priyājanaiḥ pramadaṁ trapābharaparāṅmukhair api ||

13.55||

tṛṇavāñchayā muhur avāñcitānanānnicayeṣu yatra haritāśmaveśmanām |

rasanāgralagnakiraṇāṅkurāñjano hariṇāngṛhītakavalānivaikṣata ||13.56||

vipulālavālabhṛtavāridarpaṇapratimāgatair abhivirejurātmabhiḥ |

yadupāntikeṣu dadhato mahīruhaḥ sapalāśarāśimiva mūlasaṁhatim ||13.57||

uragendramūrdharuharatnasannidher muhur unnatasya rasitaiḥ payomucaḥ |

abhavanyadaṅgaṇabhuvaḥ samucchvasannavavālavāyajamaṇisthalāṅkurāḥ ||13.58||

nalinī nigūḍhasalilā ca yatra sā sthalamityadhaḥ patati yā suyodhane |

anilātmajaprahasanākulākhilakṣitipakṣayāgamanimittatāṁ yayau ||13.59||

hasituṁ pareṇa paritaḥ parisphuratkaravālakomalarucāvupekṣitaiḥ |

udakarṣi yatra jalaśaṅkayā janair muhur indranīlabhuvi dūramambaram ||13.60||

abhitaḥ sado’tha haripāṇḍavau rathādamalāṁśumaṇḍalasamullasattanū |

avateraturnayananandanau nabhaḥ śaśibhārgavāvudayaparvatādiva ||13.61||

tadalakṣyaratnamayakuḍyamādarādabhidhātarītaiḥita ityatho nṛpe |

dhavalāśmaraśmipaṭalāvibhāvitapratihāramāviśadasau sadaḥ śanaiḥ ||13.62||

navahāṭakeṣṭakacitaṁ dadarśa sa kṣitipasya pastyamatha tatra saṁsadi |

gaganaspṛśāṁ maṇirucāṁ cayena yatsadanānyudayasmayata nākinām api ||13.63||

udayādrimūrdhni yugapaccakāsatordinanāthapūrṇaśaśinorasambhavām |

rucimāsane ruciradhāmni bibhratāvalaghunyatha nyaṣadatāṁ nṛpācyutau ||

13.64||

sutarāṁ sukhena sakalaklamacchidā sanidādhamaṅgamiva mātariśvanā |

yadunandanena tadudanvataḥ payaḥ śasineva rājakulamāpa nandathum ||13.65||

anavadyavādyalayagāmi komalaṁ navagītamapyanavagītatāṁ dadhat |

sphuṭasātvikāṅgikamanṛtyadujjvalaṁ savilāsalāsikavilāsanījanaḥ ||13.66||

sakale ca tatra gṛhamāgate harau nagare’pyakālamahamādideśa saḥ |

satatotsavaṁ taditi nūnanmunmudo rabhasena vismṛtamabhūnmahībhṛtaḥ ||13.67||

harirākumāramakhilābhidhānavitsvajanasya vārtamayamayamanvayuṅkta ca |

mahatīm api śriyamavāpya vismayaḥ sujano na vismarati jātu kiñcana ||13.68||

martyalokaduravāpamavāptarasodayaṁ nūtanatvamatiriktatayānupadaṁ dadhat |

śrīpatiḥ patirasāvavaneśca parasparaṁ saṅkathāmṛtamanekamasisvadatāmamubhau ||

13.69||

śrī-kṛṣṇa-samāgamo nāma

trayodaśaḥ sargaḥ

||13||

--o)0(o--

(14)

### caturdaśaḥ sargaḥ

## śrī-kṛṣṇārghya-dānaḥ

taṁ jagāda giram udgirann iva

sneham āhita-vikāsayā dṛśā |

yajña-karmaṇi manaḥ samādadhad

vāg-vidāṁ varam akad-vado nṛpaḥ ||14.1||

lajjate na gaditaḥ priyaṁ paro vaktur eva bhavati trapādhikā |

vrīḍametina tava priyaṁ vadanhrīmatātrabhavataiva bhūyate ||14.2||

toṣameti vitathaiḥ stavaiḥ paraste ca tasya sulabhāḥ śarīribhiḥ |

asti na stutivaco’nṛtaṁ tava stotrayogyana ca tena tuṣyasi ||14.3||

bahv api priyamayaṁ tava bruvanna vrajatyanṛtavāditāṁ janaḥ |

sambhavanti yadadoṣadūṣite sārva sarva-guṇasampadastvayi ||14.4||

sā vibhūtiranubhāva sampadāṁ bhūyasī tava yadāyatāyati |

etadūḍhagurubhāra bhārataṁ varṣamadya mama vartate vaśe ||14.5||

saptatantumadhigantumicchataḥ kurvanugrahamanujñayā mama |

mūlatāmupagate prabho tvayi prāpi dharmamayavṛkṣatā mayā ||14.6||

sambhṛtopakaraṇena nirmalāṁ kartumiṣṭimabhivāñchatā mayā |

tvaṁ samīraṇa iva pratīkṣitaḥ karṣakeṇa valajānpupūṣatā ||14.7||

vītavighnamanaghena bhāvitā sannidhestava makhena me’dhunā |

ko vihantumalamāsthitodaye vāsaraśriyamaśītadīdhitau ||14.8||

svāpateyamadhigamya dharmataḥ paryapālayamavīvṛdhaṁ ca yat |

tīrthagāmī karavai vidhānatastajjuṣasva juhavāni cānale ||14.9||

pūrvamaṅga juhudhi tvam eva vā snātavatyavabhṛthe tatastvayi |

somapāyini bhaviṣyate mayā vāñchitottamavitānayājinā ||14.10||

kiṁ vidheyamanayā vidhīyatāṁ tvatprasādajitayārthasampadā |

śādhi śāsaka jagattrayasya māmāśravo’smi bhavataḥ sahānujaḥ ||14.11||

taṁ vadantamiti viṣṭaraśravāḥ śrāvayannatha samastabhūbhṛtaḥ |

vyājahāra daśanāṁśumaṇḍalavyājahāra śabalaṁ dadhadvapuḥ ||14.12||

sāditākhilanṛpaṁ mahanmahaḥ samprati svanayasampadaiva te |

kiṁ parasya sa guṇaḥ samaśnute pathyavṛttir api yadyarogitām ||14.13||

tatsurājñi bhavati sthite punaḥ kaḥ kratuṁ yajatu rājalakṣaṇam |

uddhṛtau bhavati kasya vā bhuvaḥ śrīvarāhamapahāya yogyatā ||14.14||

śāsane’pi guruṇi vyavasthitaṁ kṛtyavastuṣu niyuṅkṣva kāmataḥ |

tvatprayojanaghanaṁ dhanañjayādanya eva iti māṁ ca māvagāḥ ||14.15||

yastaveha savane na bhūpatiḥ karma karmakaravatkariṣyati |

tasya neṣyati vapuḥ kabandhatāṁ bandhur eva jagatāṁ sudarśanaḥ ||14.16||

ityudīritagiraṁ nṛpastvayi śreyasi sthitavati sthirā mama |

sarva-sampaditi śaurimuktavānudvahanmudamudasthita kratau ||14.17||

ānanena śaśinaḥ kalāṁ dadhaddarśanakṣayitakāmavigrahaḥ |

āplutaḥ sa vimalair jalair abhūdaṣṭamūrtidharamūrtiraṣṭamī ||14.18||

tasya sāṅkhyapuruṣeṇa tulyatāṁ bibhrataḥ svayamakurvataḥ kriyāḥ |

kartṛtā tadupalambhato’bhavadvṛttibhāji karaṇe yathartviji ||14.19||

śabditāmanapaśabdam uccakair vākyalakṣaṇavido’nuvākyayā |

yājyayā yajanakarmiṇo’tyajandravyajātamapadiśya devatām ||14.20||

saptamabhedakarakalpitasvaraṁ sāma sāmavidasaṅgamujjagau |

tatra sūnṛtagiraśca sūrayaḥ puṇyamṛgyajuṣamadhyagīṣata ||14.21||

baddhadarbhamayakāñcidāmayā vīkṣitāni yajamānajāyayā |

śuṣmaṇi praṇayanādisaṁskṛte tair havīṁṣi juhavāmbabhūvire ||14.22||

nāṣñjasā nigadituṁ vibhaktibhir vyaktibhiśca nikhilābhir āgame |

tatra karmaṇi viparyaṇīnaman mantramūhakuśalaḥ prayogiṇaḥ ||14.23||

saṁśayāya dadhatoḥ sarūpatā dūrabhinnaphalayoḥ kriyāṁ prati |

śabdaśāsanavidaḥ samāsayorvigrahaṁ vyavasasuḥ svareṇa te ||14.24||

lolahetirasanāśataprabhāmaṇḍalena lasatā hasanniva |

prājyamājyamasakṛdvaṣaṭkṛtaṁ nirmalīmasamalīḍha pāvakaḥ ||14.25||

tatra mantrapavitaṁ haviḥ kratāvaśnato na vapur eva kevalam |

varṇasampadamatisphuṭāṁ dadhannāma cojjvalamabhūddhavirbhujaḥ ||14.26||

sparśamuṣṇamucitaṁ dadhacchikhī yaddadāha haviradbhutaṁ na tat |

gandhato’pi hutahavyasambhavāddehināmadahadoghamaṁhasām ||14.27||

unnamansapadi dhūmrayandiśaḥ sāndratāṁ dadhadadhaḥkṛtāmbudaḥ |

dyāmiyāya dahanasya ketanaḥ kīrtayanniva divaukasāṁ priyam ||14.28||

nirjitākhilamahārṇavauṣadhisyandasāramamṛtaṁ vavalgire |

nākinaḥ katham api pratīkṣituṁ hūyamānamanale viṣehire ||14.29||

tatra nityavihitopahūtiṣu proṣiteṣu patiṣu dyuyoṣitām |

gumphitāḥ śirasi veṇayo’bhavanna praphullasurapādapasrajaḥ ||14.30||

prāśurāśu havanīyam atra yattena dīrghamamaratvamadhyaguḥ |

uddhatānadhika medhitaujaso dānavāṁśca vibudhāḥ vijigyire ||14.31||

nāpacāramagamankkaccitkriyāḥ sarvam atra samapādi sādhanam |

atyaśerata parasparaṁ dhiyaḥ sattriṇāṁ narapateścasampadaḥ ||14.32||

dakṣiṇīyamavagamya paṅktiśaḥ paṅktipāvanamatha dvijavrajam |

dakṣiṇaḥ kṣitipatirvyaśiśraṇaddakṣiṇāḥ sadasi rājasūyakīḥ ||14.33||

vāripūrvamakhilāsu satkriyālabdhaśuddhiṣu dhanāni bījavat |

bhāvi bibhrati phalaṁ mahaddvijakṣetrabhūmiṣu narādhipo’vapat ||14.34||

kiṁ nu citramadhivedi bhūpatirdakṣayandvijagaṇānapūyata |

rājataḥ pupuvire nirenasaḥ prāpya te’pi vimalaṁ pratigraham ||14.35||

sa svahastakṛtacihnaśāsanaḥ pākaśāsanasamānaśāsanaḥ |

āśaśāṅkatapanārṇavasthitorviprasādakṛta bhūyasīrbhuvaḥ ||14.36||

śuddhamaśrutivirodhi bibhrataṁ śāstramujjvalavarṇasaṅkaraiḥ |

pustakaiḥ samamasau gaṇaṁ muhur vācyamānamaśṛṇoddvijanmanām ||14.37||

tatpraṇītamanasāmupeyuṣāṁ draṣṭumāhavanamagrajanmanām |

ātitheyamanivāritātithiḥ kartumāśramaguruḥ sa nāśramat ||14.38||

mṛgyamāṇam api yaddurāsadaṁ bhūrisāramupanīya tatsvayam |

āsatāvasarakāṅkṣiṇo bahistasya ratnamupadīkṛtaṁ nṛpāḥ ||14.39||

eka eva vasu yaddadau nṛpastatsamāpakamatarkyata kratoḥ |

tyāgaśālini tapaḥsute yayuḥ sarva-pārthivadhanāny api kṣayam ||14.40||

prītirasya dadato’bhavattathā yena tatpriyacikīrṣavo nṛpāḥ |

sparśitair adhikamāgamanmudaṁ nādhiveśma nihitair upāyanaiḥ ||14.41||

yaṁ laghuny api laghūkṛtāhitaḥ śiṣyabhūtamaśiṣatsa karmaṇi |

saspṛhaṁ nṛpatibhir nṛpo’parair gauraveṇa dadṛśetarāmasau ||14.42||

ādyakolatulitāṁ prakampanaiḥ kampitāṁ muhur anīdṛgātmani |

vāciropitavatāmunā mahīṁ rājakāya viṣayā vibhejire ||14.43||

āgatādvyavasitena cetasā sattvasampadavikārimānasaḥ |

tatra nābhavadasau mahāhave śātravādiva parāṅmukho’rthinaḥ ||14.44||

naikṣatārthinamavajñayā muhur yācitastu na ca kālamākṣipat |

nāditālpamatha na vyakatthayaddattamiṣṭam api nānvaśeta saḥ ||14.45||

nirguṇo’pi vimukho na bhūpaterdānaśauṇḍamanasaḥ puro’bhavat |

varṣukasya kimapaḥ kṛtonnaterambudasya parihāryamūṣaram ||14.46||

prema tasya na guṇeṣu nādhikaṁ na sma veda na guṇāntaraṁ ca saḥ |

ditsayā tad api pārthivo’rthinaṁ guṇyaguṇya iti na vyajīgaṇat ||14.47||

darśanānupadam eva kāmataḥ svaṁ vanīyakajane’dhigacchati |

prārthanārtharahitaṁ tadābhavaddīyatāmiti vaco’tisarjane ||14.48||

nānavāptavasunār'thakāmyatā nācikitsitagadena rogiṇā |

icchatāśitumanāśuṣā na ca pratyagāmi tadupeyuṣā sadaḥ ||14.49||

svādayanrasamanekasaṁskṛtaprākṛtair akṛtapātrasaṅkaraiḥ |

bhāvaśuddhisahitair mudaṁ jano nāṭakair iva babhāra bhojanaiḥ ||14.50||

rakṣitāramiti tatra karmaṇi nyasya duṣṭadamanakṣamaṁ harim |

akṣatāni niravartayattadā dānahomayajanāni bhūpatiḥ ||14.51||

eka eva susakhaiṣa sunvatāṁ śaurirityabhinayādivoccakaiḥ |

yūparūpakamanīnamadbhujaṁ bhūścaṣālatulitāṅgulīyakam ||14.52||

ittham atra vitatakrame kratau vīkṣya dharmamatha gharmajanmanā |

arghadānamanucodito vacaḥ sabhyamabhyadhita śantanoḥ sutaḥ ||14.53||

ātmanaiva guṇadoṣakovidaḥ kiṁ na vetsi karaṇīyavastuṣu |

yattathāpi na gurūnnapṛcchasi tvaṁ kramo’yamiti tatra kāraṇam ||14.54||

snātakaṁ gurumabhīṣṭamṛtvijaṁ saṁyujā ca saha medinīpatim |

arghabhāja iti kīrtayanti ṣaṭ te ca te yugapadāgatāḥ sadaḥ ||14.55||

śobhayanti paritaḥ pratāpino mantraśaktivinivāritāpadaḥ |

tvanmakhamukhabhuvaḥ svayambhuvo bhūbhujaśca paralokajiṣṇavaḥ ||14.56||

ābhajanti guṇinaḥ pṛthakpṛthakpārtha satkṛtimakṛtrimāmamī |

eka eva guṇavattamo’thavāpūjya ityayamapīṣyate vidhiḥ ||14.57||

atra caiṣa sakale’pibhāti māṁ pratyaśeṣaguṇabandhurarhati |

bhūmidevanaradevasaṅgame pūrvadevaripurarhaṇāṁ hariḥ ||14.58||

martyamātramavadīdharadbhavānmainamānamitadaityadānavam |

aṁśa eṣa janatātivartino vedhasaḥ pratijanaṁ kṛtasthiteḥ ||14.59||

dhyeyamekamapathe sthitaṁ dhiyaḥ stutyamuttamamatītavākpatham |

āmananti yamupāsyamādarād dūravartinamatīva yoginaḥ ||14.60||

padmabhūriti sṛjañjagadrajaḥ satvamacyuta iti sthitiṁ nayan |

saṁharanhara iti śritastamasraidhameṣa bhajati tribhir guṇaiḥ ||14.61||

sarva-vedinamanādimāsthitaṁ dehināmanujighṛkṣayā vapuḥ |

kleśakarmaphalabhogavarjitaṁ puṁviśeṣamamumīśvaraṁviduḥ ||14.62||

bhaktimanta iha bhaktavatsale santatasmaraṇarīṇakalmaṣāḥ |

yānti nirvahaṇamasya saṁsṛtikleśanāṭakaviḍambanāvidheḥ ||14.63||

grāmyabhāvamapahātumicchavo yogamārgapatitena cetasā |

durgamekamapunarnivṛttaye yaṁ viśanti vaśinaṁ mumukṣavaḥ ||14.64||

āditāmajananāya dehināmantatāṁ ca dadhate’napāyine |

bibhrate bhuvamadhaḥ sadātha ca brahmaṇo’pyupari tiṣṭhate namaḥ ||14.65||

kevalaṁ dadhati kartṛvācinaḥ pratyayāniha na jātu karmaṇi |

dhātavaḥ sṛjatisaṁhṛśāstayaḥ stautiratra viparītakārakaḥ ||14.66||

pūrvameṣa kila sṛṣṭavānapastāsu vīryamanivāryamādadhau |

tacca kāraṇamabhūddhiraṇmayaṁ brahmaṇo’sṛjadasāvidaṁ jagat ||14.67||

matkuṇāviva purā pariplavau sindhunāthaśayane niṣeduṣaḥ

gacchataḥ sma madhukaiṭabhau vibhoryasya naidrasukhavighnatāṁ kṣaṇam ||

14.68||

śrautamārgasukhagānakovidabrahmaṣaṭcaraṇagarbhamujjvalam |

śrīmukhendusavidhe’pi śobhate yasya nābhisarasīsaroruham ||14.69||

satyavṛttam api māyinaṁ jagadvṛddhamapyucitanidramarbhakam |

janma bibhratamajaṁ navaṁ budhā yaṁ purāṇapuruṣaṁ pracakṣate ||14.70||

skandhadhūnanavisārikesarakṣiptasāgaramahāplavāmayam |

uddhṛtāmiva muhūrtamaikṣata sthūlanāsikavapurvasundharām ||14.71||

divyakesarivapuḥ suradviṣo naiva labdhaśamamāyudhair api |

durnivāraraṇakaṇḍu komalair vakṣa eṣa niradārayannakhaiḥ ||14.72||

vāridher iva karāgravīcibhir diṅmataṅgajamukhānyabhighnataḥ |

yasya cārunakhaśuktayaḥ sphuranmauktikaprakaragarbhatāṁ dadhuḥ ||14.73||

dīptinirjitavirocanādayaṁ gāṁ virocanasutādabhīpsataḥ |

ātmabhūravarajākhilaprajaḥ svarpateravarajatvamāyayau ||14.74||

kiṁ kramiṣyati kilaiṣa vāmano yāvaditthamahasanna dānavāḥ |

tāvadasya na mamau nabhastale laṅghitārkaśaśimaṇḍalaḥ kramaḥ ||14.75||

gacchatāpi gaganāgram uccakair yasya bhūdharagarīyasāṅghriṇā |

krāntakandhara ivābalo baliḥ svargabharturagamatsubandhatām ||14.76||

kāmato’sya dadṛśurdivaukaso dūramūrumalinīlamāyatam |

vyomni divyasaridambupaddhatispardhayeva yamunaughamutthitam ||14.77||

yasya kiñcidapakartumakṣamaḥ kāyanigrahagṛhītavigrahaḥ |

kāntavaktrasadṛśākṛtiṁ kṛtī rāhurindumadhunāpi bādhate ||14.78||

sampradāyavigamādupeyuṣīr eva nāśamavināśivigrahaḥ |

smartumapratihatasmṛtiḥ śrutīrdatta ityabhavadatrigotrajaḥ ||14.79||

reṇukātanayatāmupāgataḥ śātitapracurapatrasaṁhati |

lūnabhūribhujaśākhamujjhitacchāyamarjunavanaṁ vyadhādayam ||14.80||

eṣa dāśarathibhūyametya ca dhvaṁsitoddhatadaśānanām api |

rākṣasīmakṛta rakṣitaprajastejasādhikavibhīṣaṇāṁ purīm ||14.81||

niṣprahantumamareśavidviṣām arthitaḥ svayamatha svayambhuvā |

samprati śrayati sūnutāmayaṁ kaśyapasya vasudevarūpiṇaḥ ||14.82||

tāta nodadhiviloḍanaṁ prati tvadvinātha vayamutsahāmahe |

yaḥ surair iti suraughavallabho ballavaiśca jagade jagatpatiḥ ||14.83||

nāttagandhamavadhūya śatrubhiśchāyayā ca śamitāmaraśramam |

yo’bhimānamiva vṛtravidviṣaḥ pārijātamudamūlayaddivaḥ ||14.84||

yaṁ sametya ca lalāṭalekhayā bibhrataḥ sapadi śambhuvibhramam |

caṇḍamārutamiva pradīpavaccedipasya niravādvilocanam ||14.85||

yaḥ kolatāṁ ballavatāṁ ca bibhraddaṁṣṭrāmudasyāśu bhujāṁ ca gurvīm |

magnasya toyāpadi dustarāyāṁ gomaṇḍalasyoddharaṇaṁ cakāra ||14.86||

dhanyo’si yasya harireṣa samakṣa eva dūrād api kratuṣu yajvabhir ijyate yaḥ |

datvārgham atrabhavate bhuvaneṣu yāvatsaṁsāramaṇḍalamavāpnuhi sādhuvādam ||

14.87||

bhīṣmoktaṁ taditi vaco niśamya samyak sāmrājyaśriyamadhigacchatā nṛpeṇa |

datter'dhe mahati mahībhṛtāṁ puro’pi trailokye madhubhidabhūdanargha eva ||

14.88||

śrī-kṛṣṇārghya-dāno nāma

caturdaśaḥ sargaḥ

||14||

--o)0(o--

(15)

### pañcadaśaḥ sargaḥ

## apaśakunāvirbhāvaḥ

atha tatra pāṇḍu-tanayena

sadasi vihitaṁ muradviṣaḥ |

mānam asahata na cedipatiḥ

para-vṛddhi-matsari mano hi māninām ||15.1||

pura eva śārṅgiṇi sa-vair am

atha punar amuṁ tad-arcayā |

manyur abhajad avagāḍhataraḥ

sama-doṣa-kāla iva dehinaṁ jvaraḥ ||15.2||

abhitarjayanniva samastanṛpagaṇamasāvakampayat |

lolamukuṭamaṇiraśmi śanair aśanaiḥ prakampitajagattrayaṁ śiraḥ ||15.3||

sa vamanruṣāśru ghanagharmavigaladurugaṇḍamaṇḍalaḥ |

svedajalakaṇakarālakaro vyarucatprabhinna iva kuñjarastridhā ||15.4||

sa nikāmagharmitamabhīkṣṇamadhuvadavadhūtarājakaḥ |

kṣiptabahulajalabindu vapuḥ pralayārṇavotthita ivādiśūkaraḥ ||15.5||

kṣaṇamāśliṣaddghaṭitalaiḥḷḥaśikharakaṭhināṁsamaṇḍalaḥ |

stambhamupahitavidhūtimasāvadhikāvadhūnitasamastasaṁsadam ||15.6||

kanakāṅgadadyutibhir asya gamitamarucatpiśaṅgatām |

krodhamayaśikhiśikhāpaṭalaiḥ paritaḥ parītamiva bāhumaṇḍalam ||15.7||

kṛtasannidhānamiva tasya punar api tṛtīyacakṣuṣā |

krūramajani kuṭilabhru gurubhrukuṭīkaṭhoritalalāṭamānanam ||15.8||

atiraktabhāvamupagamya kṛtamatiramuṣya sāhase |

dṛṣṭiragaṇitabhayāsilatāmalambate sma sabhayā sakhīmiva ||15.9||

karakuḍmalena nijamūrumurutaranagāśmakarkaśam |

trastacapalacalamānajanaśrutabhīmanādamayamāhatoccakaiḥ ||15.10||

iti cakrudhe bhṛśamanena nanu mahadavāpya vipriyam |

yāti vikṛtim api saṁvṛtimatkimu yannisarganiravagrahaṁ manaḥ ||15.11||

prathamaṁ śarīrajavikārakṛtamukulabandhamavyathī |

bhāvikalahaphalayogamasau vacanena kopakusumaṁ vyacīkasat ||15.12||

dhvanayansabhāmatha sanīraghanaravagabhīravāgabhīḥ |

vācamavadadatiroṣavaśādatiniṣṭhurasphuṭatarākṣaramasau ||15.13||

yadapūpujastvam iha pārtha murajitamapūjitaṁ satām |

prema vilasati mahattadaho dayitaṁ janaḥ khalu guṇīti manyate ||15.14||

yadarājñi rājavadihārghyamupahitamidaṁ muradviṣi |

grāmyamṛga iva havistadayaṁ bhajate jvalatsu na mahīśavahniṣu ||15.15||

anṛtāṁ giraṁ na gadasīti jagati paṭahair vighuṣyase |

nindyamatha ca harimarcayatastava karmaṇaiva vikasatyasatyatā ||15.16||

tava dharmarāja iti nāma kathamidamapaṣṭhu paṭhyate |

bhaumadinamabhidadhatyathavā bhṛśamapraśastam api maṅgalaṁ janāḥ ||15.17||

yadi vārcanīyatama eṣa kim api bhavatāṁ pṛthāsutāḥ |

śauriravanipatibhir nikhilair avamānanārtham iha kiṁ nimantritaiḥ ||15.18||

athavā na dharmamasubodhasamayamavayāta bāliśāḥ |

khāmamayam iha vṛthāpālito hatabuddhirapraṇihitaḥ saritsutaḥ ||15.19||

svayam eva śantanutanūja yam api gaṇamarghyamabhyadhāḥ |

tatra muraripurayaṁ katamo yamanindyabandivadabhiṣṭuṣe vṛthā ||15.20||

avanībhṛtāṁ tvamapahāya gaṇamatijaḍaḥ samunnatam |

nīci niyatam iha yaccapalo nirataḥ sphuṭaṁ bhavasi nimnagāsutaḥ ||15.21||

pratipattumaṅga ghaṭate ca na tava nṛpayogyamarhaṇam |

kṛṣṇa kalaya nanu ko’hamiti sphuṭamāpadāṁ padamanātmaveditā ||15.22||

asurastvayā nyavadhi ko’pi madhuriti kathaṁ pratīyate |

daṇḍadalitasaraghaḥ prathase madhusūdanastvamiti sūdayanmadhu ||15.23||

mucukundatalpaśaraṇasya magadhapatiśātitaujasaḥ |

siddhamabala sabalatvamaho tava rohiṇītatanayasāhacaryataḥ ||15.24||

chalayanprajāstvamanṛtena kapaṭapaṭuraindrajālikaḥ |

prītimanubhavasi nagnajitaḥ sutayeṣṭasatya iti sampratīyase ||15.25||

dhṛtavānna cakramaricakrabhayacakitamāhave nijam |

cakradhara iti rathāṅgamadaḥ satataṁ bibharṣi bhuvaneṣu rūḍhaye ||15.26||

jagati śriyā virahito’pi yadudadhisutāmupāyathāḥ |

jñātijanajanitanāmapadāṁ tvamataḥ śriyaḥ patiriti prathāmagāḥ ||15.27||

abhiśatru saṁyati kadācidavihitaparākramo’pi yat |

vyomni katham api cakartha padaṁ vyapadiśyate jagati vikramītyataḥ ||15.28||

pṛthivīṁ bibhartha yadi pūrvamidam api guṇāya vartate |

bhūmibhṛditi parahāritabhūstvamudāhriyasva kathamanyathā janaiḥ ||15.29||

tava dhanyateyam api sarva-nṛpatitulito’pi yatkṣaṇam |

klāntakarataladhṛtācalakaḥ pṛthivītale tulitabhūbhṛducyase ||15.30||

tvamaśaknuvanna śubhakarmanirata! paripākadāruṇam |

jetumakuśalamatirnarakaṁ yaśase’dhilokamajayaḥ sutaṁ bhuvaḥ ||15.31||

sakalair vapuḥ sakaladoṣasamuditamidaṁ guṇaistava |

tyaktamapaguṇa guṇastritayatyajanaprayāsamupayāsi kiṁ mudhā ||15.32||

tvayi pūjanaṁ jagati jālma kṛtamidamapākṛte guṇaiḥ |

hāsakaramaghaṭate nitarāṁ śirasīva kaṅkatamapetamūrdhaje ||15.33||

mṛgavidviṣāmiva yaditthamajani miṣatāṁ pṛthāsutaiḥ |

asya vanaśuna ivāpacitiḥ paribhāva eva bhavatāṁ bhuvo’dhipāḥ ||15.34||

avadhījjanaṅgama ivaiṣa yadi hatavṛṣo vṛṣaṁ nanu |

sparśamaśucivapurarhati na pratimānanāṁ tu nitarāṁ nṛpocitām ||15.35||

yadi nāṅganeti matirasya mṛdurajani pūtanāṁ prati |

stanyamaghṛṇamanasaḥ pibataḥ kila dharmato bhavati sā janany api ||15.36||

śakaṭavyudāsatarubhaṅgadharaṇidharadhāraṇādikam |

karma yadayamakarottaralaḥ sthiracetasāṁ ka iva tena vismayaḥ ||15.37||

ayamugrasenatanayasya nṛpaśuraparaḥ paśūnavan |

svamivadhamasukaraṁ puruṣaiḥ kurute sma yatparamametadadbhutam ||15.38||

itivācamuddhatamudīrya sapadi saha veṇudāriṇā |

soḍharipubalabharo’sahanaḥ sa jahāsa dattakaratālam uccakaiḥ ||15.39||

kaṭunāpi caidyavacanena vikṛtimagamanna mādhavaḥ |

satyaniyatavacasaṁ vacasā sujanaṁ janāścalayituṁ ka īśate ||15.40||

na cataṁ tadeti śapamānam api yadunṛpāḥ pracukrudhuḥ |

śaurisamayanigṛhītadhiyaḥ prabhucittam eva hi jano’nuvartate ||15.41||

vihitāgaso muhur asaṅghyanijavacanadāmasaṁyataḥ |

tasya katitha iti tatprathamaṁ manasā samākhyadaparādhamacyutaḥ ||15.42||

smṛtivartma tasya na samastamapakṛtamiyāya vidviṣaḥ |

smartumadhigataguṇasmaraṇāḥ paṭavo na doṣamakhilaṁ khalūttamāḥ ||15.43||

nṛpatāvadhikṣipati śaurimatha surasaritsuto vacaḥ |

smāha calayati bhuvaṁ maruti kṣubhitasya nādamanukurvadambudheḥ ||15.44||

atha gauraveṇa parivādamaparigaṇayaṁstamātmanaḥ |

prāha murariputiraskaraṇakṣubhitaḥ sma vācamiti jāhnavīsutaḥ ||15.45||

vihitaṁ mayādya sadasīdamapamṛṣitamacyutārcanam |

yasya namayatu sa cāpamayaṁ caraṇaḥ kṛtaḥ śirasi sarva-bhūbhṛtām ||15.46||

itibhīṣmabhāṣitavacor'thamadhigatavatāmiva kṣaṇāt |

kṣobhamagamadatimātramatho śiśupālapakṣapṛthivībhṛtāṁ gaṇaḥ ||15.47||

śititārakānumitatāmranayanamaruṇīkṛtaṁ krudhā |

bāṇavadanamudadīpi bhiye jagataḥ sakīlamiva sūryamaṇḍalam ||15.48||

pravidāritāruṇatarogranayanakusumojjvalaḥ sphuran |

prātarahimakaratāmratanurviṣajadrumo’para ivābhavaddrumaḥ ||15.49||

aniśāntavair adahanena virahitavatāntarārdratām |

kopamarudabhihitena bhṛśaṁ narakātmajena taruṇeva jajvale ||15.50||

abhidhitsataḥ kim api rāhuvadanavikṛtaṁ vyabhāvyata |

grastaśaśadharamivopalasatsitadantapaṅkti mukhamuttamaujasaḥ ||15.51||

kupitākṛtiṁ prathamam eva hasitamaśanair asūcayat |

kruddhamaśanidalitādritaṭadhvani dantavakramaricakrabhīṣaṇam ||15.52||

pratighaḥ kuto’pi samupetya narapatigaṇaṁ samāśrayat |

jāmiharaṇajanitānuśayaḥ samudācacāra nija eva rukmiṇaḥ ||15.53||

caraṇena hanti subalaḥ sma śithilitamahīdhrabandhanām |

tīrataralajalarāśijalāmavabhugnabhogiphaṇamaṇḍalāṁ bhuvam ||15.54||

kupiteṣu rājaṣu tathāpi rathacaraṇapāṇipūjayā |

cittakalitakalahāgamano mudamāhukiḥ suhṛdivādhikāṁ dadhau ||15.55||

gurukoparuddhapadamāpadasitayavanasya rodratām |

vyāttamaśitumiva sarva-jagadvikarālamāsyakuharaṁ vivakṣataḥ ||15.56||

vivṛtorubāhuparigheṇa sarabhasapadaṁ nidhitsatā |

hantumakhilanṛpatīnvasunā vasane vilambini nije vicaskhale ||15.57||

iti tattadā vikṛtarūpamabhajattadavibhinnacetasam |

mārabalamiva bhayaṅkaratāṁ haribodhisatvamabhi rājamaṇḍalam ||15.58||

ramasādudasthuratha yuddhamanucitabhiyo’bhilāṣukāḥ |

sāndramukuṭakiraṇocchalitasphaṭikāṁśavaḥ sadasi medinībhṛtaḥ ||15.59||

sphuramāṇanetrakusumoṣṭhadalamabhṛtabhūbhṛdaṅghripaiḥ |

dhūtapṛthubhujalataṁ calitair drutavātapātavanavibhramaṁ sadaḥ ||15.60||

harimapyamaṁsata tṛṇāya kurupatimajīgaṇanna vā |

mānatulitabhuvanatritayāḥ saritaḥ sutādabibhayurnabhūbhṛtaḥ ||15.61||

guruniḥśvasannatha vilolasadavathuvapurvacoviṣam |

kīrṇadaśanakiraṇāgnikaṇaḥ phaṇavānivaiṣa visasarja cedipaḥ ||15.62||

kimaho nṛpāḥ samamamībhir upapatisutair na pañcabhiḥ |

vadhyamabhihata bhujiṣyamamuṁ saha cānayā sthavirarājakanyayā ||15.63||

athavādhvam eva khalu yūyamagaṇitamarudgaṇaujasaḥ |

vastu kiyadidamayaṁ na mṛdhe mama kevalamasya mukhamīkṣituṁ kṣamaḥ ||15.64||

vidaturyamuttamaśeṣapariṣadi nadījadharmajau |

yātu nikaṣamadhiyuddhamasau vacanena kiṁ bhavatu sādhvasādhu vā ||15.65||

acirānmayā saha gatasya samaramuragārilakṣmaṇaḥ |

tīkṣṇaviśikhamukhapītamasṛkpatatāṁ gaṇaiḥ pibatu sārdhamurvarā ||15.66||

abhidhāya rūkṣamiti mā sma gama iti pṛthāsuteritām |

vācamanunayaparāṁ sa tataḥ sahasāvakarṇya niriyāya saṁsadaḥ ||15.67||

gṛhamāgatāya kṛpayā ca katham api nisargadakṣiṇāḥ |

kṣāntimahitamanaso jananīsvasurātmajāya cukupurna pāṇḍavāḥ ||15.68||

calitaṁ tato’nabhihatecchamavanipatiyajñabhūmitaḥ |

tūrṇamatha yayumivānuyayurdamaghoṣasūnumavanīśasūnavaḥ ||15.69||

viśikhāntarāṇyatipapāta sapadi javanaiḥ sa vājibhiḥ |

draṣṭumalaghurabhasāpātitā vanitāścakāra na sakāmacetasaḥ ||15.70||

kṣaṇamīkṣataḥ pathi janena kimidamiti jalpatā mithaḥ |

prāpya śibiramaviśaṅkimanāḥ samanīnahaddrutamanīkinīmasau ||15.71||

tvaramāṇaśāṅkhikasavegavadanapavanābhipūritaḥ |

śailakaṭakataṭabhinnaravaḥ praṇanāda sāṁnahaniko’sya vārijaḥ ||15.72||

jagadantakālasamavetaviṣadaviṣameritāravam |

dhīranijaravavilīnagurupratiśabdamasya raṇatūryamāvadhi ||15.73||

sahasā sasabhramavilolasakalajanatāsamākulam |

sthānamagamadatha tatparitaścalitoḍumaṇḍalanabhaḥsthalopamām ||15.74||

dadhato bhayānakataratvamupagatavataḥ samānatām |

dhūmapaṭala-pihitasya gireḥ samavarmayansapadi medinībhṛtaḥ ||15.75||

parimohiṇā parijanena katham api cirādupāhṛtam |

varma karatalayugena mahattanucūrṇapeṣamapiṣadruṣā paraḥ ||15.76||

raṇasaṁmadodayavikāsibalakalakalākulīkṛte |

śārimaśakadhiropayituṁ dvirade madacyuti janaḥ kathañcana ||15.77||

paritaśca dhautamukharukmavilasadahimāṁśumaṇḍalāḥ |

tenuratanuvapuṣaḥ pṛthivīṁ sphuṭalakṣyatejasa ivātmajāḥ śriyaḥ ||15.78||

pradhimaṇḍaloddhataparāgaghanavalayamadhyavartinaḥ |

peturaśanāya ivāśanakair guruniḥsvanavyathitajantavo rathāḥ ||15.79||

dadhataḥ śaśāṅkitaśaśāṅkaruci lasaduraśchadaṁ vapuḥ |

cakruratha saha purandhijanair ayathārthasiddhiṁ sarakaṁ mahībhṛtaḥ ||15.80||

dayitāya sāsavamudastamapatadavasādinaḥ karāt |

kāṁsyamupahitasarojapatadbhramaraughabhāraguru rājayoṣitaḥ ||15.81||

bhṛśamaṅgasādakaruṇatvamaviśadadṛśaḥ kapolayoḥ |

vākyamasakalamapāsya madaṁ vidadhustadīyaguṇamātmanā śucaḥ ||15.82||

sudṛśaḥ samīkagamanāya yuvabhir atha sambabhāṣire |

śok api hitagalaruddhagirastarasāgatāśrujalakevalottarāḥ ||15.83||

vipulācalasthalaghanena jigamiṣubhir aṅganāḥ priyaiḥ |

pīnakucataṭanipīḍadaladvaravārabāṇamurasāliliṅgire ||15.84||

na mumoca locanajalāni dayitajayamaṅgalaiṣiṇi |

yātamavanibhavasannabhujānna galadviveda valayaṁ vilāsinī ||15.85||

pravivatsataḥ priyatamasya nigaḍamiva cakṣurakṣipat |

nīlanalinadaladāmaruci pratipādayugmamaciroḍhasundarī ||15.86||

vrajataḥ kva tāta vajasīti paricayagatārthamasphuṭam |

dhair yamabhinaduditaṁ śiśunā jananīnirbhatsanavivṛddhamanyunā ||15.87||

śaṭha nākalokalalanābhir aviratarataṁ riraṁsase |

tena vahasi mudamityavadadraṇarāgiṇaṁ ramaṇamīrṣyayāparā ||15.88||

dhriyamāṇamapyagaladaśru calati dayite natabhruvaḥ |

snehamakṛtakarasaṁ dadhatāmidam eva yuktamatimugdhacetasām ||15.89||

saha kajjalena virarāja nayanakamalāmbusantatiḥ |

gaṇḍaphalakamabhitaḥ sutanoḥ padavīva śokamayakṛṣṇavartmanaḥ ||15.90||

kṣaṇamātrarodhi calitena katipayapadaṁ natabhruvaḥ |

srastabhujayugagaladvalayasvanitaṁ pratikṣutamivopaśuśruve ||15.91||

abhivartma vallabhatamasya vigaladamalāyatāṁśukā |

bhūminabhasi rabhasena yatī virarāja kācana samaṁ maholkayā ||15.92||

samaronmukhe nṛpagaṇe’pi tadanumaraṇodyataikadhīḥ |

dīnaparijanakṛtāśrujalo na bhaṭījanaḥ sthiramanāḥ vicaklame ||15.93||

viduṣīva darśanamamuṣya yuvatiratidurlabhaṁ punaḥ |

yāntamanimiṣamatṛptamanāḥ patimīkṣate sma bhṛśayā dṛśaḥ pathaḥ ||15.94||

sampratyupeyāḥ kuśalī punaryudhaḥ sasnehamāśīriti bharturīritā |

sadyaḥ prasahya dvitayena netrayoḥ pratyācacakṣe galatā bhaṭastriyāḥ ||

15.95||

kācitkīrṇā rajobhir divamanuvidadhe bhinnavaktrendulakṣmīr aśrīkāḥ

kāścidantardiśa iva dadhire dāhamudbhrāntasatvāḥ |

bhremurvātyā ivānyāḥ pratipadamaparā bhūmivatkampamāpuḥ prasthāne

pārthivānāmaśivamiti puro bhāvi nāryaḥ śaśaṁsuḥ ||15.96||

apaśakunāvirbhāvaḥ

--o)0(o--

(16)

### ṣoḍaśaḥ sargaḥ

damaghoṣasutena kaścana pratiśiṣṭaḥ pratibhānavānatha |

upagamyahariṁ sadasyadaḥ sphuṭabhinnārthamudāharadvacaḥ ||16.1||

abhidhāya tadā tadapriyaṁ śiśupālo’nuśayaṁ paraṁ gataḥ |

bhavato’bhimanāḥ samīhate saruṣaḥ kartumupetya mānanām ||16.2||

vipulena nipīḍya nirdayaṁ mudamāyātu nitāntamunmanāḥ |

pracurādhigatāṅganirvṛtiṁ paritastvāṁ khalu vigraheṇa saḥ ||16.3||

praṇataḥ śirasā kariṣyate sakalair etya samaṁ dharādhipaiḥ |

tava śāsanamāśu bhūpatiḥ paravānadya yatastvayaiva saḥ ||16.4||

adhivahnipataṅgatejaso niyatasvāntasamarthakarmaṇaḥ |

tava sarva-vidheyavartinaḥ praṇatiṁ bibhrati kena bhūbhṛtaḥ ||16.5||

janatāṁ bhayaśūnyadhīḥ parair abhibhūtāmavalambase yataḥ |

tava kṛṣṇa guṇāstato narair asamānasya dadhatyagaṇyatām ||16.6||

ahitādanapatrapastrasannatimātrojjhitabhīranāstikaḥ |

vinayopahitastvayā kutaḥ sadṛśonyo guṇavānavismayaḥ ||16.7||

kṛtagopavadhūraterghnato vṛṣamugre narake’pi samprati |

pratipattiradhaḥkṛtainaso janatābhistava sādhu varṇyate ||16.8||

vihitāpacitirmahībhṛtāṁ dviṣatāmāhitasādhvaso balaiḥ |

bhava sānucarastvam uccakair mahatāmapyupari kṣamābhṛtām ||16.9||

ghanajālanibhair durāsadāḥ parito nāgakadambakaistava |

nagareṣu bhavantu vīthayaḥ parikīrṇā vanajair mṛgādibhiḥ ||16.10||

sakalāpihitasvapauruṣo niyatavyāpadavardhitodayaḥ |

ripurunnatadhīracetasaḥ satatavyādhiranītirastu te ||16.11||

vikacotpalacārulocanastava caidyena ghaṭāmupeyuṣaḥ |

yadupuṅgava bandhusauhṛdāttvayi pātā sasuro navāsavaḥ ||16.12||

calitānakadundubhiḥ puraḥ sabalastvaṁ saha sāraṇena tam |

samitau rabhasādupāgataḥ sagadaḥ sampratipattumarhasi ||16.13||

samareṣu ripūnvinighnatā śiśupālena sametya samprati |

suciraṁ saha sarva-sātvatair bhava viśvastavilāsinījanaḥ ||16.14||

vijitakrudhamīkṣatāmasau mahatāṁ tvāmahitaṁ mahībhṛtām |

asakṛjjitasaṁyataṁ puro muditaḥ sapramadaṁ mahīpatiḥ ||16.15||

iti joṣamavasthitaṁ dviṣaḥ praṇidhiṁ gāmabhidhāya sātyakiḥ |

vadati sma vaco’tha coditaścalitaikabhrū rathāṅgapāṇinā ||16.16||

madhuraṁ bahirantarapriyaṁ kṛtināvāci vacastathā tvayā |

sakalārthatayā vibhāvyate priyamantarbahirapriyaṁ yathā ||16.17||

atikomalamekatonyataḥ sarasāmbhoruhavṛntakarkaśam |

vahati sphuṭamekam eva te vacanaṁ śākapalāśadeśyatām ||16.18||

prakaṭaṁ mṛdu nāma jalpataḥ paruṣaṁ sūcayatorthamantarā |

śakunādiva mārgavartibhiḥ paruṣādudvijitavyamīdṛśāt ||16.19||

harimarcitavānmahīpatiryadi rājñastava ko’tra matsaraḥ |

nyasanāya sasaurabhasya kastarusūnasya śirasyasūyati ||16.20||

sukumāramaho laghīyasāṁ hṛdayaṁ tadgatamapriyaṁ yataḥ |

sahasaiva samudgirantyamī jarayantyeva hi tanmanīṣiṇaḥ ||16.21||

upakāraparaḥ svabhāvataḥ satataṁ sarva-janasya sajjanaḥ |

asatāmaniśaṁ tathāpyaho guruhṛdrogakarī tadunnatiḥ ||16.22||

paritapyata eva nottamaḥ paritapto’pyaparaḥ susaṁvṛtiḥ |

paravṛddhibhir āhitavyathaḥ sphuṭanirbhinnadurāśayo’dhamaḥ ||16.23||

anirākṛtatāpasampadaṁ phalahīnāṁ sumanobhir ujjhitām |

khalatāṁ khalatāmivāsatīṁ pratipadyeta kathaṁ budho janaḥ ||16.24||

prativācam adatta keśavaḥ

śapamānāya na cedi-bhūbhuje |

anuhuṅkurute ghana-dhvaniṁ

na hi gomāyu-rutāni keśarī ||16.25||

prativācamadatta keśavaḥ śapamānāya na cedibhūbhuje |

anuhuṅkurute ghanadhvaniṁ na hi gomāyurutāni kesarī ||16.25||

jitaroṣarayā mahādhiyaḥ sapadi krodhajito laghurjanaḥ |

vijitena jitasya durmatermatimadbhiḥ saha kā virodhitā ||16.26||

vacanair asatāṁ mahīyaso na khalu vyeti gurutvamuddhataiḥ |

kimapaiti rajobhir aurvarair avakīrṇasya maṇermahārghatā ||16.27||

paritoṣayitā na kaścana svagato yasya guṇo’sti dehinaḥ |

paradoṣakathābhir alpakaḥ svajanaṁ toṣayituṁ kilecchati ||16.28||

sahajāndhadṛśaḥ svadurnaye paradoṣekṣaṇadivyacakṣuṣaḥ |

svaguṇoccagiro munivratāḥ paravarṇagrahaṇeṣvasādhavaḥ ||16.29||

prakaṭāny api naipuṇaṁ mahatparavācyāni cirāya gopitum |

vivarītumathātmano guṇānbhṛśamākauśalamāryacetasām ||16.30||

kimivākhilalokakīrtitaṁ kathayatyātmaguṇaṁ mahāmanāḥ |

vaditā na laghīyaso’paraḥ svaguṇaṁ tena vadatyasau svayam ||16.31||

visṛjantyavikatthinaḥ pare viṣamāśīviṣavannarāḥ krudham |

dadhato’ntarasārarūpatāṁ dhvanisārāḥ paṭahā ivetare ||16.32||

narakacchidamicchatīkṣituṁ vidhinā yena sa cedibhūpatiḥ |

drutam etu na hāpayiṣyate sadṛśaṁ tasya vidhātumuttaram ||16.33||

samanaddha kimaṅga bhūpatiryadi sandhitsurasau sahāmunā |

harirākramaṇena saṁnati kila vibhrati bhiyetyasambhavaḥ ||16.34||

mahatastarasā vilaṅghayannijadoṣeṇa kudhīrvinaśyati |

kurute na khalu svayecchayā śalabhānindhanamiddhadīdhitiḥ ||16.35||

yadapūri purā mahīpatirna mukhena svayamagasā śatam |

atha samprati paryapūpurattadasau dūtamukhena śārṅgiṇaḥ ||16.36||

yadanargalagopurānanastvamito vakṣyasi kiñcidapriyam |

vivariṣyati taccirasya naḥ samayodvīkṣaṇarakṣitāṁ krudham ||16.37||

niśamya tadūrjitaṁ śinervacanaṁ napturanāpturenasām |

punarujjhitasādhvaso dviṣāmabhidhatte sma vaco vacoharaḥ ||16.38||

vivinakti na buddhidurvidhaḥ svayam eva svahitaṁ pṛthagjanaḥ |

yadudīritamapyadaḥ parair na vijānāti tadadbhutaṁ mahat ||16.39||

vidureṣyadapāyamātmanā parataḥ śraddadhate’thavā budhāḥ |

na paropahitaṁ na ca svataḥ pramimīte’nubhavādṛte’lpadhīḥ ||16.40||

kuśalaṁ khalu tubhyam eva tadvacanaṁ kṛṣṇa yadabhyadhāmaham |

upadeśaparāḥ pareṣv api svavināśābhimukheṣu sādhavaḥ ||16.41||

ubhayaṁ yugapanmayoditaṁ tvarayā sāntvamathetaracca te |

pravibhajya pṛthaṅmanīṣayā svaguṇaṁ yatkila tatkariṣyasi ||16.42||

athavābhiniviṣṭabuddhiṣu vrajati vyarthakatāṁ subhāṣitam |

ravirāgiṣu śītarociṣaḥ karajālaṁ kamalākareṣviva ||16.43||

anapekṣya guṇāguṇau janaḥ svaruciṁ niścayatonudhāvati |

apahāya mahīśamarcicatsadati tvāṁ nanu bhīmapūrvajaḥ ||16.44||

tvayi bhaktimatā na satkṛtaḥ kururājā gurur eva cedipaḥ |

priyamāṁsamṛgādhipojjhitaḥ kimavadyaḥ karikumbhajo maṇiḥ ||16.45||

kriyate dhavalaḥ khalūccakair dhavalair eva sitetarair adhaḥ |

śirasaudhamadhatta śṅkaraḥ surasindhormadhujittamaṅghriṇā ||16.46||

abudhaiḥ kṛtamānasamvidastava pārthaiḥ kuta eva yogyatā |

sahasi plavagair upāsitaṁ na hi guñjāphalameti soṣmatām ||16.47||

aparādhaśatakṣamaṁ nṛpaḥ kṣamayātyeti bhavantamekayā |

hṛtavaty api bhīṣmakātmajāṁ tvayi cakṣāma samartha eva yat ||16.48||

gurubhiḥ pratipāditāṁ vadhūmapahṛtya svajanasya bhūpateḥ |

janako’si janārdana sphuṭaṁ hatadharmārthatayā manobhuvaḥ ||16.49||

anirūpirūpasampadastamaso vānyabhṛtacchadacchaveḥ |

tava sarva-gatasya samprati kṣitipaḥ kṣipnurabhīśumān iva ||16.50||

kṣubhitasya mahībhṛtastvayi praśamopanyasanaṁ vṛthā mama |

pralayollasitasya vāridheḥ parivāho jagataḥ karoti kim ||16.51||

prahitaḥ pradhanāya mādhavānahamākārayituṁ mahībhṛtā |

na pareṣu mahaujasaśchalādapakurvanti malimlucā iva ||16.52||

tadayaṁ samupaiti bhūpatiḥ payasāṁ pūra ivānivāritaḥ |

avilambitamedhi vetasastaruvanmādhava mā sma bhajyathāḥ ||16.53||

paripāti sa kevalaṁ śiśūniti tannāmani mā sma viśvasīḥ |

taruṇān api rakṣati kṣamī sa śaraṇyaḥ śaraṇāgatāndviṣaḥ ||16.54||

na vidadhyuraśaṅkamapriyaṁ mahataḥ svārthaparāḥ pare katham |

bhajate kupito’pyudāradhīranunītiṁ natimātrakeṇa saḥ ||16.55||

hitamapriyamicchasi śrutaṁ yadi sandhatsva purā na naśyasi |

anṛtair atha tuṣyasi priyair jayatājjīva bhavāvanīśvaraḥ ||16.56||

pratipakṣajidapyasaṁśayaṁ yudhi caidyena vijeṣyate bhavān |

grasate hi tamopahaṁ muhur nanu rāhvāhvamaharpatiṁ tamaḥ ||16.57||

acirājjitamīnaketano vilasanvṛṣṇigaṇair namaskṛtaḥ |

kṣitipaḥ kṣayitoddhatāntako haralīlāṁ sa viḍambayiṣyati ||16.58||

nihatonmadaduṣṭakuñjarāddadhato bhūri yaśaḥ kramārjitam |

na bibheti raṇe harer api kṣitipaḥ kā gaṇanāsya vṛṣṇiṣu ||16.59||

na tadadbhutamasya yanmukhaṁ yudhi paśyanti bhiyā na śatravaḥ |

dravatāṁ nanu pṛṣṭhamīkṣate vadanaṁ so’pi na jātu vidviṣām ||16.60||

pratanūllasitāciradyutaḥ śaradaṁ prāpya vikhaṇḍitāyudhāḥ |

dadhate’ribhir asya tulyatāṁ yadi nāsārabhṛtaḥ payobhṛtaḥ ||16.61||

malinaṁ raṇareṇubhir muhur dviṣatāṁ kṣālitamaṅganāśrubhiḥ |

nṛpamaulimarīcivarṇakair atha yasyāṅghiyugaṁ vilipyate ||16.62||

samarāya nikāmakarkaśaṁ kṣaṇamākṛṣṭamupaiti yasya ca |

dhanuṣā samamāśu vidviṣāṁ kulamāśaṅkitabhaṅgamānatim ||16.63||

tuhināṁśumamuṁ suhṛjjanāḥ kalayantyuṣṇakaraṁ virodhinaḥ |

kṛtibhiḥ kṛtadṛṣṭivibhramāḥ srajameke bhujagaṁ yathāpare ||16.64||

dadhato’sulabhakṣayāgamāstanumekāntaratāmamānuṣīm |

bhuvi samprati na pratiṣṭhitāḥ sadṛśā yasya surair arātayaḥ ||16.65||

ativismayanīyakarmaṇo nṛpateryasya virodhi kiñcana |

yadumuktanayo nayatyasāvahitānāṁ kulamakṣayaṁ kṣayam ||16.66||

calitordhvakabandhasampado makaravyūhanirūddhavartmanaḥ.

ataratsvabhujaujasā muhur mahataḥ saṅgarasāgarānasau ||16.67||

na cikīrṣati yaḥ smayoddhato nṛpatittaccaraṇopapagaṁ śiraḥ |

caraṇaṁ kurute gatasmayaḥ smasāveva tadīyamūrdhani ||16.68||

svabhujadvayakevalāyudhaścaturaṅgāmapahāya vāhinīm |

bahuśaḥ saha śakradantinā sa caturdantamagacchadāhavam ||16.69||

avicālitacārucakrayoranurāgādupagūḍhayoḥ śriyā |

yuvayoridam eva bhidyate yadupendrastvamatīndra eva saḥ ||16.70||

bhūtabhūtirahīnabhogabhāgvijitānekapuro’pi vidviṣām |

rucimindudale karoty ajaḥ paripūrṇendurucirmahīpatiḥ ||16.71||

nayati drutamuddhatiśritaḥ prasabhaṁ bhaṅgamabhaṅgurodayaḥ |

gamayatyavanītalasphuradbhujaśākhaṁ bhṛśamanyamunnatim ||16.72||

adhigamya ca randhramantarā janayanmaṇḍalabhedamanyataḥ |

khanati kṣatasaṁhati kṣaṇād api mūlāni mahānti kasyacit ||16.73||

ghanapatrabhṛto’nugāminastarasākṛṣya karoti kāṁścana |

dṛḍhamapyaparaṁ pratiṣṭhitaṁ pratikūlaṁ nitarāṁ nirasyati ||16.74||

iti pūra ivodakasya yaḥ saritāṁ pravṛṣijastaṭadrumaiḥ |

kvacanāpi mahānakhaṇḍitaprasaraḥ krīḍati bhūbhṛtāṁ gaṇaiḥ ||16.75||

alaghūpalapaṅktiśālinīḥ parito ruddhanirantarāmbarāḥ |

adhirūḍhanitambabhūmayo na vimuñcanti cirāya mekhalāḥ ||16.76||

kaṭakāni bhajanti cārubhir navamuktāphalabhūṣaṇair bhujaiḥ |

niyataṁ dadhate ca citrakair aviyogaṁ pṛthugaṇḍaśailataḥ ||16.77||

itiyasya sasampadaḥ purā yadavāpurbhavaneṣvaristriyaḥ |

sphuṭam eva samastamāpadā tadidānīmavanīdhramūrdhasu ||16.78||

mahataḥ kukurāndhakadrumānatimātraṁ davavaddahann api |

aticitramidaṁ mahīpatiryadakṛṣṇāmavanīṁ kariṣyati ||16.79||

paritaḥ pramitākṣarāpi sarvaṁ viṣayaṁ vyāptavatī gatā pratiṣṭhām |

na khalu pratihanyate kutaścitparibhāṣeva garīyasī yadājñā ||16.80||

yāmūḍhavānūḍhavarāhamūrtirmuhūrtamādau puruṣaḥ purāṇaḥ |

tenohyate sāmpratamakṣataiva kṣatāriṇā samyagasau punarbhūḥ ||16.81||

bhūyāṁsa kvacid api kāmamaskhalantastuṅgatvaṁ dadhati ca yady api dvaye’pi |

kallolāḥ salilanidheravāpya pāraṁ śīryante na guṇamahormayastadīyāḥ ||

16.82||

lokālokavyāhataṁ gharmaraśmeḥ śālīnaṁ vā dhāma nālaṁ prasartum |

lokasyāgre paśyato dhṛṣṭamāśu krāmatyuccair bhūbhṛto yasya tejaḥ ||16.83||

vicchittirnavacandanena vapuṣo bhinno’dharo’laktakair acchācche patitāñjane ca

nayane śroṇyo’lasanmekhalāḥ |

prāpto mauktikahāramunnatakucābhogastadīyadviṣām itthaṁ nityavibhūṣaṇā yuvatayaḥ

sampatsu cāpatsv api ||16.84||

vinihatya bhavantamūrjitaśrīyudhi sadyaḥ śiśupālatāṁ yathārthām |

rudatāṁ bhavadaṅganāgaṇānāṅkaruṇāntaḥkaraṇaḥ kariṣyate’sau ||16.85||

--o)0(o--

(17)

### saptadaśaḥ sargaḥ

itīrite vacasi vacasvināmunā yugakṣayakṣubhitamarudgarīyasi |

pracakṣubhe sapadi tadamburāśinā samaṁ mahāpralayasamudyataṁ sadaḥ ||17.1||

sarāgayā srutaghanagharmatoyayā karāhatidhvanitapṛthūrupīṭhayā |

muhur muhur daśanavikhaṇḍitoṣṭhayā ruṣā nṛpāḥ priyatamayeva bhejire ||17.2||

alakṣyata kṣaṇadalitāṅgade gade karodaraprahitanijāṁsadhāmani |

samullasacchakalitapāṭalopalaiḥ sphuliṅgavānsphuṭamiva kopapāvakaḥ ||17.3||

avajñayā yadahasaduccakair balaḥ samullasaddaśanamayūkhamaṇḍalaḥ |

ruṣāruṇīkṛtam api tena tatkṣaṇaṁ nijaṁ vapuḥ punarayannijāṁ rucim ||17.4||

yadutpatatpṛthutarahāramaṇḍalaṁ vyavartata drutamabhidūtamulmukaḥ |

bṛhacchilātalakaṭhināṁsaghaṭṭitaṁ tato’bhavadbhramitāmivākhilaṁ sadaḥ ||

17.5||

prakupyataḥ śvasanasamīraṇāhatisphuṭoṣmabhistanuvasanāntamārutaiḥ |

yudhājitaḥ kṛtaparitūrṇavījanaṁ punastarāṁ vadanasarojamasvidat ||17.6||

prajāpatikratunidhanārthamutthitaṁvyatarkayajjvaramiva raudramuddhatam |

samudyataṁ sapadi vadhāya vidviṣāmatikrudhaṁ niṣadhamanauṣadhaṁ janaḥ ||

17.7||

parasparaṁ parikupitasya piṁṣataḥ kṣatormikākanakaparāgapaṅkilam |

karadvayaṁ sapadi sudhanvano nijair anāratasrutibhir adhāvyatāmbubhiḥ ||17.8||

nirāyatāmanalaśikhojjvalāṁ jvalannakhaprabhākṛtapariveṣasampadam |

avibhramadbhramadanalolmukākṛtiṁ pradeśinīṁ jagadiva dagdhumāhukiḥ ||17.9||

durīkṣatāmabhajata manmathastathā yathā purā paricitadāhadhārṣṭyāyā |

dhruvaṁ puraḥ saśaramamuṁ tṛtīyayā haro’pi na vyasahata vīkṣituṁ dṛśā ||

17.10||

vicintayannupanatamāhavaṁ rasāduraḥ sphurattanuruhamagrapāṇinā |

parāmṛśatkaṭhinakaṭhorakāminīkucasthalapramuṣitacandanaṁ pṛthuḥ ||17.11||

vilaṅghitasthitimabhivīkṣya rukṣayā riporgirāgurum api gāndinīsutam |

janaistadā yugaparivartavāyubhir vivartitā giripatayaḥ pratīyire ||17.12||

vivartayanmadakaluṣīkṛte dṛśau karāhatakṣitikṛtabhairavāvaravaḥ |

krudhā dadhattanumatilohinīmabhūtprasenajidgaja iva gair ikāruṇaḥ ||17.13||

sakuṅkumair aviralamambubindubhir gaveṣaṇaḥ pariṇatadāḍimāruṇaiḥ |

sa matsarasphuṭitavapurviniḥsṛtair babhau ciraṁ nicita ivāsṛjāṁ lavaiḥ ||

17.14||

sasambhramaṁ caraṇatalābhitāḍanasphuṭanmahīvivaravitīrṇavartmabhiḥ |

raveḥ karair anucitatāpitoragaṁ prakāśatāṁ śiniranayadrasātalam ||17.15||

pratikṣaṇaṁ vidhuvati śāraṇe śiraḥ śikhidyutaḥ kanakakirīṭaraśmayaḥ |

aśaṅkitaṁ yudhamadhunā viśantvamī kṣamāpatīniti nirarājayanniva ||17.16||

dadhau calatpṛthurasanaṁ vivakṣayā vidāritaṁ vitatabṛhadbhujālataḥ |

vidūrathaḥ pratibhayamāsyakandaraṁ calatphaṇādharamiva koṭaraṁ taruḥ ||

17.17||

samākule sadasi tathāpi vikriyāṁ mano’gamanna murabhidaḥ paroditaiḥ |

ghanāmbubhir bahulitanimnagājalair jalaṁ na hi vrajati vikāramambudheḥ ||

17.18||

parānamī yadapavadanta ātmanaḥ stuvanti ca sthitirasatāmasāviti |

nināya no vikṛtimavismitaḥ smitaṁ mukhaṁ śaracchaśadharamugdhamuddhavaḥ ||

17.19||

nirākṛte yadubhir iti prakopibhiḥ spaśe śanair gatavati tatra vidviṣām |

muradviṣaḥ svanitabhayānakānakaṁ balaṁ kṣaṇādatha samanahyatājaye ||17.20||

muhuḥ pratiskhalitaparāyudhā yudhi sthavīyasīracalanitambanirbharāḥ |

adaṁśayannarahitaśauryadaṁśanāstanūrayaṁ naya iti vṛṣṇibhūbhṛtaḥ ||17.21||

durudvahāḥ kṣaṇamaparaistadantare raṇaśravādupacayamāśu bibhrati |

mahībhujāṁ mahimabhṛtāṁ na saṁmamurmudo’ntarāvapuṣi bahiśca kañcukāḥ ||

17.22||

saṅkalpaṁ dviradagaṇaṁ varūthinasturaṅgiṇo jayanayujaśca vājinaḥ |

tvarāyujaḥ svayam api kurvato nṛpāḥ punaḥ punastadadhikṛtānatatvaran ||

17.23||

yudhe paraiḥ saha dṛḍhabaddhakakṣayā kalakvaṇanmadhupakulopagītayā |

adīyata dvipaghaṭayā savāribhiḥ karodaraiḥ svayamatha dānamakṣayam ||17.24||

sumekhalāḥ sitataradantacāravaḥ samullasattanuparidhānasampadaḥ |

raṇaiṣiṇāṁ pulakabhṛto’dhikandharaṁ lalambire sadasilatāḥ priyā iva ||

17.25||

manoharaiḥ prakṛtimanoramākṛtirbhayapradaiḥ samitiṣu bhīmadarśanaḥ |

sadaivataiḥ satatamathānapāyibhir nijāṅgavanmurajidasevyatāyudhaiḥ ||17.26||

avāritaṁ gatamubhayeṣu bhūriśaḥ kṣamābhṛtāmatha kaṭakāntareṣv api |

muhur yudhi kṣatasuraśatruśoṇitaplutapradhiṁ rathamadhirohati sma saḥ ||

17.27||

upetyaca svanagurupakṣamārutaṁ divastviṣā kapiśitadūradiṅmukhaḥ |

prakampitasthiratarayaṣṭi tatkṣaṇaṁ patatpatiḥ padamadhiketanaṁ dadhau ||

17.28||

gabhīratāvijitamṛdaṅganādayā svanaśriyā hataripuhaṁsaharṣayā |

pramodayannatha mukharānkalāpinaḥ pratiṣṭhate navaghanavadrathaḥ sma saḥ ||

17.29||

nirantarasthagitadigantaraṁ tataḥ samuccaladbalamavalokayañjanaḥ |

vikautukaḥ prakṛtamahāplave’bhavadviśṛṅkhalaṁ pracalitasindhuvāriṇi ||

17.30||

babṛṁhire gajapatayo mahānakāḥ pradadhvanurjayaturagā jiheṣire |

asambhavadgirivaragahvarair abhūttadā ravair dalita iva sva āśrayaḥ ||17.31||

anārataṁ rasati jayāya dundubhau madhudviṣaḥ phaladalaghupratisvanaiḥ |

viniṣpatanmṛgapatibhir guhāmukhair gatāḥ parāṁ mudamahasannivādrayaḥ ||17.32||

jaḍīkṛtaśravaṇapathe divaukasāṁ camūrave viśati surādrikandarāḥ |

anarthakair ajani vidagdhakāminīratāntarakvaṇitavilāsakauśalaiḥ ||17.33||

arātibhir yudhi sahayudhvano hatāñjighṛkṣavaḥ śrutaraṇatūryaniḥsvanāḥ |

akurvata prathamasamāgamocitaṁ cirojjhitaṁ suragaṇikāḥ prasādhanam ||17.34||

pracoditāḥ paricitayantṛkarmabhir niṣādibhir viditayatāṅkuśakriyaiḥ |

gajāḥ sakṛtkaratalalolanālikāhatā muhuḥ praṇaditaghaṇḍamāyayuḥ ||17.35||

savikramakramaṇacalair itastataḥ prakīrṇakaiḥ kṣipata iva kṣite rajaḥ |

vyaraṁsiṣurna khalu janasya dṛṣṭayasturaṅgamādabhinavabhāṇḍabhāriṇaḥ ||

17.36||

calāṅgulīkisalayamuddhataiḥ karair anṛtyata sphuṭakṛtakarṇatālayā |

madodakadravakaṭabhittisaṅgibhiḥ kalasvaraṁ madhupagaṇair agīyata ||17.37||

asicyata praśamitapāṁśubhir mahī madāmbubhir dhṛtanavapūrṇakumbhayā |

avādyata śravaṇasukhaṁ samunnamatpayodharadhvaniguru tūryamānanaiḥ ||17.38||

udāsire pavanavidhūtavāsasastatastato gaganalihaśca ketavaḥ |

yataḥ puraḥ pratiripu śārṅgiṇaḥ svayaṁ vyadhīyata dvipaghaṭayeti maṅgalam ||

17.39||

na śūnyatāmagamadasau niveśabhūḥ prabhūtatāṁ dadhati bale calaty api |

payasyabhidravati bhuvaṁ yugāvadhau saritpatirna hi samupaiti riktatām ||

17.40||

yiyāsitāmatha madhubhidvivasvatā jano jaranmahiṣaviṣāṇadhūsarām |

puraḥ patatparabalareṇumālinīmalakṣayaddiśamabhidhūmitāmiva ||17.41||

manasvināmuditagurupratiśrutiḥ śrutastathā na nijamṛdaṅganiḥsvanaḥ |

yathā puraḥsamarasamudyatadviṣadvalānakadhvanirudakarṣayanmanaḥ ||17.42||

yathā yathā paṭaharavaḥ samīpatāmupāgamatsa harivarāgrataḥ saraḥ |

tathā tathā hṛṣitavapurmudākulā dviṣāṁ camūrajani janīva cetasā ||17.43||

prasāriṇi sapadi nabhastale tataḥ samīraṇabhramitaparāgarūṣitā |

vyabhāvyata pralayajakālikākṛtirvidūrataḥ pratibalaketanāvaliḥ ||17.44||

kṣaṇena ca pratimukhatigmadīdhitipratiprabhāsphuradasiduḥkhadarśanā |

bhayaṅkarā bhṛśam api darśanīyatāṁ yayāvasāvasuracamūśca bhūbhṛtām ||17.45||

payomucāmabhipatatāṁ divi drutaṁ viparyayaḥ parita ivātapasya saḥ |

samakramaḥ samaviṣameṣvatha kṣaṇātkṣamātalaṁ balajalarāśirānaśe ||17.46||

mamau puraḥ kṣaṇamiva paśyato mahattanūdarasthitabhuvanatrayasya tat |

viśālatāṁ dadhati nitāntamāyate balaṁ dviṣāṁ madhumathanasya cakṣuṣi ||

17.47||

bhṛśasvidaḥ pulakavikāsimūrtayo rasādhike manasi niviṣṭasāhasāḥ |

mukhe yudhaḥ sapadi raterivābhavansasambhramāḥ kṣitipacamūvadhūgaṇāḥ ||

17.48||

dhvajāṁśukair dhruvamanukūlamārutaprasāritaiḥ prasabhakṛtopahūtayaḥ |

yadūnabhi drutataramudyatāyudhāḥ krudhā paraṁ rayamarayaḥ prapedire ||

17.49||

harer api prati parakīyavāhinīradhisyadaṁ pravavṛtire camūcarāḥ |

vilambituṁ na khalu sahā manasvino vidhitsataḥ kalahamavekṣya vidviṣaḥ ||

17.50||

upāhitair vapuṣi nivātavarmabhiḥ sphuranmaṇiprasṛtamarīcisūcibhiḥ |

nirantaraṁ narapatayo raṇājire rarājire śaranikarācitā iva ||17.51||

athoccakair jaraṭhakapotakandharātanūruhaprakaravipāṇḍuradyuti |

valaiścalaccaraṇavidhūtam uccaraddhanāvalīrudacarata kṣamārajaḥ ||17.52||

viṣaṅgibhir bhṛśamitaretaraṁ kvacitturaṅgamair upari niruddhanirgamāḥ |

calācalair anupadamāhatāḥ khurair vibabhramuściramadha eva dhūlayaḥ ||17.53||

garīyasaḥ pracuramukhasya rāgiṇo rajo’bhavadvyavahitasatvamutkaṭam |

sisṛkṣataḥ sarasijajanmano jagadbalasya tu kṣayamapanetumicchataḥ ||17.54||

purā śarakṣatijanitāni saṁyuge nayanti naḥ prasabhamasṛñji paṅkatām |

iti dhruvaṁ vyalagiṣurāttabhītayaḥ kham uccakair analasakhasya ketavaḥ ||

17.55||

kvacillasadghananikurambakarburaḥ kvaciddhiraṇmayakaṇapuñja-piñjaraḥ |

kvaciccharacchaśadharakhaṇḍapāṇḍuraḥ khurakṣatakṣititalareṇurudyayau ||

17.56||

mahīyasā mahati digantadantināmanīkaje rajasi mukhānuṣaṅgiṇi |

visāritāmajihata kokilāvalīmalīmasā jaladamadāmburājayaḥ ||17.57||

śiroruhair alikulakomalair amī mudhā mṛdhe mṛṣata yuvāna eva mā |

baloddhataṁ dhavalitamūrdhajāniti dhruvaṁ janāñjarata ivākarodrajaḥ ||

17.58||

susaṁhatair dadhad api dhāma nīyate tiraskṛtiṁ bahubhir asaṁśayaṁ paraiḥ |

yataḥ kṣiteravayavasampado’ṇavastviṣāṁ nidher api vapurāvarīṣata ||17.59||

drutadravadrathacaraṇakṣatakṣamātalollasadbahularajo’vaguṇṭhitam |

yugakṣayakṣaṇaniravagrahe jagatpayonidherjala iva magnamābabhau ||17.60||

samullasaddinakaravaktrakāntayo rajasvalāḥ parimalitāmbaraśriyaḥ |

digaṅganāḥ kṣaṇamavilokanakṣamāḥ śarīriṇāṁ pariharaṇīyatāṁ yayuḥ ||17.61||

nirīkṣituṁ viyati sametyakautukātparākramaṁ samaramukhe mahībhṛtām |

rajastatāvanimiṣalocanotpalavyathākṛti tridaśagaṇaiḥ palāyyata ||17.62||

viṣaṅgiṇi pratipadamāpibatyapo hatāciradyutini samīralakṣmaṇi |

śanaiḥśanair upacitapaṅkabhārikāḥ payomucaḥ prayayurapetavṛṣṭayaḥ ||17.63||

nabhonadīvyatikaradhautamūrtibhir viyadgatair anadhigatāni lebhir e |

calaccamūturagakhurāhatotpatanmahīrajaḥsnapanasukhāni diggajaiḥ ||17.64||

gajavrajākramaṇabharāvanamrayā rasātalaṁ yadakhilamānaśe bhuvā |

nabhastalaṁ bhahulatareṇa reṇunā tato’gamattrijagadivaikatāṁ sphuṭam ||

17.65||

samasthalīkṛtavivareṇa pūritā mahībhṛtāṁ balarajasā mahāguhāḥ |

rahastrapāvidhuravaghūratārthināṁ nabhaḥsadāmupakaraṇīyatāṁ yayuḥ ||17.66||

gate mukhacchadapaṭasādṛśīṁ dṛśaḥ pathasthiro dadhati ghane rajasyapi |

madānilair adhimadhucūtagandhibhir dvipā dvipānabhiyayur eva raṁhasā ||17.67||

madāmbhasā parigalitena saptadhā gajāñjanaḥ śamitarajaścayānadhaḥ |

uparyavasthitaghanapāṁśumaṇḍalānalokayattatapaṭamaṇḍapāniva ||17.68||

anyūnonnatayo’timātra-pṛthavaḥ pṛthvī-dhara-śrī-bhṛtaḥ

stanvantaḥ kanakāvalībhir upamāṁ saudāmanī-dāmabhiḥ |

varṣantaḥ śamam ānayann upalasac chṛṅgāra-lekhāyudhāḥ

kāle kāliya-kāya-kāla-vapuṣaḥ pāṁsūn gajāmbho-mucaḥ ||17.69||

iti śrī-māgha-kṛtau śiśupāla-vadhe mahā-kāvye śry-aṅke

yadu-vaṁśa-kṣobhaṇo nāma

saptadaśaḥ sargaḥ

||17||

--o)0(o--

(18)

### aṣṭādaśaḥ sargaḥ

## saṅkula-yuddha-varṇanaḥ

sañjagmāte tāv apāyānapekṣau

senāmbhodhī dhīr anādau rayeṇa |

pakṣa-cchedāt pūrvam ekatra deśe

vāñchantau vā vindhya-sahyau niletum ||18.1||

pattiḥ pattiṁ vāhameyāya vājo

nāgaṁ nāgaḥ syandana-stho ratha-stham |

itthaṁ senā vallabhasyeva rāgād

aṅgenāṅgaṁ pratyanīkasya bheje ||18.2||

rathyā-ghoṣair bṛṁhaṇair vāraṇānām

aikyaṁ gacchan vājināṁ hreṣayā ca |

vyoma-vyāpī santataṁ dundubhīnām

avyakto’bhūd īśiteva praṇādaḥ ||18.3||

roṣāveśād gacchatāṁ pratyamitraṁ

dūrotkṣipta-sthūla-bāhu-dhvajānām |

dīrghās tiryag-vaijayantī-sadṛśyaḥ

pādātānāṁ bhrejire khaḍga-lekhāḥ ||18.4||

vardhrābaddhā dhauritena prayātām

aśvīyānām uccakair uccalantaḥ |

raukmā rejuḥ sthāsakā mūrti-bhājo

darpasyeva vyāpta-dehasya śeṣāḥ ||18.5||

sāndra-tvakkās[[79]](#footnote-80) talpalāśliṣṭa-kakṣā[[80]](#footnote-81)

āṅgīṁ śobhām āpnuvantaś caturthīm |

kalpasyānte mārutenopanunnāś

celuś caṇḍaṁ gaṇḍaśailā ivebhāḥ ||18.6||

saṅkrīḍantī tejitāśvasya rāgād

udyamyārām agra-kāyotthitasya |

raṁho-bhājām akṣadhūḥ syandanānāṁ

hāhā-kāraṁ prājituḥ pratyanandat ||18.7||

kurvāṇānāṁ sāmparāyāntarāyaṁ

bhūreṇūnāṁ mṛtyunā mārjanāya |

sammarjanyo nūnam uddhūyamānā

bhānti smoccaiḥ ketanānāṁ patākāḥ ||18.8||

udyan-nādaṁ dhanvibhir niṣṭhurāṇi

sthūlāny uccair maṇḍalatvaṁ dadhanti |

āsphālyante kārmukāṇi sam kāmaṁ

hasty-ārohaiḥ kuñjarāṇāṁ śirāṁsi ||18.9||

ghaṇṭā-nādo nisvano ḍiṇḍimānāṁ

graiveyāṇām āravo bṛṁhitāni |

āmetīva[[81]](#footnote-82) pratyavocan gajānām

utsāhāya vācam ādhoraṇasya[[82]](#footnote-83) ||18.10||

yātaiś cāturvidhyam astrādi-bhedād[[83]](#footnote-84)

avyāsaṅgaiḥ sauṣṭhavāl lāghavāc ca |

śikṣitāśaktiṁ prāharan darśayanto

muktāmuktair[[84]](#footnote-85) āyudhair āyudhīyāḥ[[85]](#footnote-86) ||18.11||

roṣāveśād ābhimukhyena kaucit

pāṇigrāhaṁ raṁhasaivopayātau |

hitvā hetīr mattavan muṣṭi-ghātaṁ

ghnantau bāhū-bāhavi vyāsṛjetām ||18.12||

śuddhāḥ[[86]](#footnote-87) saṅgaṁ na kvacit prāptavanto

dūrān muktāḥ śīghratāṁ darśayantaḥ |

antaḥ-senaṁ vidviṣām āviśanto

yuktaṁ cakruḥ sāyakā vājitāyāḥ[[87]](#footnote-88) ||18.13||

ākrāmyājer[[88]](#footnote-89) agrima-skandham uccair

āsthāyātho vīta-śaṅkaṁ śiraś ca |

helālolā vartma gatvātimartyaṁ

dyām ārohan māna-bhājaḥ sukhena ||18.14||

rodo-randhraṁ vyaśnuvānāni lolair

aṅgasyāntar-māditaiḥ sthāvarāṇi |

kecid gurvīm etya saṁyanniṣadyāṁ

krīṇanti sma prāṇa-mūlyair yaśāṁsi ||18.15||

vīryotsāha-ślāghi kṛtvāvadānaṁ

saṅgrāmāgre mānināṁ lajjitānām |

ajñātānāṁ śatrubhir yuktam uccaiḥ

śrīman-nāma śrāvayanti sma nagnāḥ ||18.16||

ādhāvantaḥ sammukhaṁ dhāritānām

anyair anye tīkṣṇa-kaukṣeyakāṇām[[89]](#footnote-90) |

vakṣaḥ-pīṭhair ātsaror[[90]](#footnote-91) ātmanaiva

krodhenāndhāḥ prāviśan puṣkarāṇi[[91]](#footnote-92) ||18.17||

miśrī-bhūte tatra sainya-dvaye’pi

prāyeṇāyaṁ vyaktam[[92]](#footnote-93) āsīd viśeṣaḥ |

ātmīyās te ye parāñcaḥ purastād

abhyāvartī sammukho yaḥ paro’sau ||18.18||

sad-vaṁśatvād[[93]](#footnote-94) aṅga-saṁsaṅginītvaṁ

nītvā kāmaṁ gauraveṇāvabaddhā |

nītā hastaṁ vañcayitvā pareṇa

drohaṁ cakre kasyacit svā kṛpāṇī[[94]](#footnote-95) ||18.19||

nīte bhedaṁ dhauta-dhārābhighātād[[95]](#footnote-96)

ambhodābhe śātraveṇāparasya |

sāsṛg-rājis tīkṣṇa-mārgasya mārgo[[96]](#footnote-97)

vidyud-dīptaḥ kaṅkaṭe[[97]](#footnote-98) lakṣyate sma ||18.20||

āmūlāntāt sāyakenāyatena

syūte bāhau maṇḍuka-śliṣṭa-muṣṭeḥ[[98]](#footnote-99) |

prāpyāsahyāṁ vedanām asta-dhairyād

apy abhraśyac carma[[99]](#footnote-100) nānyasya pāṇeḥ ||18.21||

bhittvā ghoṇām[[100]](#footnote-101) āyasenādhi-vakṣaḥ[[101]](#footnote-102)

sthūrī-pṛṣṭho[[102]](#footnote-103) gārdhra-pakṣeṇa[[103]](#footnote-104) viddhaḥ |

śikṣā-hetor gāḍha-rajjveva baddho

hartuṁ vaktraṁ nāśakad durmukho’pi ||18.22||

kuntenoccaiḥ sādinā[[104]](#footnote-105) hantum iṣṭān

nājāneyo[[105]](#footnote-106) dantinas trasyati sma |

karmodāraṁ kīrtaye kartu-kāmān

kiṁ vā jātyāḥ svāmino hrepayanti[[106]](#footnote-107) ||18.23||

jetuṁ jaitrāḥ śekire nāri-sainyaiḥ

paśyanto’dho lokam asteṣu-jālāḥ[[107]](#footnote-108) |

nāgārūḍhāḥ pārvatāni śrayanto

durgāṇīva trāsa-hīnās trasāni ||18.24||

viṣvadrīcīr vikṣipan sainya-vīcīr

ājāv antaḥ kvāpi dūraṁ prayātam |

babhrāmaiko bandhum iṣṭaṁ didṛkṣuḥ

sindhau vādyo[[108]](#footnote-109) maṇḍalaṁ gor[[109]](#footnote-110) varāhaḥ ||18.25||

yāvac cakre nāñjanaṁ bodhanāya[[110]](#footnote-111)

vyutthāna-jño hasti-cārī madasya |

senā-svānād dantinām ātmanaiva

sthūlās tāvat prāvahan dāna-kulyāḥ[[111]](#footnote-112) ||18.26||

krudhyan gandhād anya-nāgāya dūrād

āroḍhāraṁ[[112]](#footnote-113) dhuta-mūrdhāvamatya |

ghorārāva-dhvānitāśeṣa-dikke[[113]](#footnote-114)

viṣke[[114]](#footnote-115) nāgaḥ paryaṇaṁsīt[[115]](#footnote-116) sva eva ||18.27||

pratyāsanne dantini prātipakṣe

yantrā nāgaḥ prāsta-vaktra-cchado’pi |

krodhākrāntaḥ krūra-nirdāritākṣaḥ

prekṣāñcakre naiva kiñcin madāndhaḥ[[116]](#footnote-117) ||18.28||

tūrṇaṁ yāvan nāpaninye niṣādī[[117]](#footnote-118)

vāsaś cakṣur-vāraṇaṁ vāraṇasya |

tāvat pūgair[[118]](#footnote-119) anya-nāgādhirūḍhaḥ

kādambānāṁ[[119]](#footnote-120) eka-pātair[[120]](#footnote-121) asīvyat[[121]](#footnote-122) ||18.29||

āsthad[[122]](#footnote-123) dṛṣṭer ācchadaṁ ca pramatto

yantā yātuḥ praty arībhaṁ dvipasya |

magnasyoccair barha-bhāreṇa[[123]](#footnote-124) śaṅkor

āvavrāte vīkṣaṇe ca kṣaṇena[[124]](#footnote-125) ||18.30||

yatnād rakṣan susthitatvād anāśaṁ

niścityānyaś cetasā bhāvitena |

antyāvasthā-kāla-yogyopayogaṁ

dadhre’bhīṣṭaṁ rāgam āpad-dhanaṁ vā ||18.31||

anyo’nyeṣāṁ puṣkarair āmṛśanto

dānodbhedān uccakair bhugna-bālāḥ |

unmūrdhānaḥ sannipatyāparāntaiḥ

prāyudhyanta spaṣṭa-danta-dhvanībhāḥ ||18.32||

drāghīyāṁsaḥ saṁhatāḥ sthema-bhājaś

cārūdagrās tīkṣaṇatām atyajantaḥ |

dantā dantair āhatāḥ sāmajānāṁ

bhaṅgaṁ jagmur na svayaṁ sāmajātāḥ ||18.33||

mātaṅgānāṁ danta-saṅghaṭṭa-janmā

hema-ccheda-cchāya-cañcac-chikhāgraḥ |

lango’py agniś cāmareṣu prakāmaṁ

māñjiṣṭheṣu vyajyate na sma sainyaiḥ ||18.34||

oṣāmāse[[125]](#footnote-126) matsarotpāta-vātā-

śliṣyad-danta-kṣmā-ruhāṁ gharṣaṇotthaiḥ |

yaugāntair vā vahnibhir vāraṇānāṁ

uccair mūrdha-vyomni nakṣatra-mālā ||18.35||

sāndrāmboda-śyāmale sāmajānāṁ[[126]](#footnote-127)

vṛnde nītāḥ śoṇitaiḥ śoṇimānam |

dantāḥ śobhām āpur ambhonidhīnāṁ

kandodbhedā vaidrumā vāriṇīva ||18.36||

ākamprāgraiḥ ketubhiḥ sannipātaṁ

tārodīrṇa-graiva-nādaṁ[[127]](#footnote-128) vrajantaḥ |

magnān aṅge gāḍham anya-dvipānāṁ

dantān duḥkhād utkhananti sma nāgāḥ[[128]](#footnote-129) ||18.37||

utkṣipyoccaiḥ prasphurantaṁ radābhyāṁ

īṣā-dantaḥ[[129]](#footnote-130) kuñjaraṁ śātravīyam |

śṛṅga-prota-prāvṛṣeṇyāmbudasya

spaṣṭaṁ prāpat sāmyam urvī-dharasya ||18.38||

bhagne’pībhe sve parāvartya[[130]](#footnote-131) dehaṁ

yoddhrā sārdhaṁ vrīḍayā muñcateṣūn |

sākaṁ yantuḥ saṁmadenānubandhī

dūno’bhīkṣṇaṁ vāraṇaḥ pratyarodhi[[131]](#footnote-132) ||18.39||

vyāptaṁ lokair duḥkha-labhyāpasāraṁ

saṁrambhitvād etya dhīro mahīyaḥ |

senā-madhyaṁ gāhate vāraṇaḥ sma

brahmaiva prāg ādidevodarāntaḥ ||18.40||

bhṛṅga-śreṇī-śyāma-bhāsāṁ samūhair

nārācānāṁ viddha-nīrandhra-dehaḥ |

nirbhīkatvād āhavenāhateccho

hṛṣyan hastī hṛṣṭa-romeva reje ||18.41||

ātāmrābhā roṣa-bhājaḥ kaṭāntād[[132]](#footnote-133)

āśūtkhāte mārgaṇe[[133]](#footnote-134) dhūrgatena[[134]](#footnote-135) |

niścyotantī[[135]](#footnote-136) nāga-rājasya jajñe

dānasyāho lohitasyeva dhārā ||18.42||[[136]](#footnote-137)

krāman dantau dantinaḥ sāhasikyād

īṣād aṇḍau mṛtyu-śayyā-talasya |

sainyair anyas tat-kṣaṇād āśaśaṅke

svargasyoccair ardha-mārgādhirūḍhaḥ ||18.43||

kurvañ jyotsnā-vipruṣāṁ tulya-rūpas

tāras tārā-jāla-sārām iva dyām |

khaḍgāghātair dāritād danti-kumbhād

ābhāti sma procchalan mauktikaughaḥ ||18.44||

dūrotkṣipta-kṣipra-cakreṇa kṛttaṁ

matto hastaṁ hasti-rājaḥ svam eva |

bhīmaṁ bhūmau lolamāna saroṣaḥ

pādenāsṛk-paṅka-peṣaṁ pipeṣa ||18.45||

āpaskārāl lūna-gātrasya bhūmiṁ

niḥsādhāraṁ gacchato’vāṅmukhasya |

labdhāyāmaṁ dantayor yugmam eva

svaṁ nāgasya prāpad uttambhanatvam ||18.46||

labdha-sparśaṁ bhūvyadhād avyathena

sthitvā kiñcid dantayor antarāle |

ūrdhvārdhāsi-cchinna-danta-praveṣṭaṁ

jitvottasthe nāgam anyena sadyaḥ ||18.47||

hastenāgre vīta-bhītiṁ gṛhītvā

kañcid vyālaḥ kṣiptavān ūrdhvam uccaiḥ |

āsīnānāṁ vyomni tasyaiva hetoḥ

svarga-strīṇām arpayāmāsa nūnam ||18.48||

kañcid dūrād āyatena draḍḥīyaḥ

prāsa-prota-srotasāntaḥ-kṣatena |

hastāgreṇa prāptam apy agrato’bhūd

ānaiśvaryaṁ vāraṇasya grahītum ||18.49||

tanvyāḥ puṁsi nanda-gopātmajāyāḥ

kaṁseneva sphoṭitāyā gajena |

divyā mūrti-vyomagair utpatantī

vīkṣāmāse vismitaiś caṇḍikeva ||18.50||

ākramyaikām agra-pādena jaṅghām

anyām uccair ādadānaḥ kareṇa |

sāsthi-svānaṁ dāruvad dāruṇātmā

kañcin madhyāt pāṭayāmāsa dantī ||18.51||

śocitvāgre bhṛtyayor mṛtyu-bhājor

yaḥ premṇā no tathā vallabhasya |

pūrvaṁ kṛtvā netarasya prasādaṁ

paścāttāpād āpa dāhaṁ yathāntaḥ ||18.52||

utplutyārād ardha-candraeṇa lūne

vaktre’nyasya krodha-daṣṭoṣṭha-dante |

sainyaiḥ kaṇṭha-ccheda-līne kabandhād

bhūyo bibhye valgataḥ sāsi-pāṇeḥ ||18.153||

tūryārāvai rāhitottāla-tālair

gāyantībhiḥ kālahaṁ kāhalābhiḥ |

nṛtte cakṣuḥ-śūnya-hasta-prayogaṁ

kāye kūjan kambur uccair jahāsa |||18.54||

pratyāvṛttaṁ bhaṅga-bhāji sva-sainye

tulyaṁ muktair ākiranti sma kañcit |

ekoghena suvarṇa-puṅkhair dviṣantaḥ

siddhā mālyaiḥ sādhu-vādair dva dvaye’pi ||18.55||

bāṇākṣiptāroha-śūnyāsanānāṁ

prakrāntānāṁ anya-sainyair grahītum |

saṁrabdhānāṁ bhrmayatām āji-bhūmau

vārī vāraiḥ sasmare vāraṇānāṁ ||18.56||

paunaḥpunyād asra-gandhena matto

mṛdnan kopāl lokam āyodhanorvyām |

pāde lagnām atra mālām ibhendraḥ

pāśīkalpāmāyatām ācakārṣa ||18.57||

kaścin mūrcchām ety gāḍha-prahāraḥ

siktaḥ śītaiḥ śīkarair vāraṇasya |

ucchvāsa prasthitā taṁ jighṛkṣur

vyathākūtā nākanārī mumūrccha ||18.58||

lūna-grīvāt sāyakenāparasya dyām

atyuccair ānanād utpatiṣṇoḥ |

trase mugdhaiḥ saiṁhikeyānukārād

raudrākārād apsaro-vaktra-candraaiḥ ||18.59

vṛttaṁ yuddhe śūram āśliṣya kācid

rantuṁ tūrṇaṁ meru-kuñjaṁ jagāma |

tyaktvā nāgnau deham eti sma yāvat

patnī sadyas tad-viyogāsamarthā ||18.60||

tyakta-prāṇaṁ saṁyuge hastinī-sthā

vīkṣya premṇā tat-kṣaṇād udgatāsuḥ |

prāpyākhaṇḍaṁ deva-bhūyaṁ satītvād

āśiśleṣa svaiva kañcit purandhrī ||18.61||

svarge vāsaṁ kārayantyā cirāya

pratyagratvaṁ pratyahaṁ dhārayantyā |

kaścid bheje divya-nāryā parasmiṁl

loke lokaṁ prīṇayantyeha kīrtyā ||18.62||

gatvā nūnaṁ vaibudhaṁ sadma ramyaṁ

mūrcchā-bhājām ājagāmāntarātmā |

bhūyo dṛṣṭa-pratyayāḥ prāpta-saṁjñāḥ

sādhīyas te yad raṇāyādriyante ||18.63||

kaścic chastrā-pāta-mūḍho’pavoḍhur

labdhvā bhūyaś cetanām āhavāya |

vyāvartiṣṭa krośataḥ sakhyur uccais

tyaktaś cātmā kā ca lokānuvṛttiḥ ||18.64||

bhinnoraskau śatruṇākṛṣya dūrād

āsannatvāt kaucid ekeṣuṇaiva |

anyonyāvaṣṭambha-sāmarthya-yogād

ūrdhvād eva svar-gatāv apy abhūtām ||18.65||

bhinnān astrair moha-bhājo’bhijātān

hantuṁ lolaṁ vārayantaḥ sva-vargam |

jīva-grāhaṁ grāhayāmāsur anye

yogyenārthaḥ kasya na syāj janena ||18.66||

bhagnair aṇḍair ātapatrāṇi bhūmau

paryastāni prauḍha-candraa-dyutīni |

āhārāya preta-rājasya raupya-

sthālānīva sthāpitāni sma bhānti ||18.67||

rejur bhraṣṭā vakṣasaḥ kuṅkumāṅkā

muktāhārāḥ pārthivānāṁ vyasūnāṁ |

hāsāl lakṣmyāḥ pūrṇa-kāmasya manye

mṛtyor dantāḥ pīta-raktāsavasya ||18.68||

nimneṣv odhībhūtam astra-kṣatānāṁ

asraṁ bhūmau yac cakāsāñcakāra |

rāgārthaṁ tat kiṁ tu kausumbham ambhaḥ

saṁvyānānāṁ antakāntaḥ-purasya ||18.69||

rāmeṇa triḥsapta-kṛtvo hradānāṁ

citraṁ cakre pañcakaṁ kṣatriyāsraiḥ |

raktāmbhobhis tat-kṣaṇād eva tasmin

saṅkye’saṅkhyāḥ prāvahan dvīpavatyaḥ ||18.70||

sandānāntād astribhiḥ śikṣitāstrair

āviśyādhaḥ śātaśastrāvalūnāḥ |

kūrmaupamyaṁ vyaktam antara nadīnāṁ

aibhāḥ prāpaṇnaṅhrayo’sṛṅmayīnāṁ ||18.71||

padmākārair yodha-vaktrair ibhānāṁ

karṇa-bhraṣṭaiś cāmaraire eva haṁsaiḥ |

sopaskārāḥ prāvahann astratāyāḥ

srotasvinyo vīciṣūccais taradbhiḥ ||18.72||

utkrāntānāṁ iṣāyopariṣṭād

adhyākāśāṁ babhramuḥ patravāhāḥ |

mūrtāḥ prāṇāḥ nūnam adyāpy avekṣām

āsuḥ kāyaṁ tyājitā dāruṇāstraiḥ ||18.73||

ātanvadbhir dikṣu patrāgra-nādaṁ

prāptair dūrā āśu tīkṣṇair mukhāgraiḥ |

ādau raktaṁ sainikānāṁ ajīvair

jīvaiḥ paścāt patri-pūgair apāyi ||18.74||

ojo-bhājāṁ yad raṇe saṁtāpin

ādat tīvraṁ sārdham aṅgena nūnam |

jvālā-vyājād udvamantī tad-antas

tejastāraṁ dīpta-jihvā vavāśe ||18.75||

nairantarya-cchinna-dehāntarālaṁ

durbhakṣasya jvālinā vāśitena |

yoddhur bāṇa-protam ādīpya māṁsaṁ

pākāpūrva-svādam āde śivābhiḥ ||18.76||

glāni-cchedī kṣut-prabodhāya pītvā

raktāriṣṭaṁ[[137]](#footnote-138) śoṣitājīrṇa-śeṣam |

svāduṁ-kāraṁ kālakhaṇḍo[[138]](#footnote-139)padaṁśaṁ

kroṣṭā[[139]](#footnote-140) ḍimbaṁ[[140]](#footnote-141) vyaṣvaṇad vyasvanac[[141]](#footnote-142) ca ||18.77||

kravyāt[[142]](#footnote-143)-pūgaiḥ puṣkarāṇy ānakānāṁ

pratyāśābhir medaso dāritāni |

ābhīlāni[[143]](#footnote-144) prāṇinaḥ pratyavasyan

kālo nūnaṁ vyādadāv ānanāni ||18.78||

kīrṇā reje sāji-bhūmiḥ samantād

aprāṇadbhiḥ prāṇa-bhājāṁ pratīkaiḥ |

bahv-ārambhair ardha-saṁyojitair vā

rūpaiḥ sraṣṭuḥ sṛṣṭi-karmānta-śālā ||18.79||

āyantīnām avirata-rayaṁ rājakānīkanīnām

itthaṁ sainyaiḥ samam alaghubhiḥ śrīpater ūrmimadbhiḥ |

āsīd oghair muhur iva mahad-vāridher āpagānāṁ

dolā-yuddhaṁ[[144]](#footnote-145) kṛta-gurutara-dhvānam auddhatya-bhājām ||18.80||

iti śrī-māgha-kṛtau śiśupāla-vadhe mahā-kāvye śry-aṅke

saṅkula-yuddha-varṇano nāma

aṣṭādaśaḥ sargaḥ

||18||

--o)0(o--

(19)

### ekonaviṁśaḥ sargaḥ

athottasthe raṇāṭavyāmasuhṛdveṇudāriṇā |

nṛpāṅghripaughasaṅgharṣādagnivadveṇudāriṇā ||19.1||

āpatantamamundūrādūrīkṛtaparākramaḥ |

balo’valokayāmāsa mātaṅgamiva kesarī ||19.2||

jajaujojājijijjājī taṁ tato’titatātitut |

bhābho’bhībhābhibhūbhārārārirarirīraraḥ ||19.3||

bhavanbhavāya lokānāmākampitamahītalaḥ |

nirghāta iva nirghoṣabhīmastasyāpatadrathaḥ ||19.4||

rāme ripuḥ śarānājimaheṣvāsa vicakṣaṇe |

kopādathainaṁ śitamā maheṣvā sa vicakṣaṇe ||19.5||

diśamarkamivāvācīm mūrcchāgatamapāharat |

mandapratāpaṁ taṁ sūtaḥ śīghramājivihāyasaḥ ||19.6||

kṛtvā śineḥ śālvacamūṁ saprabhāvā camūrjitām |

sasarja vaktraiḥ phullābjasaprabhā vācamūrjitām ||19.7||

ulmukena drumaṁ prāpya saṅkucatpatrasampadam |

tejaḥ prakiratā dikṣu sapratāpamadīpyata ||19.8||

pṛthoradhyakṣipadhṛdrukmī yayā cāpamudāyudhaḥ |

tayaiva vācāpagamaṁ yayācāpamudāyudhaḥ ||19.9||

samaṁ samantato rājñāmāpatantīranīkinīḥ |

kārṣṇiḥ pratyagrahīdekaḥ sārasvāniva nimnagāḥ ||19.10||

dadhānair ghanasādṛśyaṁ lasadāyasadaṁśanaiḥ |

tatra kāñcanasacchāyā sasṛje taiḥ śarāśaniḥ ||19.11||

nakhāṁśumañjarīkīrṇamasautarurivoccakaiḥ |

babhau vibhramaddhanuḥśākhāmadhirūḍhaśilīmukhām ||19.12||

prapya bhīmamasau janyaṁ saujanyaṁ dadhadānate |

vidhyanmumoca na ripūnaripūgāntakaḥ śaraiḥ ||19.13||

kṛtasya sarva-kṣitipair vijayāśaṁsayā puraḥ |

anekasya cakārāsau bāṇair bāṇasya khaṇḍanam ||19.14||

yābabhāra kṛtānekamāyā senā sasāratām |

dhanuḥ sa karṣanrahitamāyāsenāsasāra tām ||19.15||

ojo mahaujāḥ kṛtvādhastatkṣaṇāduttamaujasaḥ |

kurvannājāvamukhyatvamanamannāma mukhyatām ||19.16||

dūrādeva camūrbhallaiḥ kumāro hanti sa sma yāḥ |

na punaḥ sāṁyugīṁ tāḥ sma kumāro hanti sasmayāḥ ||19.17||

nipīḍya tarasā tena muktāḥ kāmamanāsthayā |

upāyayurvilakṣatvaṁ vidviṣo na śilīmukhāḥ ||19.18||

tasyāvadānaiḥ samare sahasā romaharṣibhiḥ |

surair aśaṁsi vyomasthaiḥ saha sāro maharṣibhiḥ ||19.19||

sugandhayaddiśaḥ śubhramamlāni kusumaṁ divaḥ |

bhūri tatrāpatattasmādutpapāta divaṁ yaśaḥ ||19.20||

soḍhuṁ tasya dviṣo nālamavayodharavā raṇam |

ūrṇunāva yaśaśca dyāmapayodharavāraṇam ||19.21||

keśapracuralokasya paryaskāri vikāsinā |

śekhareṇeva yuddhasya śiraḥ kusumalakṣmaṇā ||19.22||

sādaraṁ yuddhamānāpi tenānyanarasādaram |

sā daraṁ pṛtanā ninye hīyamānā rasādaram ||19.23||

ityāliṅgatāmālokya jayalakṣmyā jhaṣadhvajam |

kruddhayeva krudhā sadyaḥ prapede cedibhūpatiḥ ||19.24||

ahitānabhi vāhinyā sa mānī caturaṅgayā |

cacāla vallgatkalabhasamānīcaturaṅgayā ||19.25||

tatastatadhanurmaurvīvisphārasphāriniḥsvanaiḥ |

tūryair yugakṣaye kṣubhyadakūpārānukāriṇī ||19.26||

sakāranānārakāsa kāyasādadasāyakā |

rasāhavāvāhasāra nādavādadavādanā ||19.27||

lolāsikāliyakulā yamasyaiva svasā svayam |

cikīrṣurullasallohavarmaśyāmā sahāyatām ||19.28||

sāsenāgamanārambhe rasenāsīdanāratā |

tāranādajanāmatta dhīranāgamanāmayā ||19.29||

dhūtadhautāsayaḥ praṣṭhāḥ pratiṣṭhantakṣamābhṛtām |

śauryanurāganikaṣaḥ sā hi velānujīvinām ||19.30||

divaminyudhā gantuṁ komalāmalasampadam |

dadhau dadhāno’silatāṁ ko’malāmalasampadam ||19.31||

kṛtoruvegaṁ yugapadvyajigīṣanta sainikāḥ |

vipakṣaṁ bāhuparighair jaṅghābhir itaretaram ||19.32||

vāhanājani mānāse sārājāvanamā tataḥ.

mattasāragarājebhe bhārīhāvajjanadhvani ||19.33||

nidhvanajjavahārībhā bheje rāgarasāttamaḥ |

tatamānavajārāsā senā mānijanāhavā ||19.34||

abhagnavṛttāḥ prasabhādākṛṣṭā yauvanoddhataiḥ |

cakranduruccakair muṣṭigrāhyamadhyā dhanurlatāḥ ||19.35||

kareṇuḥ pramthito’neko reṇurghaṇṭāḥ sahasraśaḥ |

kareṇuḥ śīkaro jajñe reṇustena śamaṁ yayau ||19.36||

dhṛtapratyagraśṛṅgārarasarāgar api dvipaiḥ |

saroṣasambhramair barbhre raudra eva raṇe rasaḥ ||19.37||

na tasthau bhartṛtaḥ prāptamānasampratipattiṣu |

raṇaikasargeṣu bhayaṁ mānasaṁ prati pattiṣu ||19.38||

bāṇāhitapūrṇatūṇīrakoṭarair dhanviśākhibhiḥ |

godhāśliṣṭabhujāśākhair abhūdbhīmā raṇāṭavī ||19.39||

nānājāvavajānānā sā janaughaghanaujasā |

parāniha'hānirāpa tānviyātatayānvitā ||19.40||

viṣamaṁ sarvatobhadracakragomūtrikādibhiḥ |

ślokair ivamahākāvyaṁ vyūhaistadabhavadbalam ||19.41||

saṁhatyā sātvatāṁ caidyaṁ prati bhāsvarasenayā |

vavale yoddhumutpannapratimā svarasena yā ||19.42||

vistīrṇamāyāmavatī lolalokanirantarā |

narendramārgaṁ rathyeva papāta dviṣatāṁ balam ||19.43||

vāraṇāgagabhīrā sā sārābhīgagaṇāravā |

kāritārivadhā senā nāsedhā vāritārikā ||19.44||

adhināgaṁ prajavino vikasatpicchacāravaḥ |

peturbarhiṇadeśīyāḥ śaṅkavaḥ prāṇahāriṇaḥ ||19.45||

pravṛttevikasaddhvānaṁsādhanepyaviṣādibhiḥ |

vavṛṣevikasaddānaṁyudhamāpyaviṣāṇibhiḥ ||19.46||

puraḥ prayuktair yuddhaṁ taccalitair labdhaśuddhibhiḥ |

ālāpair iva gāndharvamadīpyata padātibhiḥ ||19.47||

kenacitsvāsinānyeṣāṁ maṇḍalāgrānavadyatā |

prāpe kīrtiplutamahīmaṇḍalāgrānavadyata ||19.48||

vihantuṁ vidviṣastīkṣṇaḥ samam eva susaṁhateḥ |

parivārātpṛthakcakre khaḍgaścātmā ca kenacit ||19.49||

anyena vidadhe’rīṇāmatimātrā vilāsinā |

udgūrṇena camūstūrṇamatimātrāvilāsinā ||19.50||

sahasrapūraṇaḥ kaścillūnamūrdhāsinā dviṣaḥ |

tathordhva eva kābandhīmabhajannartanakriyām ||19.51||

śastravraṇamayaśrīmadalaṅkaraṇabhūṣaṣitaḥ |

dadṛśe’nyo rāvaṇavadalaṅkaraṇabhūṣitaḥ ||19.52||

dviṣadviśasanacchedanirastoruyugo’paraḥ |

siktaścāstrair ubhayathā babhūvāruṇavigrahaḥ ||19.53||

bhīmatāmaparo’mbhodhisame’dhita mahāhave |

dākṣe kopaḥ śivasyeva samedhitamahā have ||19.54||

dantauścicchidire kopātpratipakṣaṁ gajā iva |

paranistriṁśanirlūnakaravālāḥ padātayaḥ ||19.55||

raṇe rabhasanirbhinnadvipapāṭavikāsini |

na tatra gatabhīḥ kaścidvipapāṭa vikāsini ||19.56||

yāvanna satkṛtair bhartuḥ snehasyānṛṇyamicchubhiḥ |

amarṣāditaraistāvattatyaje yudhi jīvitam ||19.57||

ayaśobhidurāloke kopadhāma-raṇādṛte |

ayaśobhidurā loke kopadhā maraṇādṛte ||19.58||

skhalantī nakvacittaikṣṇādabhyagraphalaśālinī |

amoci śaktiḥ śaktikair lohajā na śarīrajā ||19.59||

apādi vyāpṛtanayāṁstathā yuyudhire nṛpāḥ |

āpa divyā pṛtanayā vismayaṁ janatā yathā ||19.60||

svaguṇair āphalaprāpterākṛṣya gaṇikā iva |

kāmukāniva nālīkāṁstriṇantāḥ sahasāmucan ||19.61||

vājinaḥ śatrusainyasya samārabdhanavājinaḥ |

vājinaśca śarā madhyamaviśandrutavājinaḥ ||19.62||

puraskṛtya phalaṁ prāptaiḥ satpakṣāśrayayaśālibhiḥ |

kṛtapuṅkhatayā lebhe lakṣamapyāśu mārgaṇaiḥ ||19.63||

raktaśrutiṁ japāsūnasamarāgāmiṣuvyadhāt |

kaścitpuraḥ sapatneṣu samarāgamiṣuvyadhāt ||19.64||

rayeṇa raṇakāmyantau dūrādupagatavibhau |

gatāsurantarā dantī varaṇḍaka ivābhavat ||19.65||

bhūribhir bhāribhir bhīrair bhūbhārair abhir ebhir e |

bherīrebhibhir abhrābhair abhīrubhir ibhair ibhāḥ ||19.66||

niśitāsilatālūnaistathā hastair na hastinaḥ |

yudhyamānā yathā dantair bhagnair āpurvihastatām ||19.67||

nipīḍanādiva mitho dānatoyanāratam |

vapuṣāmadayāpātādibhānāmabhito’galat ||19.68||

raṇāṅgaṇaṁ sara iva plāvitaṁ madavāribhiḥ |

gajaḥ pṛthukarākṛṣṭaśatapatramaloḍayat ||19.69||

śarakṣate gaje bhṛṅgaiḥ saviṣādiviṣādini |

rutavyājena ruditaṁ tatrāsīdatisīdati ||19.70||

antakasya pṛthau tatra śayanīya ivāhave |

daśanavyasanādīyurmatkuṇatvaṁ mataṅgajāḥ ||19.71||

abhīkamatikeneddhe bhītānandasyanāśane |

kanatsakāmasenāke mandakāmakamasyati ||19.72||

dadhato’pi raṇe bhīmamabhīkṣṇaṁ bhāvamāsuram |

hatāḥ parair abhimukhāḥ surabhūyamupāyayuḥ ||19.73||

yenāṅgamūhe vraṇavatsarucā parato’maraiḥ |

samatvaṁ sa yayau khaḍgatsarucāparato’maraiḥ ||19.74||

nipātitasuhṛtsvāmipitṛvyabhrātṛmātulam |

pāṇinīyamivāvaloki dhīraistatsamarājiram ||19.75||

abhāvi sindhvā sandhyābhrasadṛgrudhiratoyayā |

hṛte yoddhuṁ janaḥ pāṁśau sa dṛgrudhi rato yathā ||19.76||

vidalatpuṣkarākīrṇāḥ patacchaṅkhakulākulāḥ |

taratpatrarathā nadyaḥ prāsarpanraktavārijāḥ ||19.77||

asṛgjano’strakṣatimānavamajjavasādanam |

rakṣaḥpiśācaṁ mumude navamajjavasādanam ||19.78||

citraṁ cāpair apetajyaiḥ sphuradraktaśatahṛdam |

payodajālamiva tadvīrāśaṁsanamābabhau ||19.79||

bandhau vipanne’nekena nareṇeha tadantike |

aśoci sainye ghaṇṭābhir na reṇe hatadantike ||19.80||

kṛttaiḥ kīrṇā mahī reje dantair gātraiśca dantinām |

kṣuṇṇalokāsubhir mṛtyormusalolūkhalair iva ||19.81||

yuddhamitthaṁ vidhūtānyamānavānabhiyo gataḥ |

caidyaḥ parānparājigye mānavānabhiyogataḥ ||19.82||

atha vakṣomaṇicchāyācchuritāpītavāsasā |

sphuradindradhanurbhinnataḍiteva taḍittvatā ||19.83||

nīlenānālanalinanilīnollalanālinā |

lalanālālanenālaṁ līlālolena lālinā ||19.84||

apūrvayeva tatkālasamāgamasakāmayā |

dṛṣṭena rājanvapuṣā kaṭākṣair vijayaśriyā ||19.85||

vibhāvī vibhavī bhābho vibhābhāvī vivo vibhīḥ |

bhavābhibhāvī bhāvāvo bhavābhāvo bhuvo vibhuḥ ||19.86||

upaitukāmaistatpāraṁ niścitair yogibhiḥ paraiḥ |

dehatyāgakṛtodyogair adṛśyata paraḥ pumān ||19.87||

taṁ śriyā ghanayānastarucā sāratayā tayā |

yātayā tarasā cārustanayānaghayā śritam ||19.88||

vidviṣo’dviṣurudvīkṣya tathāpyāsannirenasaḥ |

arucyam api rogaghnaṁ nisargādeva bheṣajam ||19.89||

viditaṁ divi ke’nīke taṁ yātaṁ nijitājini |

vigadaṁ gavi roddhāro yoddhā yo natimeti naḥ ||19.90||

niyujyamānena puraḥ karmaṇyatigarīyasi |

āropyamāṇoruguṇaṁ bhartrā kārmukamānamat ||19.91||

tatra bāṇāḥ suparuṣaḥ samadhīyanta cāravaḥ |

dviṣāmabhūtsuparuṣastasyākṛṣṭasya cāravaḥ ||19.92||

paścātkṛtānāmapyasya narāṇāmiva patriṇām |

yoyo guṇena saṁyuktaḥ sa sa karṇāntamāyayau ||19.93||

prape rūpī purārepāḥ paripūrī paraḥ paraiḥ |

ropair apārair upari pupūre’pi puro’paraiḥ ||19.94||

diṅmukhavyāpinastīkṣṇānhradino marmabhedinaḥ |

cikṣepaikakṣaṇenaiva sāyakānahitāṁśca saḥ ||19.95||

śaravarṣī mahānādaḥ sphuratkārmukaketanaḥ |

nīlacchavirasau reje keśavacchalanīradaḥ ||19.96||

na kevalaṁ janaistasya laghusandhāyino dhanuḥ |

maṇḍalīkṛtamokāntādbalamaikṣi dviṣām api ||19.97||

lokālokī kalo’kalkakalilo’likulālakaḥ |

kālo’kalo’kaliḥ kāle kolakelikilaḥ kila ||19.98||

akṣitārāsu vivyādha dviṣataḥ sa tanutriṇaḥ |

dāneṣu sthūlalakṣyatvaṁ na hi tasya śarāsane ||19.99||

vararo’vivaro vair ivivārī vārirāravaḥ |

vivavāra varo vair aṁ vīro ravirivaurvaraḥ ||19.100||

muktānekaśaraṁ praṇānaharadbhūyasāṁ dviṣām |

tadīyaṁ dhanuranyasya na hi sehe sajīvatām ||19.101||

rājarājī rurojājerajire’jo’jaro’rajāḥ |

rejārijūrajorjārjī rarājarjurajarjaraḥ ||19.102||

uddhatāndviṣatastasya nidhnato dvitayaṁ yayuḥ |

pānārthe rudhiraṁ dhātau rakṣārthe bhuvanaṁ śarāḥ ||19.103||

krūrārikāri kīrekakārakaḥ kārikākaraḥ |

korakākārakarakaḥ karīraḥ karkaror'karuk ||19.104||

vidhātumavatīrṇo’pi laghimānamasau bhuvaḥ |

anekamarisaṅghātamakarodbhūmivardhanam ||19.105||

dārī daradaridro’ridārūdāro’dridūradaḥ |

dūrādaraudrādadaradrodoruddārurādarī ||19.106||

ekeṣuṇā saṅghatithāndviṣo bhindandrumān iva |

sa janmāntararāmasya cakre sadṛśamātmanaḥ ||19.107||

śūraḥ śauriraśiśirair āśāśair āśu rāśiśaḥ |

śarāruḥ śrīśarīreśaḥ śuśūre’riśiraḥ śaraiḥ ||19.108||

vktāsīdaritāriṇāṁ yattadīyāstadā muhuḥ |

manohṛto’pi hṛdaye legureṣāṁ na patriṇaḥ ||19.109||

nāmākṣarāṇāṁ malanā mā bhūdbharturataḥ sphuṭam |

agṛhṇata parāṅganāmasūnasraṁ na mārgaṇāḥ ||19.110||

ācchidya yodhasārthasya prāṇasarvasvamāśugāḥ |

aikāgārikavadbhūmau dūrājjagmuradarśanam ||19.111||

bhīmāstrarājinastasya balasya dhvajarājinaḥ |

kṛtaghorājinaścakre bhuvaḥ sarudhirā jinaḥ ||19.112||

māṁsavyadhocitamukhaiḥ śūnyatāṁ dadhadakriyam |

śakuntibhiḥ śatrubalaṁ vyāpi tasyeṣubhir nabhaḥ ||19.113||

dādado daddaduddādī dādādo dūdadīdadoḥ |

duddādaṁ dadade dudde dadādadadado’dadaḥ ||19.114||

plutebhakumbhorasijair hṛdayakṣatijanmabhiḥ |

prāvartayannadīrasrair dviṣāṁ tadyoṣitāṁ ca saḥ ||19.115||

sadāmadabalaprāyaḥ samuddhṛraso babhau |

pratītavikramaḥ śrīmanhārirharirivāparaḥ ||19.116||

dvidhā tridhā caturdhā ca tamekam api śatravaḥ |

paśyantaḥ spardhayā sadyaḥ svayaṁ pañcatvamāyayuḥ ||19.117||

sadaiva sampannavapū raṇeṣu sa daivasampannavapūraṇeṣu |

maho dadhe’stāri mahānitāntaṁ mahodadhestārimahā nitāntam ||19.118||

iṣṭaṁ kṛtvārthaṁ patriṇaḥ śārṅgapāṇer etyādhomukhyaṁ praviśanbhūmimāśu |

śuddhayā yuktānāṁ vair ivargasya madhye bhartrā kṣiptānāmetadevānurūpam ||

19.119||

sattvaṁ māna-viśiṣṭam ājira-bhasād ālambya bhavyaḥ puro

labdhāgha-kṣaya-śuddhir uddharatara-śrīvatsa-bhūmir mudā |

muktvā kāmam apāsta-bhīḥ para-mṛga-vyādhaḥ sa nādaṁ harer

ekaughaiḥ samakālam abhram udayī ropais tadā tastare ||19.120||

iti śrī-māgha-Ko śiśupāla-vadhe mahā-kāvye śry-aṅke

ekonaviṁśatitamaḥ sargaḥ

|| 19 ||

--o)0(o--

(20)

### viṁśaḥ sargaḥ

mukhamullasitatrirekham uccair bhidurabhrūyugabhīṣaṇaṁ dadhānaḥ |

samitāviti vikramānamṛṣyangatabhīrāhvatacedirāṇmurārim ||20.1||

śitacakranipātasampratīkṣyaṁ vahataḥ skandhagataṁ ca tasya mṛtyum |

abhiśauri ratho’thanoditāśvaḥ prayayau sārathirūpayā niyatyā ||20.2||

abhicaidyamagādratho’pi śaureravaniṁ jāguḍakuṅkumābhitāmraiḥ |

guraneminipīḍanāvadīrṇavyasudehasrutaśoṇitair vilimpan ||20.3||

sa nirāyataketanāṁśukāntaḥ kalanikvāṇakarālakiṅkiṇīkaḥ |

virarāja ripukṣayapratijñāmukharo muktaśikhaḥ svayaṁ nu mṛtyuḥ ||20.4||

sajalāmbudharāravānukārī dhvanirāpūritadiṅmukho rathasya |

praguṇīkṛtakekamūrdhvakaṇṭhaiḥ śitikaṇṭhair upakarṇayāmbabhūve ||20.5||

abhivīkṣya vidarbharājaputrīkucakāśmīrajacihnamacyutoraḥ |

cirasevitayāpi cedirājaḥ sahasāvāpa ruṣā tadaiva yogam ||20.6||

janitāśaniśabdaśaṅkam uccair dhanurāsphālitamadhvanannṛpeṇa |

capalānilacodyamānakalpakṣayakālāgniśikhānibhasphurajjyam ||20.7||

samakālamivābhilakṣaṇīyagrahasandhānavikarṣaṇāpavargaiḥ |

atha sābhisāraṁ śaraistarasvī sa tiraskartumupendramadhyavarṣat ||20.8||

ṛjutāphalayogaśuddhibhājāṁ gurupakṣāśrayiṇāṁ śilīmukhānām |

guṇinā natimāgatena sandhiḥ saha cāpena samañjaso babhūva ||20.9||

aviṣahyatame kṛtādhikāraṁ vaśinā karmaṇi cedipārthivena |

arasaddhanuruccakaidṛḍhārtiprasabhākarṣaṇavepamānajīvam ||20.10||

anusantatipātinaḥ paṭutvaṁ dadhataḥ śuddhibhṛto gṛhītapakṣāḥ |

vadanādiva vādino’tha śabdāḥ kṣitibharturdhanuṣaḥ śarāḥ prasasruḥ ||20.11||

gavalāsitakānti tasya madhyasthitaghorāyatabāhudaṇḍanāsam |

dadṛśe kupitāntakonnmadbhrūyugabhīmākṛti kārmukaṁ janena ||20.12||

taḍidujjvalajātarūpapuṅkhaiḥ khamayaḥśyāmamukhair abhidhvanadbhiḥ |

jaladair iva raṁhasā patadbhiḥ pidadhe saṁhatiśālibhiḥ śaraughaiḥ ||20.13||

śitaśalyamukhāvadīrṇameghakṣaradambhaḥ sphuṭatīvravedanānām |

sravadasrutatīva cakravālaṁ kakubhāmaurṇaviṣuḥ suvarṇapuṅkhāḥ ||20.14||

amanoramatāṁ yatī janasya kṣaṇamālokapathānnabhaḥ sadāṁ vā |

rurudhe pihitāhimadyutirdhīrviśikhair antaritā cyutā dharitratrī ||20.15||

vinivāritabhānutāpamekaṁ sakalasyāpi muradviṣo balasya |

śarajālamayaṁ samaṁ samantāduru sadm eva narādhipena tene ||20.16||

iti cedimahībhṛtā tadānīṁ tadanīkaṁ danusūnusūdanasya |

vayasamiva cakramakriyākaṁ parito’rodhi vipāṭapañcareṇa ||20.17||

iṣuvarṣamanekamekavīrastadaripracyutamacyutaḥ pṛṣatkaiḥ |

atha vādikṛtaṁ pramāṇamanyaiḥ prativādīva nirākarotpramāṇaiḥ ||20.18||

pratikuñcitakūrpareṇa tena śravaṇopāntikanīyamānagavyam |

dhvanati sma dhanurghanāntamattapracurakrauñcaravānukāram uccaiḥ ||20.19||

urasā vitatena pātitāṁsaḥ sa mayūrāñcitamastakastadānīm |

kṣaṇamālikhito nu sauṣṭhavena sthirapūrvāparamuṣṭirābabhau vā ||20.20||

dhvanato nitarāṁ rayeṇa gurvyastaḍidākāracaladguṇādasaṅkhyāḥ |

iṣavo dhanuṣaḥ saśabdamāśu nyapatannambudharādivāmbudharāḥ ||20.21||

śikharonnataniṣṭhurāṁsapīṭhaḥ sthagayannekadigantamāyatāntaḥ |

niravarṇi sakṛtprasārito’sya kṣitibharteva camūbhir ekabāhuḥ ||20.22||

tamakuṇṭhamukhāḥ suparṇaketoriṣavaḥ kṣiptamiṣuvrajaṁ pareṇa |

vibhidāmanayanta kṛtyapakṣaṁ nṛpaterneturivāyathārthavarṇāḥ ||20.23||

dayitair iva khaṇḍitā murārerviśikhaiḥ saṁmukhamujjvalāṅgalekhaiḥ |

laghimānamupeyuṣī pṛthivyāṁ viphalā śatruśarāvaliḥ papāta ||20.24||

pramukhe’bhihatāśca patravāhāḥ prasabhaṁ mādhavamuktavatsadantaiḥ |

paripūrṇataraṁ bhuvo gatāyāḥ parataḥ kātaravatpratīpamīyuḥ ||20.25||

itaretaratsannikarṣajanmā galasaṅghaṭṭavikīrṇavisphuliṅgaḥ |

paṭalāni lihanvalāhakānāmapareṣu kṣaṇamajjvalatkṛśānuḥ ||20.26||

śaradīva śaraśriyā vibhinne vibhunā śatruśilīmukhābhrajāle |

vikasanmukhavārijāḥ prakāmaṁ babhurāśā iva yādavadhvajinyaḥ ||20.27||

sa divaṁ samacicchadaccharaughaiḥ kṛtatigmadyutimaṇḍalāpalāpaiḥ |

dadṛśe’tha ca tasya cāpayaṣṭyāmiṣurekaiva janai sakṛdvisṛṣṭā ||20.28||

bhavati sphuṭamāgato vipakṣānna sapakṣo’pi hi nirvṛtervidhātā |

śiśupālabalāni kṛṣṇamuktaḥ sutarāṁ tena tatāpa tomaraughaḥ ||20.29||

guruvegavirāvibhiḥ patatrair iṣavaḥ kāñcanapiṅgalabhāsaḥ |

vinatāsutavattalaṁ bhuvaḥ sma vyathitabhrāntabhujaṅgamaṁ viśanti ||20.30||

śataśaḥ paruṣāḥ puro viśaṅkaṁ śiśupālena śilīmukhāḥ prayuktāḥ |

paramarmabhido’pi dānavāreraparādhā iva na vyathāṁ vitenuḥ ||20.31||

vihitādbhutalokasṛṣṭimāye jamamicchankila māyayā murārau |

bhuvanakṣayakālayoganidre nṛpatiḥ svāpanamastramājahāra ||20.32||

salilārdravarāhadehanīlo vidadhadbhāskaram arthaśūnyasaṁjñam |

pracalāyatalocanāravindaṁ vidadhe tadbalamandhakāraḥ ||20.33||

guravo’pi niṣadya yannidadrurdhanuṣi kṣmāpatayo na vācyametat |

kṣayitāpadi jāgrato’pi nityaṁ nanu tatraiva hi te’bhavanniṣaṇṇāḥ ||20.34||

ślathatāṁ vrajatastathā pareṣāmagaddhāraṇāśaktimujjhataḥ svām |

sugṛhītam api pramadabhājāṁ manasaḥ śāstramivāmastramagrapāṇeḥ ||20.35||

ucitasvapano’pi nīrarāśau svabalāmbhonidhimadhyagastadīnīm |

bhuvanatrayakāryajāgarūkaḥ sa paraṁ tatra paraḥ pumānajāgaḥ ||20.36||

athasūryarucīva tasya dṛṣṭāvudbhūtkaustubhadarpaṇaṁ gatāyām |

paṭuḥ dhāma tato na cādbhutaṁ tadvibhurindvarkavilocanaḥ kilāsau ||20.37||

mahataḥ praṇateṣviva prasādaḥ sa maṇeraṁśucayaḥ kakuṁmukheṣu |

vyakasadvikasadvilocanebhyo dadadālokamanāvilaṁ balebhyaḥ ||20.38||

prakṛtiṁ pratipādukaiśca pādaiścakḷṣe bhānumataḥ punaḥ prasartum |

tamaso’bhibhavādapāsya mūrcchāmupajīvatsahasaiva jīvalokaḥ ||20.39||

ghanasantamasair javena bhūyo yaduyodhair yudhi redhire dviṣantaḥ |

nanu vāridharoparodhamuktaḥ sutarāmuttapate patiḥ prabhāṇām ||20.40||

vyavahāra ivānṛtābhiyogaṁ timiraṁ nirjitavatyathaprakāśe |

ripurulbaṇabhīmabhogabhājāṁ bhujagānāṁ jananīṁ jajāpa vidyām ||20.41||

pṛthudarvibhṛtastataḥ phaṇīndrā viṣamāśībhir anārataṁ vamantaḥ |

abhavanyugapadvilolajihvāyugalīḍhobhayasṛkkabhāgamāviḥ ||20.42||

kṛtakeśaviḍambanair vihāyo vijayaṁ tatkṣaṇamicchubhiśchalena |

amṛtāgrabhuvaḥ pur eva pucchaṁ baḍavābharturavāri kādraveyaiḥ ||20.43||

dadhatastanimānamānapūrvyā babhurakṣiśravaso mukhe viśālāḥ |

bharatajñakavipraṇītakāvyagrathitāṅkā iva nāṭakaprapañcāḥ ||20.44||

saviṣaśvasanoddhatorudhūmavyavadhimlānamarīci pannagānām |

uparāgavateva tigmabhāsā vapuraudumbaramaṇḍalābhamūhe ||20.45||

śikhipicchakṛtadhvajāvacūḍakṣaṇasāśaṅkavivartamānabhogāḥ |

yamapāśavadāśubandhanāya nyapatanvṛṣṇigaṇeṣu lelihānāḥ ||20.46||

pṛthuvāridhivīcimaṇḍalāntarvilasatphenavitānapāṇḍurāṇi |

dadhati sma bhujaṅgamāṅgamadhye navanirmokaruciṁ dhvajāṁśukāni ||20.47||

kṛtamaṇḍalabandhamullasadbhiḥ śirasi pratyurasaṁ vilambamānaiḥ |

vyarucajjanatā bhujaṅgabhogair dalitendīvaramālabhāriṇīva ||20.48||

pariveṣṭitamūrtayaśca mūlāduragair āśirasaḥ saratnapuṣpaiḥ |

dadhurāyatavalliveṣṭitānāmupamānaṁ manujā mahīruhāṇām ||20.49||

bahulāñjanapaṅkapaṭṭanīladyutayo dehamitastataḥ śramantaḥ |

dadhire phaṇinasturaṅgameṣu sphuṭapalyāṇanibaddhavardhralīlām ||20.50||

prasṛtaṁ rabhasādayobhinīlā pratipadaṁ parito’bhiveṣṭayantī |

tanurāyatiśālinī mahāhergajamandur iva niścalaṁ cakāra ||20.51||

atha sasmitavīkṣitādavajñācalitaikonnamitabhru mādhavena |

nijaketuśiraḥśritaḥ suparṇādudapaptannayutāni pakṣirājām ||20.52||

drutahemarucaḥ khagāḥ khagendrādalaghūdīritanādamutpatantaḥ |

kṣaṇamaikṣiṣatoccakaiścamūbhir jvalataḥ saptarucer iva sphuliṅgāḥ ||20.53||

upamānamalābhi lolapakṣakṣaṇavikṣiptamahāmbuvāhamatsyaiḥ |

gaganārṇavamantarāsumeroḥ kulajānāṁ garuḍair ilādharāṇām ||20.54||

patatāṁ paritaḥ parisphuradbhiḥ paripiṅgīkṛtadiṅmukhair mayūkhaiḥ |

sutarāmabhavadaddurīkṣyabimbastapanastatkiraṇair ivātmadarśaḥ ||20.55||

dadhur ambudhimanthanādrimanthabhramaṇāyastaphaṇīndrapittajānām |

rucamullasamānavainateyadyutibhinnāḥ phaṇabhāriṇo maṇīnām ||20.56||

abhitaḥ kṣubhitāmburāśidhīradhvanirākṛṣṭasamūlapādapaughaḥ |

janayannabhavadyugāntaśaṅkāmanilo nāgavipakṣapakṣajanmā ||20.57||

pracalatpatagendrapatravātaprasabhonmūlitaśailadattamārgaiḥ |

bhayavihvalamāśu dandaśūkair vivaśairāviviśe svam eva dhāma ||20.58||

khacaraiḥ kṣayamakṣaye’hisainye sukṛtair duṣkṛtavattadopanīte |

ayugācir iva jvalanruṣātho ripuraudarciṣamājuhāva mantram ||20.59||

sahasā dadhaduddhatāṭṭahāsaśriyamuttrāsitajantunā svanena |

viyatāyatahetibāhuruccair atha vetāla ivotpapāta vahniḥ ||20.60||

calitoddhatadhūmaketano’sau rabhasādambararohirohitāśvaḥ |

drutamārutasārathiḥ śikhāvānkanakasyandanasundaraścacāla ||20.61||

jvaladambarakoṭarāntarālaṁ bahulārdrāmbudapatrabaddhadhūmam |

paridīpitadīrghakāṣṭham uccaistaruvadviśvamuvoṣa jātavedāḥ ||20.62||

gurutāpaviśuṣyadambuśubhrāḥ kṣaṇamālagnakṛśānutāmrabhāsaḥ |

svamasāratayā maṣībhavantaḥ punarākāramavāpurāmbuvāhāḥ ||20.63||

jvalitānalalolapallavāntāḥ sphuradaṣṭāpadapatrapītabhāsaḥ |

kṣaṇamātrabhavāmabhāvakāle sutarāmāpurivāyatiṁ patākāḥ ||20.64||

nikhilāmiti kurvataścirāyadrutacāmīkaracārutāmiva dyām |

pratighātasamarthamastramagneratha meghaṅkaramasmaranmurāriḥ ||20.65||

caturambudhigarbhadhīrakukṣervapuṣaḥ sandhiṣu līnasarva-sindhoḥ |

udaguḥ salilātmanastridhāmno jalavāhāvalayaḥ śiroruhebhyaḥ ||20.66||

kakubhaḥ kṛtanādamāstṛṇantastirayantaḥ paṭalāni bhānubhāsam |

udanaṁsiṣurabhramabhrasaṅghāḥ sapadi śyāmalimānamānayantaḥ ||20.67||

tapanīyanikarṣarājigaurasphuraduttālataḍicchaṭāṭṭahāsam |

anubaddhasamuddhatāmbuvāhadhvanitāḍambaramambaraṁ babhūva ||20.68||

savituḥ paribhāvukair marīcīnacirābhyaktamataṅgajāṅgabhābhiḥ |

jaladair abhitaḥ sphuradbhir uccair vidadhe ketanateva dhūmaketoḥ ||20.69||

jvalataḥ śamanāya citrabhānoḥ pralayāplāvamivābhidarśayantaḥ |

vavṛṣurvṛṣanādino nadīnāṁ prataṭāropitavāri vārivāhāḥ ||20.70||

madhurair api bhūyasā sa medhyaiḥ prathamaṁ pratyuta vāribhir didīpe |

pavamānasakhastataḥ krameṇa praṇayakrodha ivāśamadvivādaiḥ ||20.71||

paritaḥ prasabhena nīyamānaḥ śaravarṣair avasāyamāśrayāśaḥ |

prabaleṣu kṛtī cakāra vidyudvyapadeśena ghaneṣvanupraveśam ||20.72||

prayataḥ praśamaṁ hutāśanasya kvacidālakṣyata muktamūlamarciḥ |

balabhitprahitāyudhābhighātāttruṭitaṁ patripaterivaikapatram ||20.73||

vyagamansahasā diśāṁ mukhebhyaḥ śamayitvā śikhināṅghanāghanaughāḥ |

upakṛtyanisargataḥ pareṣāmuparodhaṁ na hi kurvate mahāntaḥ ||20.74||

kṛtadāhamudarciṣaḥ śikhābhiḥ pariṣiktaṁ muhur ambhasā navena |

vihitāmbudharavraṇaṁ prapede gaganaṁ tāpitapāyitāsilakṣmīm ||20.75||

iti narapatirastraṁ yadyadāviścakāra prakupita iva rogaḥ kṣiprakārī vikāram |

bhiṣagiva gurudoṣacchedinopakrameṇa kramavidatha murāriḥ pratyahaṁstattadāśu ||

20.76||

śuddhiṁ gatair api parāmṛjubhir viditvā bāṇair ajayyamavighaṭṭitamarmabhistam |

marmātigair anṛjubhir nitarāmaśuddhair vāksāyakair atha tutoda tadā vipakṣaḥ ||

20.77||

rāhustrīstanayorakāri sahasā yenāślathāliṅgana-vyāpāraikavinodadurlalitayoḥ

kārkaśyalakṣmīrvṛthā |

tenākrośata eva tasya murajittatkālalolānala-jvālāpallavitena mūrdhavikalaṁ

cakreṇa cakre vapuḥ ||20.78||

śriyā juṣṭaṁ divyaiḥ sapaṭaharavair anvitaṁ puṣpavarṣair vapuṣṭacaidyasya

kṣaṇamṛṣigaṇaiḥ stūyamānaṁ nirīya |

prakāśenākāśe dinakarakarānvikṣipadvismitākṣair narendrair aupendraṁ vapuratha

viśaddhāma vīkṣāmbabhūve ||20.79||

--o)0(o--

1. Source text: (ed.) Haragovinda Shastri. Varanasi: Chowkhamba Vidyabhawan, 1984 (5th edition). This electronic edition was prepared by Jan Brzezinski on the basis of the edition posted on GRETIL (<http://www.sub.uni-goettingen.de/ebene_1/fiindolo/gretil/1_sanskr/5_poetry/2_kavya/maghspvc.txt>). I have changed the encoding, reformated the text, added a missing chapter and made corrections. [↑](#footnote-ref-2)
2. pṛṣthāstaraṇena [↑](#footnote-ref-3)
3. upaviṣṭavān [↑](#footnote-ref-4)
4. udāsīnam [↑](#footnote-ref-5)
5. mṛgāriṁ vā mṛgendraṁ vā dvayaṁ vyāharatāṁ satām | tasya dvayam api vrīḍā krīḍā-dalita-dantinaḥ || [↑](#footnote-ref-6)
6. saṭā jaṭā-keśarayoḥ | [↑](#footnote-ref-7)
7. kaṇḍvāḥ bhuja-kaṇḍūteḥ | [↑](#footnote-ref-8)
8. yuddhe [↑](#footnote-ref-9)
9. balasya śatrur indraḥ | [↑](#footnote-ref-10)
10. ahaḥ karotīty ahaskaraḥ sūryaḥ | [↑](#footnote-ref-11)
11. utsukāḥ kartum utkayitum | [↑](#footnote-ref-12)
12. prabhañjanenā- iti pāṭhāntaraḥ | [↑](#footnote-ref-13)
13. gṛhītāḥ palāyya saṁśritā diśo yais tair gṛhīta-dikkaiḥ, “śeṣād vibhāṣā” [pā. 5.4.145] iti kap. [↑](#footnote-ref-14)
14. samīpe [↑](#footnote-ref-15)
15. naṭaḥ [↑](#footnote-ref-16)
16. rūpāntaram. bhūmikā racanāyāṁ syān mūrty-antara-parigrahe iti viśvaḥ. [↑](#footnote-ref-17)
17. tad evam iti pāṭhāntaraḥ. [↑](#footnote-ref-18)
18. kīnāśaḥ karṣake kṣudre kṛtāntopāṁśu-ghātinoḥ iti viśvaḥ. [↑](#footnote-ref-19)
19. vipādanīyā iti pāṭhaḥ. [↑](#footnote-ref-20)
20. nāradāgama-visarjano nāma iti pāṭha upalabhyate. [↑](#footnote-ref-21)
21. uddhava-haladharābhyām [↑](#footnote-ref-22)
22. gurūbhayasmai iti pāṭhāntaraḥ. [↑](#footnote-ref-23)
23. cūtasya. [↑](#footnote-ref-24)
24. doṣa ādīnavo mata ity amaraḥ. [↑](#footnote-ref-25)
25. apakva-jvaraṁ. “āmo roge roga-bhede āmo’pakve tu vācyavat” iti viśvaḥ. [↑](#footnote-ref-26)
26. jarāsandhe [↑](#footnote-ref-27)
27. śatruḥ. śatrur yad āpadi gamya ākramaṇīya iti nītiḥ, tad śaurya-mānino lajjākaram. [↑](#footnote-ref-28)
28. rāhor iva. [↑](#footnote-ref-29)
29. “dhānyāder vīvadhaḥ prāptir āsāras tu suhṛd-balam | prasāras tṛṇa-kāṣṭhādeḥ praveśaḥ” iti vaijayantī | [↑](#footnote-ref-30)
30. śeṣāvatārasya balabhadrasya gavīr vācaḥ. [↑](#footnote-ref-31)
31. utathasya maharṣer anujo bṛhaspatir iva. [↑](#footnote-ref-32)
32. alaṁ-khalvoḥ pratiṣedhayoḥ prācāṁ ktvā (pā. 3.4.18) iti ktvā-pratyayaḥ. [↑](#footnote-ref-33)
33. sandeśa-vāg vācikaṁ syād ity amaraḥ. [↑](#footnote-ref-34)
34. guṇanikā abhyāsaḥ. [↑](#footnote-ref-35)
35. upaśerate’sminn ity upaśayo mṛga-mārga-sthāyino vyādhasyātma-gupti-sthānaṁ garta-viśeṣa iti mallīnāthaḥ. [↑](#footnote-ref-36)
36. naikāntād iti pāṭhāntaraṁ tyaktavyam. ekāntaṁ niyamaḥ. [↑](#footnote-ref-37)
37. kṛtāparādho’pīti pāṭhāntaram ekārthakam. [↑](#footnote-ref-38)
38. apratisamādheyo gado rogaḥ. tad uktam—“vahed amitraṁ skandhena yāvat kāla-viparyayaḥ | tam eva cāgate kāle bhindyād ghaṭam ivāśmanā ||” iti. [↑](#footnote-ref-39)
39. diṣṭe matir yasyeti daiṣṭakaḥ, daiva-pramāṇaka ity arthaḥ. [↑](#footnote-ref-40)
40. niṣīdati tiṣṭhati. [↑](#footnote-ref-41)
41. tantrāvāpau sva-para-rāṣṭra-cintanam, anyatra tantrāvāpaṁ śāstrauṣadha-prayogaṁ ca vetti yas tantrāvāpa-vit. “tantraṁ sva-rāṣṭra-cintāyām āvāpaḥ para-cintane | śāstrauṣadhānta-mukhyeṣu tantram” iti vaijayantī. [↑](#footnote-ref-42)
42. balinā vardhanīyāṁ hasta-grāhyāṁ ca. [↑](#footnote-ref-43)
43. ākāśasya. [↑](#footnote-ref-44)
44. “aneka-rogānugato bahu-roga-purogamaḥ | rājayakṣmā kṣayaḥ śoṣo rogarāḍ iti ca smṛtaḥ | nakṣatrāṇāṁ dijānāṁ ca rpajño’bhūd yad ayaṁ purā | yac ca rājā ca yakṣmā ca rājayakṣmā tato mataḥ ||” iti vāgbhavaḥ (ni.sthā. 5). (*consumption*). [↑](#footnote-ref-45)
45. “bhedopajāpau” ity amaraḥ. [↑](#footnote-ref-46)
46. agniṣu. “mantra-jihvaḥ sapta-jihvaḥ sujihvo havya-vāhanaḥ” iti vaijayantī. [↑](#footnote-ref-47)
47. pūjyāyai [↑](#footnote-ref-48)
48. śiśupālasya mātā śrutaśravā kṛṣṇa-pitur vasudevasya bhaginy eva. (bhāgavata 9.24.30) [↑](#footnote-ref-49)
49. soṣma soṣṇā. [↑](#footnote-ref-50)
50. praṇidhir gūḍha-puruṣaḥ iti halāyudhaḥ. [↑](#footnote-ref-51)
51. utsūtra ucchāsṭro nīti-śāstra-viruddhaḥ. [↑](#footnote-ref-52)
52. apagataḥ spaśaś caro yasyāḥ sā apaspaśā. [↑](#footnote-ref-53)
53. indraprastham. [↑](#footnote-ref-54)
54. pūrṇendu-sundaraṁ. [↑](#footnote-ref-55)
55. sārasane kaṭi-sūtre’valambate iti sārasanāvalambi. “klībe sārasanaṁ cātha puṁs-koṭyāṁ śṛṅkhalaṁ triṣu” ity amaraḥ. [↑](#footnote-ref-56)
56. ā samantāt prapadaṁ prāpnotīti. [↑](#footnote-ref-57)
57. aṅguṣṭhena niṣṭhyūtaṁ visṛṣṭam ity arthaḥ. gauṇārthatvād agrāmyatvam. yathāha daṇḍī—“niṣṭhyūtodgīrṇa-vāntādi gauṇa-vṛtti-vyapāśrayam | atisundaram anyatra grāmya-kakṣāṁ vigāhate ||” iti. [↑](#footnote-ref-58)
58. kusuma [↑](#footnote-ref-59)
59. “ātmānaṁ sārathiṁ cāśvān rakṣan yuddhyeta yo naraḥ | sa mahāratha-saṁjñaḥ syād ity āhur nīti-kovidāḥ ||” iti | [↑](#footnote-ref-60)
60. “puṣyaḥ sarvārtha-sādhakaḥ” iti śāstrād iti bhāvaḥ. puṣya iti sva-rathasya nāmaiva. [↑](#footnote-ref-61)
61. cukṣubhir e iti pāṭhāntaram. cukṣudire piṣṭā ity arthaḥ. [↑](#footnote-ref-62)
62. icchanti sma. [↑](#footnote-ref-63)
63. viśvakarmaṇaḥ. [↑](#footnote-ref-64)
64. sadādhyāsa iti ṭīkā-sammata-pāṭhaḥ. [↑](#footnote-ref-65)
65. ādarśa-pṛṣṭha-svaccheṣu. [↑](#footnote-ref-66)
66. “gopānasī tu balabhī chādane vaktra-dāruṇi” ity atra paṭalādhāra-vaṁśa-pañjaraṁ ity āha svāmī. [↑](#footnote-ref-67)
67. candrakāṇāṁ mecakānāṁ. candrakiṇāṁ mayūrāṇām. [↑](#footnote-ref-68)
68. paṭala-prāntaiḥ. [↑](#footnote-ref-69)
69. vitardayo vihāra-vedikāḥ, “syād vitardis tu vedikā” ity amaraḥ. tāsāṁ niryūhā matta-vāraṇākhyā apāśrayāḥ | “niryūho matta-vāraṇaḥ” iti vaijayantī. teṣāṁ viṭaṅkā uparitanyaḥ kapota-pālikāḥ | ta eva nīḍāḥ kulāyā yasya saḥ | kulāyo nīḍam astriyāṁ” ity amaraḥ. [↑](#footnote-ref-70)
70. prāptavān. [↑](#footnote-ref-71)
71. rathyām. “rathyā pratolī viśikhā” ity amaraḥ. [↑](#footnote-ref-72)
72. “kavikā tu khalīno’strī” ity amaraḥ. The bit of a bridle. [↑](#footnote-ref-73)
73. turaṅgaiḥ. [↑](#footnote-ref-74)
74. “bhujākāra” iti pāṭhaḥ. [↑](#footnote-ref-75)
75. samudra-dvīpa-vāsinaḥ. [↑](#footnote-ref-76)
76. saṁyātrā sambhūya yātrā sā prayojanam eṣāṁ tān sāṁyātrikān pota-vaṇijaḥ. “saṁyātrikaḥ pota-vaṇik” ity amaraḥ. [↑](#footnote-ref-77)
77. anuvelaṁ pratikṣaṇam. [↑](#footnote-ref-78)
78. koṣṭhāntargataḥ pāṭho mūle’vidyamāno’pi vallabha-deva-vyākhyānusāraṁ vardhitaḥ. [↑](#footnote-ref-79)
79. carmāṇaḥ [↑](#footnote-ref-80)
80. talpalāḥ pṛṣṭha-vaṁśāḥ [↑](#footnote-ref-81)
81. āmānuṅuṇye smaraṇe ity amaraḥ | [↑](#footnote-ref-82)
82. ādhoraṇā hastipakāḥ ity amaraḥ | [↑](#footnote-ref-83)
83. astrāpāstra-vyastra-mahāstrā iti | [↑](#footnote-ref-84)
84. muktāstraṁ bāṇādi, amuktāstraṁ khaḍgādi | [↑](#footnote-ref-85)
85. āyudhīyāḥ āyudha-jīvinaḥ | [↑](#footnote-ref-86)
86. nirviṣāḥ. [↑](#footnote-ref-87)
87. pakṣavattāyāḥ aśvavattvasya vā | [↑](#footnote-ref-88)
88. ājer yuddhasya. [↑](#footnote-ref-89)
89. khaḍgānām. [↑](#footnote-ref-90)
90. tsaruḥ khaḍgādi-muṣṭau syāt ity amaraḥ. [↑](#footnote-ref-91)
91. phalāni khaḍga-mukhānīty arthaḥ. [↑](#footnote-ref-92)
92. vyakta iti vā pāṭhaḥ. [↑](#footnote-ref-93)
93. śuddhākāratvāt kulīnatvāc ca. [↑](#footnote-ref-94)
94. agra prakṛta-kṛpāṇī-viśeṣaṇa-sāmyād aprakṛta-svairiṇī-pratīteḥ samāsoktiḥ. [↑](#footnote-ref-95)
95. dhārāsi-ghātāt iti kvacit pāṭhāntaraṁ nādṛtaṁ mallīnāthena. [↑](#footnote-ref-96)
96. tīkṣṇa-mārgasya khāḍgasya mārgaḥ prahāraḥ. [↑](#footnote-ref-97)
97. kavace. “uraschadaḥ kaṅkaṭako’jagaraḥ kavaco’striyām” ity amaraḥ. [↑](#footnote-ref-98)
98. maṇḍuke saṅgrāhe śliṣṭā sandaṣṭā muṣṭir yasya tasmāt. [↑](#footnote-ref-99)
99. carma phalakam. “phalako’srī phalaṁ carma saṅgrāho muṣṭir asya yaḥ” ity amaraḥ. [↑](#footnote-ref-100)
100. ghoṇā nāsā ca nāsikā ity amaraḥ. [↑](#footnote-ref-101)
101. vakṣasi [↑](#footnote-ref-102)
102. rathārūḍhaḥ. [↑](#footnote-ref-103)
103. bāṇa-viśeṣeṇa. [↑](#footnote-ref-104)
104. aśvāroheṇa. [↑](#footnote-ref-105)
105. ājāneyaḥ kulīnāśvaḥ. [↑](#footnote-ref-106)
106. lajjayanti. [↑](#footnote-ref-107)
107. kṣipta-śara-nikarāḥ. [↑](#footnote-ref-108)
108. vā ivārthe. ādyo varāho varāhāvatāraḥ. ekavīrasya kuto bhayam ity arthaḥ. [↑](#footnote-ref-109)
109. gor bhūmer maṇḍalaṁ bhūgolam. [↑](#footnote-ref-110)
110. (dāna-) madasya bodhanāya utthāpanāya añjanaṁ uddīpanam. [↑](#footnote-ref-111)
111. iti dantinām utsāhātirekoktiḥ. añjanāt prāg dāna-sambandhokter atiśayoktiḥ. [↑](#footnote-ref-112)
112. yantāram. [↑](#footnote-ref-113)
113. aśeṣa-diśaḥ. [↑](#footnote-ref-114)
114. dikke iti pāṭhāntaram. viṣke viṁśati-varṣake ḍimbhe. viṣko viṁśati-varṣakaḥ iti vaijayantī. [↑](#footnote-ref-115)
115. tiryak prajahāra ity arthaḥ | “tiryag danta-prahāras tu gajaḥ pariṇato mataḥ” iti halāyudhaḥ. [↑](#footnote-ref-116)
116. atrānāvṛtonmīllitākṣasyāpy adarśana-virodhasya madāndhenāvirodhād virodhābhāsālaṅkāraḥ | [↑](#footnote-ref-117)
117. yantā [↑](#footnote-ref-118)
118. vrātaiḥ. kadambānāṁ pūgaiḥ. [↑](#footnote-ref-119)
119. śarāṇāṁ. “kadamba-mārgaṇa-śarāḥ” ity amaraḥ. [↑](#footnote-ref-120)
120. eka-nāgākālīnaḥ pāto yeṣāṁ tair eka-pātair yugapat pātibhir iti śīghratoktiḥ. [↑](#footnote-ref-121)
121. cakṣuṣā saha tad-vāsaḥ syūtavān ity arthaḥ | atra cakṣuṣaḥ sīvanāsambandhepi sambandhokter atiśayoktiḥ. [↑](#footnote-ref-122)
122. nirastavān. [↑](#footnote-ref-123)
123. piccha-paṭalena. [↑](#footnote-ref-124)
124. pramatto yantā arer ibhaṁ prati yātuḥ [sva-]dvipasya dṛṣter ācchadaṁ āsthat nirastavān ca, vīkṣaṇe magnasya śaṅkor śalyāyudhasya kṣaṇena barha-bhāreṇa āvavrāte ca. [↑](#footnote-ref-125)
125. uṣa dāhe iti dhātoḥ karmaṇi liṭ | [↑](#footnote-ref-126)
126. gajānām [↑](#footnote-ref-127)
127. graiva-nādaṁ graivāṇāṁ grīvāsūtpannānāṁ śṛṅkhala-bhūṣaṇādīnāṁ nādo yasmin karmaṇi tat. [↑](#footnote-ref-128)
128. atrokta-bhāra-majjanayor viśeṣaṇa-gatyā duḥkhotkhanana-hetutvāt kāvya-liṅgam | [↑](#footnote-ref-129)
129. īṣe lāṅgala-daṇḍāv iva dantau yasya sa īṣādantau mahādantau dantī. « īṣā lāṅgala-daṇḍaḥ syāt » ity amaraḥ. [↑](#footnote-ref-130)
130. pratipakṣābhimukham āvartya. [↑](#footnote-ref-131)
131. atra vrīḍiteṣu-mokṣayoḥ saṁmada-yantṛ-pratirodhayoś ca kārya-kāraṇayos tat-paurvāparya-rūpātiśayoktyā sahabhāvokteḥ sahoktiḥ saṅkīryate | [↑](#footnote-ref-132)
132. gaṇḍasthalāntāt [↑](#footnote-ref-133)
133. śare [↑](#footnote-ref-134)
134. purogatena [↑](#footnote-ref-135)
135. sravantī [↑](#footnote-ref-136)
136. kiṁ iyaṁ krodhāruṇā mada-dhārā śaroddharaṇa-janyā rakta-dhārā vety ubhaya-kāraṇa-sambhavāt sādṛśyāc ca saṁśayaḥ, sa ca vikalpita-sādṛśya-mūla ity alaṅkāraḥ || mallīnāthaḥ | [↑](#footnote-ref-137)
137. ariṣṭaṁ pāna-viśeṣam. [↑](#footnote-ref-138)
138. kālakhaṇḍa-yakṛtī tu same ity amaraḥ. [↑](#footnote-ref-139)
139. jambukaḥ [↑](#footnote-ref-140)
140. kalevaraṁ [↑](#footnote-ref-141)
141. bhuktavān. « veś ca svano bhojane » [pā. 8.3.69] iti ṣatvam | vyasvanat avādayat, abhojanārthatvāt ṣatvaṁ na. [↑](#footnote-ref-142)
142. māṁsa-bhakṣakāḥ kaṅka-gṛdhrādayaḥ. [↑](#footnote-ref-143)
143. ābhīlaṁ bhīma-kṛcchrayoḥ iti viśvaḥ. [↑](#footnote-ref-144)
144. aniyata-jaya-parājaya-yuddhaṁ. [↑](#footnote-ref-145)